
ISAHLUKO 1 


Ngomnyaka ka-1940, ngenyanga kaMabasa, uNkanyiso waye- 
hlezi esiqobaneni esasingaphandle kwewofisi enkulu eyayakhiwe 
enhla kwenkomponi. Wayeqhuba umsebenzi wokuthwala izi- 
newadi zale iwofisi ezingenayo leziphumayo ezisa kubaninizo. 
Phela wayefundile esikolo waze wathi esephethe ugwalo lwendi- 
ma yesihlanu uyise wasebotshelwa ukuqhekeza umakhelwana 
wakhe uduma enhlafunweni besetshwaleni bombuyiso. Ngenxa 
yokuba wagwetshwa inyanga ezintandathu esenkantolo, indodana 
yakhe, uNkanyiso wehluleka ukughubekela phambili ezifundweni 
zakhe, lokho-ke kwamenza ukuba atshiye isikolo ayodinga umse- 
benzi. 

Ngalesisibanga ehlezi lapha esimfica khona wayesephethe 
inyanga yesibili esebenza lapha emgodini wegolide owawubizwa 
ngokuthi yiNungwa, umkhulu, uphahlwe yizintaba ezilubombo 
ziphakeme, yeka ngentshonalanga kweGwanda okungaba nga- 
mabanga angamatshumi amabili. Kulumgodi kwakukhona inhlo- 
bonhlobo zabantu abaNsundu abasebenzayo, kanti bekhona njalo 
ababe ngelamsebenzi ogondileyo, beziphilela ngezindlela ezazi- 
lula kuphela kibo. Abesifazana bona babephithizela nje kungathi 
zintethe; phela lapha okulenyamazana efileyo kubonakala nga- 
manqe. 

UNkanyiso ehlezi esiqobaneni lapho eyeme ngomduli wewo- 
fisi, wayephethe isiqa sephephandaba, iBantu Mirror, esandleni 
elokhu ethe ntsho kwesinye isigaba sephepha engasanyakazi lo- 
kunyakaza esenjengomuntu obuka isilokazana esimangalisayo 
okungafuneki ukuba athinteke hlezi simlimaze. Waze wethuswa 
ngusayijeni esithi, “Bela lokhu! Ulibala yikuzibalela amaphepha 
abanye bebulawa ngumsebenzi. Kuyini lokho obala ngakho ose- 
kukwenze waze wakhohlwa yikho konke?” 

Waphendula ngelipholileyo uNkanyiso, “Atshi kangilele sayi- 
jeni, ngifunda ngendaba emangalisayo.”” 

“Yindaba bani leyo mfana?” kubuza uPhetheni ngoba yilo 
ibizo likasayijeni. 

“Yindaba elotshwe ngomunye umbalisi wesikolo okuthiwa 
ngesaseSenka.” 

Wathi uPhetheni, “Kenje lina liyakukholwa lokho okukhu- 
lunywa ngababalisi? Abantu abangabakhohlisi abavame ukopha 
amayamaya nje.” 

Wabuza uNkanyiso wathi, “Ungakulanda yini baba ukukho- 
hlisa kwabo na? Mina bengisithi bangabantu abathembekileyo 
bona sibili, labagotho ngoba sizwa izinto ezinengi abasitshela 
zona ezinhle ezingenza ukuba isizwe sighubekele phambili uba 
abantu beke bazigcina ezinhliziyweni zabo...” 

“Thula ngikutshele mina sithutha ndini. Uyabona ngimdala 
mina kakhulu, futhi nxa ngikukhangela ngiyabona ukuthi uyi- 
ntanga yendodana yami elithunjana. Kenje uthe wena ababalisi 
bakho labo bafundisa ngezinto ezinhle? Kulungile, ake ungi- 
tshele ngezinye zazo.” 

UNkanyiso kazange aqhubeke aye ngaphi ngoba wenela uku- 
phatha izifundo zeBhayibhili, uPhetheni wasesithi, “Kahle-ke 
ngingakubamb’ umlomo, uyabona-ke mntanami khonalapho 
kulapha okukhona isiqu sendaba yenkohliso yalababantu. Bathi 
kulombuso wezulu njalo bathi kasithandane sonke jikelezi. Ngu- 
bani owake waya kulowombuso wabona isimo sawo lobuhle 
bawo? Negubani owake wayibona ngamehlo inkosi yawo? N jalo 
ngubani ongakwemukela ukuthanda abantu abanjengabathakathi 
bona abalala besibhodonga ebusuku silele, besiphenduphendula, 
besicaba, besincindisa inhlobonhlobo zonke zemithi esibangela 
imikhuhlane, lezifoyifo, lezimfa ezingapheliyo? 

“Yebo uMlimu sonke siyamazi ukuba ukhona, kodwa into 
eyisiqokogela mntanami eyedlula zonke yikuba inyoka zakho 
- uzazi, ungazilibali, ujinge uthethela ngezibanga ezithile ezifa- 
neleyo. Umuntu othethelayo kahlezi esehlelwa zingozi lamashwa 
kodwa kuyamceza ngoba phela ngalokho usezenzele isikhonkwa- 
ne esiyinqaba. Lokhu kwadabuka umhlaba kuthethelwa, nga- 

kho-ke ophikisana lalokho efunisa okuphambene lakho ungu- 
mkhohlisi. Lamuhla sizwa ukuthi ababalisi benu labafundisi 
bathi kasingathetheli kodwa sikhonze uYesu oyilona dlozi eli- 
khulu. Pho, lelodlozi* okuthiwa kasilikhonze lona ngelabaphi, 
kumbe ngelabeNguni, kumbe ngelabeNhla, kumbe njalo ngela- 


kithi abakaMambo? Akungiphendule lapho?” 


Esetshilo lokho uPhetheni wakhupha imfuko yakhe eyegwayi 
esambeni sekhohlo sebhulugwe, wayivula kahle, wancweba ka- 
ncane ede elifola abuye athule, isandla sona siphethe uzipho 
abeseluncwebile, kungathi ulalele ukungena kwalo emithanjeni, 
kanti umkhumbulo wakhe wonke usenkulumeni kaNkanyiso, 
ufuna ukuzwisisa konke akutshoyo. Wamyekela uNkanyiso waze 
wakhuluma konke ayelakho. 


Wasesithi, “Nkanyiso, mntanami, sengibonile ukuba umhlaba 
uwugalise nxele ngenxa yokulalela abaqambi bamanga, osiyazi 
bona bengazi lutho. Njalo sokusobala kimi ukuthi ukufundisa 
umntwana yikuzidela. Kodwa mina sengibone abanengi abanje- 
ngawe okuyakuthi ekucineni umhlaba ubeneke, badubeke befisa 
ukubuyela nyovane ukuyaqalisa butsha kodwa kungabasizi nga- 
lutho, baze baphethe ngokuba yiziwula nje eziyinhlekisa eba- 
ntwini.” 

Khonokho kwafika uMephi, indodakazi yomfowabo kaPhe- 
theni, ilethe ukudla kwakhe. UMephi lo wayebhujelwe nguyise 
esemncinyane kakhulu, kwathi-ke ngoba unina wayesemutsha 
wayakwendela kuNkomeni owayehlala eMakhuphekhupheni, 
yena-ke uMephi wasesondliwa nguyise omdala, nanku phela 
wayelotsholwe. 


Wayethandwa kakhulu uMephi lapha kosayijeni, phela angi- 
thi endlini yakhe kwakuvele kungelamntwana oyinkazana, kwa- 
kungabafana bodwa, lokho-ke kwabangela ukuba uthando 
lukaPhetheni Iwenkazana lube phezu kukaMephi. Kulapho-ke 
esesiba yintontomisa. Kuyini ayengakudli lapha ekhaya? Kwa- 
kuyekuthi uyise uPhetheni nxa ezondile kumbe ekhathele, kuthi 

kungafika uMephi umbone engasenguye lowaya, esebobotheka 
ekhuluma kamnandi. 

Lakhathesi ekufikeni kwakhe uMephi eletha ukudla kukayise, 
uPhetheni wasuke wakhohlwa yingxoxo abekade elayo, esetha- 
pha indodakazi yomfowabo ngamehlo. “Awu! usufikile tanami? 
Awuzwake ntombi yami emhlophe, wenzile ufike ngoba bese- 
ngiqala ukuzwa indlala futhi lebhabhalazi kalingitshiyi. Utshwa- 
la bakoMaNcube buphelile yini?” 

“Kanti angithi bebunathwa kuthangi nje baba? Izolo beseli- 
natha izikhoce. Bungabuye buvele ngaphi? Futhi indoda kaMa- 
Ncube ikhanya sengathi iyancitshana.. .” 

Engekaqedi ukukhuluma waqunywa ngelithi, “Musukutsho 
ukuthi uyancitshana lowo mntanami! Uyisihwaba, ihulukuqu, 
yilaba ababulala inkomo ayihlinze yedwa ebanjelwa ngumkakhe. 
Wena uthi isisu esingakaya angasithini kambe Mephi? Nxe! 
imisebenzi yabesintwana, abahamba besendela ebaLozwini! 
Uyabona wena tanami, kawusoze uzidingele indoda, uzayidinge- 
lwa yimi, umzali wakho ukuze wendele endodeni sibili.” 

“Pho, nxa ngingayifuni leyondoda baba kuze kube yini?” 
sekubuza uMephi intombi emhlophe. 

Wathi uyise, “Kakunani lokho ukungayifuni kwakho. Lokho 
engikukhethileyo ngawe ngikukhethile, ngoba kangithandi mina 
ukukubona udubeka ususwele ubuyo njengenja engaselamniniyo 
kanti lapha ekhaya ubuzibonisela konke. Atshi, kangikufuni 
ukukuzwa lokho sibili tanami. Wena uzalalela mina kuphela.” 
Ukhuluma nje uyise, uMephi yena inhliziyo yakhe yayingekho 
kakhulu kulokho ayekukhuluma, yayisimthethe -yamkhwelisa 
phezu kwamawa ayengelasikhwelelo. 

Uyise yena waphikelela ukwaluleka indodakazi yakhe embo- 
nisa ngezingozi ezejayele ukwehlela labo abesifazana abadela 
ukwendela emadodeni abawadingelwa ngoyise, ngoba sekukade 
bebona beziqomela awabo kanti isiphetho salokho ngamachibi 
ezinyembezi. Wamkhumbuza ngenhlalo ababeyihlezi yena lo- 
mkakhe uMaSibindi esekelwe luthando, lokuthula, lokuzwana, 

njalo lokuhloniphana; esithi phela yena umkakhe lo wamphiwa 
nguyisezala ngokubona kwakhe ukuthi nguye isibili owayenga- 
mgcinela intandane yakhe. 

Inkulumo yonke leyo yaqunywa yilizwi likaMaphephetha 
owayememeza uPhetheni ukuba atshele amapholisa wonke 
ukuthi ntambama bonke abantu asebegede amatikiti abo baziswe 
ukuba bazakuhola ngomhlomunye. Phela uMaphephetha lalili- 
bizo lomLungu omkhulu okwakunguye owayephethe abantu 
abaNsundu kulumgodi. 


ISAHLUKO 2 


Negelanga elikhulu, uNkanyiso waceca ngezigqoko zakhe ezinhle 
wafaka amanyathelo akhe uyise ayemthengele wona esafunda 
wasethatha izingwalo zakhe zensonto wabanga khona esontweni 
ngoba isikhathi senkonzo sasesisondele. Isonto yakhe yoqobo 
yayiyiLandani, kodwa njengoba yayingekho lapho wayesezihla- 
nganise leyeHabe. Njengoba ekufikeni kwakhe ezodinga umse- 
benzi weza ephethe izingwalo ezivela kumphathi wesonto lase- 
khaya zilanda ngobubandla bakhe, waziletha kumfundisi ophethe 
lapha eHabe owamemukela ngazo zonke izandla wabikela leba- 
ndla ngokuma kwakhe uNkanyiso ebandleni. Masinyane bame- 
jayela abantu bale isonto bamphatha njengomunye wakibo. 

Wasuka-ke wabamba indlela eqonde eHabe ehamba ehaluzela 
ngoba wayengelaginiso ukuba insimbi leyo ayizwe ikhala yayi- 
ngeyokugala yini, futhi wayengakuthandi ukuselwa esontweni. 
Kungakho wajabula ekufikeni kwakhe ukuzwa isikhonzi sesonto 
simtshela ukuba-kwakusasele imizuzu engamatshumi amathathu 
ukuba inkonzo igaliswe, wasesithi tshampu esiya edlini kamfu- 
ndisi ukuze ayebavusa. 

Umkamfundisi wamamukela ngokuthokoza njengensukwini, 
kwabingelelwana kwabuzwana ukuvuka, kwaba kuhle kwaba 
njeya. “Into nje usifice, sesimi ngenyawo, singena lapha lala- 

phaya ngoba inkonzo isisondele, ngakho ngiyakucela ukuba 
ungasibambeli umlandu mntanami uba sikutshiya wedwa. Sesi- 
lunga lathi,” kwatsho umkamfundisi. “Kangazi ukuthi kanti 
uMsunduzelwa laye usephuziswe yini kangaka.” Wabuza uNka- 
nyiso ukuba kanti uyephi yena uMsunduzelwa. “Uthunywe 
ngumfundisi ukuba ahambise incwadi kamvangeli. Kangazi ku- 
mbe uselitshaziswe luhlanya lwakhe lolo ahambe lalo yini.” 

Waphinda esebuzisisa uNkanyiso, “Luhlanya bani lolo mama 
olutshoyo?” 

“Lolo luhlanya sibili Nkanyiso. Lathi silapha nje kasilwazi 
ukuthi lusivelele ngaphi. Kuthiwa ibizo lakhe nguMzondiwa.” 

“Kuthiwa ngubani?” sekubuza uNkanyiso esewakhuphe wo- 
nke amehlo waqaphisa ikhanda okwendlondlo. 

“Ngithe mina ibizo lakhe nguMzondiwa. Kangazi kumbe 
njalo kangilibizi kuhle ibizo lakhe ngoba kuvele mina laye 
sikhangelelana emanzini.” 

Wasethula zwi uNkanyiso elokhu ewuthe nke umlomo wakhe 
kwaze kwawa ingwalo lezi ayeziphethe. Waze wathi umkamfu- 
ndisi, “Uyamazi yini umfana lowo Nkanyiso, kumbe wake 
wezwa ngaye?” 

UNkanyiso wasebutha ingwalo zakhe phansi eselulama ka- 
ncane, uthe esethinte isikhwehlela wathi, “Lami kengikubuze 
umbuzwana mama. Ufike nini lumfana lapha? Lapha endlini 
kamfundisi ulethwe yini?” 

“O! uyangehlula sibili wena,” sekusitsho umkamfundisi, 
“kambe kakukho okwaziyo ngaye sibili? Ngiyabona ukuthi uku- 
buza kwakho lokhu kakukodwa. N gingathi mina useleviki elapha 
ngoba ufike ngeSonto ntambama njalo lapha ulethwe ngumfo- 
kazi kaSibalude, usiKomitshi walapha. Ulethwe lapha ngoba 
kazi muntu njalo kubonakeie kungathi uthwele amehlo, ngalokho 
uSibalude uthe mhlawumbe nxa ehlala endlini yomfundisi okwe- 
nsuku ezithile angathi kumbe ngenhlanhla azuze isimilo esica- 
ndulwe butsha. 

“Phela uNkosi usesiya ngokwejayela ngoba lanyakomunye 

kwatholwa umfana khonapha enkomponi laye engaziwa njalo 
lesimilo sakhe sinjengesaloluhlanya waselethwa khonapaha. Lo- 
womfana wahlala inyanga ezintathu silaye, uthe esuka wa- 
yesiyangena umsebenzi okulamhlanje ulokhu ewubambile futhi 
lomLungu asebenza kuye uyambuka. Abadala bathi iqhoba 
ithambo yejayele. Laye-ke umletha ngendlela enjalo lapha. 
Wayengenani lowo owakuqala ngoba wahle wakhanyela ubani 
lobani ezifikela ukuthi yindoda. Kodwa lokhu okwalamuhla 
okuwathwele ngesaka amehlo, kasazi ukuba izozala nkomoni.” 

Kabasakhulumanga okuya ngaphi ngoba kwasekwedlule imi- 
zuzwana insimbi isikhalile, kwathi-ke njengoba kwakuphangwa 
indawo lokhu isonto ibigcwala abantu, uNkanyiso waphakamisa 
inyawo ukuze ayozuza indawo isekhona. 

Kwathi sekuhlatshelwa ingoma yesibili uNkanyiso wathi 
uphosa amehlo welamela uMzondiwa emgolozele elokumangala 
ukubona umuntu wakibo. Kuthe ukuba ahlangane amehlo abo 
uMzondiwa wamphakamisela isandla uNkanyiso esemalungana 
lokuba akhulume, wasethintwa yindoda eyayimi ngemuva kwa- 
khe eyamdonsa ngesandla lesi aye esesiphakamisile yasinyenyeza 
endlebeni yakhe. Kuthe abantu sebehlezi phansi belalele umtshu- 
mayeli yena wahlala ngesibunu esisodwa esihlalweni waqulusela 
umduli ukuze akhangelane loNkanyiso owayede emqhweba nga- 
mehlo, kokunye amhwagele ngoba nanku katshengisi ukumtha- 
kazelela njengaye. 

Umfundisi laphaya wayephethe yena indaba eyayimnandi 
endlebeni zikaNkanyiso, indaba yendodana yolahleko, eyachi- 
thachitha impahla kayise lezigangi kodwa ekucineni ingasela- 
lutho bayihlubuka bonke osowabo yaze yalamba. Yona isibili 
sayo lindaba ivele ihlabusa kuye, kodwa lamuhla wayeseyina- 
kana ngenye indlela. Umkhumbulo wakhe wawusuphezu kuka- 
Mzondiwa edinga ukuba kambe indaba enje ingamgondisa njani 
ukuze azuze esinye isimilo. Wafisa emoyeni wakhe ukuba 
intshumayelo yeluleke kancinyane ukuze kuthi kumbe kube 
khona inhlamvana ezingawela ezindlebeni zakhe. 

UMzondiwa yena wayesekhathazekile emoyeni wakhe ngoba 
umtshumayeli wayesemphuzele nanku wayesetshisekela ukuba 
axoxe loNkanyiso amtshele ngokubaleka kwakhe ekhaya, amxo- 
xele njalo okunengi okusale kusenzeka engasekho ekhaya. Futhi 
wayengakwazi yena ukuhlala isikhathi eside engakhulumi, loku- 
thula lokhu wakwenza ngoba wabona bonke abantu bethe cwaka. 
Kwamdida lokhu. 

Ngemva kwentshumayelo kwalethwa abantwana ukuba ba- 
bhabhathizwe. Wamthatha-ke umfundisi owokuqala wambha- 
bhathiza, kodwa uthe esephethe owesibili wezwakala uMzondi- 
wa esebabaza esithi, “A! a! a! Ake libone madoda umfundisi 
ugezisa abantwana! Kanti bona onina bangaphi? Kabalanhloni 
abantwana babo sebezebegeziswa yindoda?” 

Abantu bathi bekuzwa lokho bakhohlwa nje ukuthi kutshoni, 
kwaba yinsindabaphendule. Abanye bakhangelana emehlweni 
behleka, abanye njalo baqhwebana bejolozele yena uMzondiwa, 
abanye basuka badana. Umkamfundisi yena wabutha ingwalo 
zakhe waphuma waya endlini yakhe. UNkanyiso yena wayesefile 
nya. Wabona ukuba abantu bonke bazatshiyelana amagwayi 
ngayolindaba, futhi kwaba sobala ukuba ekuphumeni kwesonto 
uMzondiwa uzakuza kuye emthakazelela, lokho besekusenza 
abantu bamxwaye laye besithi mhlawumbe laye unjengaye. Nga- 
kho wathi ukuba abone umkamfundisi ephuma laye wenza kho- 
nokho wakhumbula endlini yakhe. 


ISAHLUKO 3 


Umfundisi wayejayele ukuthuma wMsunduzelwa emavinkilini 
ukuyathenga okwakudingeka ekhaya, kwathi njengoba lapha 
ekhaya kwakulomfana oyintanga yakhe wasesandisa ukubathuma 
bobabili. Futhi umkakhe wayengakuthandi ukumbona uMzondi- 
wa elokhu esithi jaluga engena endlini ngoba ukukhangela kwa- 

khe izimpahla lezi kwakungamhlalisi kuhle umama. Ngakho 
bakubona bobabili kungcono ukuba ahlale ehambahamba ukuze 
umama laye asale ephefumula kuhle. 

Kanti-ke uMzondiwa yena ukuhambahamba lokhu kwakuyi- 
nto emjabulisayo ukwedlula ukuhlala lapha ekhaya. Wayeqala 
ukuhlala endaweni enje elabantu abanengi abatshona bephithi- 
zela kanti abafana abayintanga yakhe bayinhlabathi. Wayefisa 
kakhulu emoyeni wakhe ukwazana labanye babo masinyane 
ukuze nxa elesizungu akwazi lapha angasichitha khona. 

Ekuseni langezinye izibanga ezemini lebusuku wayesizwa 
imitshina ikhala ibikela izisebenzi ngezikhathi ezasezitshayile 
kanti ukuduma kwayo kwakungelakuqamuka. Lezizinto zenza 
inhliziyo kaMzondiwa yagcwala ukufisa okukhulu, ukuba azibo- 
nele ngawakhe amehlo njengoba elokutshelwa kalisuthisi. Lego- 
lide leli okuyilona elabanga ukuba khonapha kube khona umuzi 
onje wayengalazi ukuba liyisihlahla bani. 

Emavinkilini lapha lakho kwakumthokozisa ngoba wayebuka 
impahla eZinengi ezinhle, ezinye zazo angazange azibone. 
Okunye okwakummangalisa yikuba impahla lezi zibekwa inxa- 
zonke zize zifike emnyango. Kungani abantu babengazithatheli 
lokhu abathengisi babevame ukuphatheka ngenxa yabazothenga. 
Wona amaKhiwa athengisayo, umusa wawo! Babekhulumisa 
wonke umuntu ongenayo bona bengamazi lalapho avela khona. 
Wabona njalo ukuba lowo ofuna ukuthenga ulutho kwakubekwa 
phambi kwakhe izimpahla ezinengi ukuze azikhethele leyo ase- 
yibonile ubungcono bayo. 

Wayebona abantu ababezothenga bebanengi bephithizela, 
abanye bengena abanye bephuma ngoba sebekuzuzile abebeku- 
landile. Kodwa bonke labo ababeqonde ukuthenga lalabo ababe- 
zihambela bezobuka izimpahla, babephathwa bonke ngokufana- 
nayo, bevunyelwa ukubambabamba izinto lezo ababefinyelela 
kuzo. l 

UMzondiwa kwammangalisa konke lokhu waze wazibula ngo- 
kuza kwakhe esebonile ukuba ukuhlala ekhaya umuntu etshona 

elandelana lezinkomo emafusini lezihotsheni kumenza abe yisi- 
thutha akhuthwe yizinto ezinengi ezithokozisa indoda okufanele 
izibone. Wabona-ke khathesi ukuba kanti lembala abafana aba- 
yintanga yakhe bevame ukubaleka emakhaya beze esiLungwini, 
kanti kuhle kangaka! Wasebona ukuba isenzo sakhe sokuza 
lapha sibonise ubuhlakaniphi ayelabo, njalo wazimisela ukuba 
angaphindi abuyele ekhaya loba sekunjani. 

Phandle lakho zazikhona izinto ezithokozisayo ezazingamdini 
ukuzibuka. Izimota zaziphithizela zisiyale lale zingaziwa lapha 
zivela khona lalapha ziya khona. Kwammangalisa ukubona 
ukuba kanti abeLungu labo kabahlali phansi emthunzini yezi- 
hlahla njengoyise ayakwenze nxa ilanga litshisa, kodwa bona 
babonakala belokhu bephithizela ngezimota zabo. Wacabanga 
ukuba abeLungu laba kabathinti lutho ngezabo izandla kuphela 
ukutshona begijimisa izimota lokuthengisa izimpahla ezitolo. 

Wayesemi emnyango esenzela ukuba abone konke okwenza- 
‘kalayo khonapha evinkilini laphandle. Waze wethuswa nguMsu- 
nduzelwa esembiza ukuba bahambe. Kabasahambanga ngendlela 
abebeze ngayo ngoba kwakuswelekile ukuba bedlule ewofisini 
yokuholela impuphu. Lokho kwabenza badabula phakathi kwe- 
nkomponi lapho bathi ukufika esigcawini sokudlalela abantwana 
bafica amalova etshova amakhasi. Yena-ke uMzondiwa waku- 
fica kungumdlalo omuhle sibili, wabona ukuba labobadlali bawo 
babe lokujabula. 

Uthe ukuba ewabukisisa amakhasi wabona izinto ezinengi 
lezithombe ezinhle ezazitshengisiwe kuwo, wakubona kuyinto 
enhle ukuphathaphatha izinto ezinje. Waneliswa yikuba abadala 
labo bayabubona ubuhle bawo njengoba yibo uqobo ababewa- 
phethe belahla phansi ngalinye babuye bawabuthe. 

Bathe lapho sebebambe indlela eqonde ngekhaya wezwakala 
esesithi, “We Msunduzelwa, kanti khona lokhuyana obekudla- 
lwa yilabayana abantu kuzuzwa ngaphi?” 

Waphendula umkhulawakhe, “Wo, utsho amakhasi? Awu- 
zake uzwe kuthiwa kulabobhulanayini, omalalephayiphini?” 

Alandule uMzondiwa athi, “Mina engibaziyo ngomayihlalela 
labo abangayi emsebenzini. Pho-ke mfowethu njengoba lami 
sengize lapha sengingumalalephayiphini yini?” 

Walandula uMsunduzelwa, “Labo phela kutshiwo abatshova 
amakhasi njengalabaya esisanda ukusuka kibo.” 

Wasesithi, “Awu, kanti yiwonalawo amakhasi! A, lami ngi- 
yawafuna sibili ntanga. Yikuthi nxa umuntu ewafuna angawa- 
zuza ngaphi kanti?” 

Wababaza uMsunduzelwa esizwa lokho, watsho lokutsho 
futhi wathi, “Lobaba kangiboni ukuba angebe esakulondoloza 
emzini wakhe uba eke wezwa ukuthi upatha izinto ezinje.” 

“Mina nxa ususitsho njalo kangisakuzwa ukuthi uthini Msu- 
nduzelwa. Kambe umfundisi angagixotshelani lokhu ngizabe 
ngingonanga lutho lwakhe. Futhi amakhasi athandwa langabantu 
abadala. Mina kangiliboni icala mfowethu, Msunduzelwa. Tsho- 
no nje kuphela ukuba wena ngokwakho kawuthandi ngiwaphathe, 
ngizwe.” 

“Atshi wethu kakunjalo,” sekuphendula uMsunduzelwa, 
“yyabona, amakhasi mabi ngoba adlalwa yizigangi ezikhohla- 

“Wothi ngingakubamb’ umlomo ntanga. Yikuthi umuntu 
angahlala engasebenzi lapha kini useyisigangi na?” 

Wathi uMsunduzelwa, “Atshi bo, akungilalele kuhle mfana- 
kithi. Lapha ezinkomponi bonke abantu bemi ngokusebenza 
ukuze bazuze imali yokuthenga ukudla, lezambatho lokunye 
njalo abangabe bakuswele. Angithi ubabonile evinkilini laphaya 
bewohloza impahla njeya? Imali-ke leyo abebethenga ngayo 
ngabayizuze ngesithukuthuku sabo emsebenzini. Pho-ke umu- 
ntu ongasebenziyo angayizuza njani imali leyo?” 

UMzondiwa wathi, “Wena usuka wehluleke ukuphendula 
umbuzo wami. Kawusangitsheli ukuba umuntu ongasebenziyo 
uyisigangi ngani?” 

“Wo! yebo? Phela umuntu uba engasebenzi kodwa yena 
imali eyifuna usuka enze imisebenzi yokuganga efanana lobu- 
sela, lokuhluthunela abantu izimali zabo ebusuku kuthi-ke emini, 

ngokwesaba amehlo abantu, atshone ezilibazisa ngokutshova 
amakhasi.” 

Wasesithi uMzondiwa, “Ye, lokho okunye okutshoyo ngipho- 
sa ngikuzwe. Kodwa ozitshovela amakhasi nje kuphela, a, mina 
kangiliboni icala mnakwethu.” 

“Uthi pho ukutshova amakhasi uyakubona kuhle nje ukuthi 
kutshoni Mzondiwa? Angithi ubabonile labayana ukuba bebe- 
phethe imali? Imali leyo ngeyokubhejelana ukuze kuthi onqobi- 
leyo athathele abangane bakhe bonke imali yabo. Kulapha-ke 
ububi bamakhasi busuka khona. Heyi! Kasiyiyekele lindaba 
ngoba nanku sesifikile ngekhaya, njalo uba ubaba kumbe uma- 
ma beke basizwa sikhuluma ngayo singenziwa kubi sibili. 
Ngiphathela nanzi ezinye impahla ukuze ngivule kuhle esangwe- 
ni lokuya ngekhaya.” 

Bafica unina ebabekele itiye ayebadlinzeke ngayo njengoba 
wayesazi ukuba babengayikubuya masinyane. Bayinatha-ke 
andubana bayethelela imibhida engadini eyayibucwadlana nje 
inhlanu komgodi wamanzi. 


ISAHLUKO 4 


NgoMvulo ekuseni, uNkanyiso wavuka wazilungiselela  ukuya 
emsebenzini njengensuku zonke, kodwa wazizwa emadolonzima 
njengoba wonke umuntu uyayazizwe enjalo ngaleli ilanga ngoba 
esejayele okwayizolo lapha abebetshone bezenzela okwentando 
yabo kungathi kusasa kabasoze babuyele kondoda lahla ibhatshi 
ugobe iqolo. Kwala ngitsho lalabo abathakazelela umsebenzi 
oyawuthi ngelanga elikhulu ubezwe besithi balesizungu ngoba 
beswele umsebenzi, kodwa kawubafikele uMvulo lezawo, uza- 
babona behamba bezihudula, bejinga bezelula kokuphela njalo 
bathanda lokugava igwayi ezingidini zabo, bathi lanxa sebeli- 
bhema beme isikhathi eside kungathi igwayi leli bayaliqabuka 
nje. i 

Unjalo-ke uMvulo, kawukhethi bani. UNkanyiso laye waha- 
mba ewofisini kaMaphephetha lapho ayesebenza khona ehamba 
ezihudula njengehlahla lona elidonswa zinkabi lingakwazi lapha 
liya khona leliyafike likwenziwe. Yena-ke okwakumkhathaza 
kakhulu engqondweni yakhe yisehlakalo sayizolo esontweni, 
ehlutshwa yisenzo somfana ovela elizweni lakibo. Wayesezibuze 
kanengi ukuthi kambe umfundisi uzakukuthini okunje. Bona 
abantu bazamkhangela njani laye uzabakhangelelwa yini nje- 
ngoba besekuzwakele ukuba umfana lo uvela kibo ekhaya. Yizo 
lezizinto ezazimthunaza emoyeni wakhe zisekelwe nguMvulo 
lobumvulo bawo. 


Kwathi-ke ngoba umkhumbulo wakhe wawugcwele lezizinto 
lamehlo akhe akabe esabona njengensukwini lanxa yena ngo- 
kwakhe wayezifica engobonayo nanku kazange alahleke, waze 
` wezwa uMephi esesithi, “Hawu, Nkanyiso! Kanti ubunathe 
ngaphi ekuseni lokhu nanku usuze waphosa ukungigxoba nje?” 
Kwamethusa lokho uNkanyiso ngoba wabona ukuthi amazwane 
akhe ayesethinta isigqoko sikaMephi owayehlezi phansi kwesi- 
qobane sakhe. 


Wasesithi, “Awu! bengingakuboni sibili dade. Kodwa uku- 
natha mina ngivele kangisondeli ngapho lanxa ngizalwa endlini 
enathayo.” 

UMephi wathi, “Yebo! Kanti kawunathi ngani njengoba 
bonke abantu sebenatha kulezinsuku? Thina sithi umuntu onga- 
nathiyo kaphucukanga.” 


Wathi ephendula, “Lapho dadewethu uyalahleka. Kakusi- 
kho ukuba nxa umuntu enatha utshwala usephucukile. Zinengi 
izinto ezilethwe ngabaMhlophe lapha ezikhomba ukungaphu- 
cuki. Ubokwazi ukuthi impucuko ihamba lezinto ezilungileyo 
eziphakamisa isizwe. Ungangitshela ukuba utshwala busipha- 
kamisa njani isizwe na? Yebo, banengi abanathayo lamhlanje 
kodwa ubokwazi ukuthi kayisingabo bonke dade. Thina-ke 
abangena esontweni siyakuzila lokho.” 

Wathi-ke uMephi esephendula, “Lokho ngiyakwazi ukuba 
kunjalo. Kodwa akungitshele sibili ukuba kanti utshwala lobu 
bubi ngani, ngoba kangiqedisisi mina njengoba lawe usazi ukuthi 
thina kwethu kakho ongena esontweni?” 

UNkanyiso wathi, “Lokho mina kuyangithabisa sibili uku- 
zwa umuntu ebuza umbuzo onje ngoba ngiyabona ukuba ungo- 
dinga indlela eya ekusileni. Uyazi lawe ukuba umuntu nxa 
esedakiwe unjani, unkhumbulo wakhe usufana lowofileyo ngoba 
usesenza njalo akhulume izinto angeke azithinte kuzo ngoba 
kaseyedwa. Kwandile-ke ukuba lezizinto ngeziletha ihlazo losizi 
kuye.” 

“Konke okutshoyo ngiyakuvuma sibili ngoba lami sengaku- 
bona ukuba kunjalo,” sekuphendula uMephi owaselokhu ekha- 
ngele phansi kanti kuthi angakhangela eceleni uNkanyiso 
abesemeba ngamehlo uMephi. Kodwa-ke ukweba omunye nga- 
mehlo kakunonisi njalo kuvame ukuba lowo omebayo athi jeqe, 
akukhande ulokhu umuthe ntsho kodwa athi ekukhangela wena- 
ke ubusuwasusa masinya awakho usukhangela eceleni kanti 
ngalokho usuzichaya ubusela bakho. Laye-ke uMephi wabanjwa 
kanengi kulobobusela bakhe. 

Kanti-ke uNkanyiso yena kazange akunake lokho ngoba waye- 
sethintwe endabeni ehlabusayo kuye, kungakho waqhubekela 
phambili, “Kulihlazo elinganani ukubona umuntu edakiwe ese- 
khupha izinto ezibolileyo ngomlomo wakhe kube kanti ingqondo 
yakhe ngempela kayikho lapho, kodwa ukubona owesifazana 
ekulesosime sokungazazi kwedlula ububi bonke obesabekayo. 
Ngithemba ukuba wena-ke Mephi uyakubona lokhu njengoba 
ukhangeleka njengomuntu ozwayo. Tshiya lezizinto uye eso- 
ntweni lapho ozazuza khona amanzi oyathi usuwanathile 
ungaphindi wome.” 

UMephi njengoba wayelokhu ekhangela phansi lasemaceleni, 
kodwa kuthe ukuba uNkanyiso amuzwe ephatha isonto masi- 
nyane wavusa amehlo akhe wathi, “Awu, akutsho Nkanyiso 
ngomfana lowo engizwa kuthiwa izolo wenze indaba esematheni 

abantu lamuhla! Futhi ngizwa abanye belinganisa ukuthi nguwe 
omaziyo lalapha avela khona.” UMephi wathinta indaba uNka- 
nyiso abengayifisi lakancinyane ukuba iphathwe ngubani, nga- 
kho wathi ukuzwa lokho waba lesithuli waswela lomlindi woku- 
catsha. Kwasekwenzekile okwasekwenzekile. Ngakho wayilanda 
yonke. 

“Abadala bathi unyawo kalulampumulo. Bengingazi mina 
ukuthi ngize lapha ukuze uMzondiwa azongiyangisa kanje. Isi- 
bili wenze into embi izolo. Kodwa njengokumazi kwami useza- 
kwenza okukhulu kulalokhu. Uyise ngiyamazi wakhe phansi 
komuzi wakithi, ewatheni lentaba ephakemeyo elubombo, efula- 
thele umuzi wenduna. Yindoda engelazici ngaphandle kokuba 
izinto zonke ezenhlalo entsha, ngitsho impucuko, kahambelani 
lazo. Ngalokho abantwana bakhe bakhulela ebumnyameni obu- 
ngelankanyezi, kabafundiswa njalo baphethwe okwendulo ngitsho 
lasekuvunuleni. Kangazi ukuthi yena uMzondiwa izigqoko lezi 
azembetheyo uzithethephi lokhu ekhaya kwabo uvunula ama- 
bhetshu. 

“Yena ungomunye nje umfana ongagondakaliyo ukuba isiphe- 
tho sakhe siyoba yini. Uba wafunda esikolo ukuhlakanipha 
kwakhe bekuzamsiza ngoba isikolo singumlalazi olola imihedla 
ebuthundu iphenduke ibe bukhali isize abantu. Lapha enko- 
mponi kangiboni mina ukuba yindawo efanele abantu abanjé- 
ngaye. Futhi ukuhlala kwakhe endlini yomfundisi kuzakwenza 
abantu bamkhangelele emanzini.” 

UMephi wathi, “Yebo, kanti ungumfana onjalo? Mhlawumbe 
ukuhlala komfundisi kuzamcandula butsha ngoba bazamthinti- 
thisa konke okungafanele.” 

Wakuphika lokho uNkanyiso, “Phela isigogo sigoqwa sisema- 
nzi dadewethu, kungenzeka kanjani ukuba uMzondiwa alahle 
ubuntu bakhe esengaka adale elinye ibumba na? Yebo, kambe 
aluba umfundisi ubengahlali enkomponi amacebo okumsiza 
abengaba khona, kodwa khonapha? Sizayicela isivuthiwe ngifu- 
nga abakwethu.” 

“Pho-ke utsho njani ukuba thina siye esontweni thina siyi- 
nzalo yalapha enkomponi futhi  sesikhulile na?” sekubuza 
uMephi ngoba engasakuzwa ukukhuluma kukaNkanyiso. 

Yena waphendula ngelithi, “ Into yonke dade isothandweni 
lomuntu. Nxa wena usukukhethile ukuya esontweni konke kuza- 
kuba lula ukukwenza. UMzondiwa yena ngimlandulela ngoba 
ngisazi ukuthi ukholiswa yilokhu ayikho khona kuphela. 

Wasesukuma uMephi ethintitha izidwaba zakhe esithi, “A! 
ukukhiluma lokhu wakuphiwa sibili. Ongaphika ngawe anga- 
tshonelwa lilanga. Nangu uMaphephetha usefikile, ngicela uku- 
ngingenise ewofisini ukuyabika ubaba ogulayo.” 

Esebuzile ukuba ubulwa yini uNkanyiso kwamkhathaza 
ukuzwa lokho, kwathi lanxa esephambi kukaMaphephetha wa- 
zisa kakhulu. Behlukana-ke uMephi loNkanyiso lowo lalowo 
esesiyakwetshisa amazwi amthetheyo ekukhulumeni kwabo. 


ISAHLUKO 5 


Ngelinye ilanga wathi uNkanyiso ukuba esetshayisile emsebe- 
nzini wathanda ukuhambahamba elule inyawo, lapha enkomponi 
esuswa yisizungu ethi kumbe angaqabuka ehlangana lomunye 
owesonto kebathi fahlafahla ngezesonto. Wahamba elokhu ebeka 
izitho waze waqabuka esesejikweni lomgwago lapha usungapha- 
ndle komuzi usukhangele emakamelweni abeLungu. Wasephe- 
nduka esekhwela ngendlela eqonde enhla komuzi elukhonjwana 
nje kodwa yona ivuthiwe. 

Wathi-ke ezihambela nje ekhohliwe wezwa ilizwi limemeza 
ngemuva lithi, “We Mabuyazibhonsa! We Mabuyazibhonsa!” 
Wasuka wakhohlwa ukuba angaba ngubani lowo otshonjalo. 
Phela lelibizo yilo abafana basekhaya ababembiza ngalo ezinko- 
meni bemsomela. Umabuyazibhonsa sona yisihlahlakazana izi- 
nyanga ezisidida lezinye, kuthi-ke nxa uke wageza ngaso usiya 

ecaleni induna kumbe usiKomitshi basuke bangaliboni icala 
lakho ngitsho lanxa ubulele umuntu. Yena-ke abanakwabo babe- 
mbiza ngalo nanku phela wayengavamanga ukungena enkatha- 
zweni zabanye abafana kubonakala futhi kungathi uhlonitshwa 
ngabantu abadala. Basebesithi ulamanga ugeza ngomabuyazi- 
bhonsa, ngalokho-ke wasesiba nguMabuyazibhonsa. 

Ngakho wathi ukuba esizwa ukumemeza wema phuhle. Wa- 
thalaza macala wonke, kodwa lokho kakubanga yisikhathi eside 
ngoba amehlo akhe ahle ahlangana loMzondiwa. Wathi ukuba 
asondele kuye wathi, “Nguwe Mzondiwa? Kodwa ngiyakucela 
ukuba ibizo leli ungalisebenzisi lapha ngoba libizo lokusoma 
nje sisekhaya, hatshi lapha.” 

Yena uthe ephendula wathi, “Uthini? Yimi engathi ungu- 
Mabuyazibhonsa na? Uthi kawungibhedeli nje mfokaMalungu- 
za? Kenje uyihlo bathi wabhoboza uBampuphu inkemenkeme 
yoduma ekhanda eyehlula lamadokotela ukuyelapha.” 

“Hawu, Mzondiwa! Uzukhulume izinto ezinjalo angathi 
siyalwa mina ngikukhuza nje qha. Khangela, lapha siphakathi 
kwabantu abangasaziyo ukuba emakhaya sihlezi njani, basazi 
nje ngoba besibona. Ngakho kasifanele ukuzichaya ukuze labo 
basihloniphe.” 

UMzondiwa yena wathi, “Kangikuzwa mina okukhulumayo, 
ibizo obizwa ngalo lapha elingasilo lasekhaya lokhu loNkanyiso 
lalo ngelekhaya?” 

UNkanyiso wathi, “Wena uyaduba ngoba kawuze walalela 
omunye nxa ekhuluma. Kulungile ake siyitshiye leyo ukungixo- 
xele ngokuza kwakho lapha.” 

“Lami ngibalekile njengawe, ngatshiya inkomo zingelame- 
lusi,” sekusitsho uMzondiwa. 

“Mina kangizanga ngibaleke ngoba umama ngasuka ekwazi 
ukuba ngiza lapha njalo lesikolweni ngavalelisa kuhle. ._Pho-ke 
aluba uyihlo ekuzwa ukuba ulapha angekulandele yini?” 

“Ubani? Mina? Kuyadlala. Ngingeke ngitshiye intokozo le 
engaka engiyibonayo lapha ingidonsele amehlo. Laye angakha 

phansi ngiyakutshela. Lapho angangazi khona ukuba ngingu- 
Mzondiwa waseNgodlweni uqobo.” 

“Umsebenzi wona usuwuzuzile yini? Ukuhlala endaweni 
enjengale umuntu engasebenzi kakulunganga.” 

Wathi uMzondiwa, “Ye, umsebenzi ukhona sibili. Negivela 
Khuluma labantu abawenzayo. Ungumsebenzi omuhle ngoba 
wona kawulazithukuthuku kanti ulenzuzo enengi.” 

UNkanyiso wayengalindele impendulo enje. Ngakho wabuza 
ngokuphangisa ukuba ngumsebenzi onjani. “A! Uthi ngingaku- 
tshela? Wena? Ngabe kumbe ngomunye. Inggondo yakho ngi- 
yayazi. Uyakuthanda wena ukuhlala usola abanye ubenza abantu 
abangaghubi kuhle kungani wena ulungile. Abasebenzi bawo 
bangiphe izithembiso eziqinileyo, batsho lokutsho ukuba uba 
ngihlakaniphile ngilesibindi sesilwane ngizakuba yindoda ema- 
dodeni.” 

Lokhu kukhuluma kukaMzondiwa kwamdida ingqondo kanti 
ube seqala ukumthokozela umngane wakhe ngomsebenzi aye- 
sewuzuzile. Wadinga engqondweni yakhe ukuba kambe ungaba 
ngumsebenzi bani odinga isibindi sesilwane. Kambe kungaba 
phansi emgodini yini? Bakhona yini abayintanga yakhe abanga- 
ngena emgodini? Kanti bona abamthembise umsebenzi yizise- 
benzi kumbe njalo ngabeLungu? Le yiyo imibuzo eyelekana 
ekhanda lakhe ngasikhathi sinye. Ethanda ukuzuza indlela 
engathi kumbe imsize ukugedisisa ngale indaba wasesithi, 
“Yikuthi labobantu ozasebenza kibo bangaki? NgabaNsundu 
yini kumbe ngabaMhlophe?” 

Yena-ke wabeka elokuthi, “Inani labo kalitsho lutho kuwe 
kuphela kimi lakibo. Kanti ukusebenza kwabaNsundu kakusi- 
kho na?” 

“Kangitsho ukuthi kubi Mzondiwa. Mina bengibuza nje 
kuphela. Sengimangala ukukubona usubutha inhlonzi kunga- 
zathi ngikuthethisile. Ayi-ke mfowethu kuhle nxa umsebenzi 
usuwuzuzile, lami kuyangijabulisa lokho. Into enkulu lapha esi- 
Lungwini yikuzigcina lokuxwaya yonke imidlalo eyize labantu 

abenza izinto ezingafanele ezenza isimilo somuntu siphephetheke 
njengephepha. Khona lapha bakhona otsotsi abaziphethe ubu- 
nyamazana beqaphele ukuphuthuma abantu bebemuka izimali 
zabo. Bayizidlova ezipheleleyo. Njalo kukhona ixuku labatshovi 
bamakhasi abaphila ngokuthathelana imali, kuthi lowo ongavu- 
lekanga abesedinga isu lokuba izinto zabanye.” 

UMzondiwa wathi, “Akutsho-ke wena sikhwehle sakoGadadi 
esiphanda umumbu ngonyezi ukuba ubedlula ngani?” 

Wathi uNkanyiso, “Kangitshongo lokho ukuthi ngiyabedlula, 
ngibabaza indlela abaphila ngayo ekhomba ubumnyama lobu- 
nyamazana qha.” Waghubekela phambili uNkanyiso ukuchaza 
ngalababantu langempilo yabo esitsho lokutsho ukuba abantu 
bayabazonda kanti lamapholisa lawo abafaka izinsimbi uba eke 
ababona. Ukuhlala umuntu equthile njengomvundla wezikwa- 
kwa kufanele yini? Kodwa uthe ukuba abone ukuthi le inkulumo 
kayingeni ezindlebeni zomkhulawakhe waseyiyekela esembuza 
ngentshumayelo ukuba wayizwa njani na. Yena-ke uMzondiwa 
wayengakhumbuli lutho mayelana layo, kodwa into eyayiyiyona 
wayengagedisisi umahluko phakathi kwentshumayelo lenkuleko. 

Kungakho waziphendulela ngelokuthi, “Mina kangizwanga 
lutho futhi ngibona ukuthi abantu bachithelwa isikhathi sabo 
kuphela. Angikuboni mina lokhu okwenziwa ngumfundisi uku- 
tshona evalele abantu endlini njerigenkomo zisesibayeni sedibha. 
Ikhanda lakhe kangikholwa ukuba liyathatha kuhle. Into yinye 
nje engiyithandileyo, amahubo.” 

Wamvumela umngane wakhe lapho ebuka amahubo wathi 
laye uyawathanda kakhulu njengaye. Kanti-ke lentshumayelo 
yinhle kangaka njengoba mhla waleliyalanga umfundisi waba- 
tshela ngendaba yendodana eyachitha isabelo sayo lezigangi, 
kwathi ekupheleni kwafika ukulamba ngoba labangane bakhe 
basebemhlubukile. 

“Wo! Utsho insimu leyana? Awu! ngiyizwile sibili. Kodwa 
kakukho okunjalo. Kakho umuntu ongathi esesize abantu bese- 
bemhlubuka ngoba eseswela. Uyabona ndoda, mina umfundisi 

lo kangimboni kuhle, inkulumo yakhe kangiyithandi mina ngaso 
sonke isikhathi ngoba uhlezi esolile kokuphela. Mina khona 
ungizondisa okwenja, kangikhulumi ngalokhu okunye okuyibhe- 
bhejwanyana komfazi wakhe okulomlomo oyisibhebhedu nje- 
ngowonwabu. Ungeke ungitshele ngalababantu, babi ububili 
babo angathi ngumuntu lomfowabo. Bayizinja zokugqibela.” 

UNkanyiso wazama ngamandla akhe wonke ukuba ameluleke 
ukuze abone ukuthi umfundisi ugonde ukumsiza, njalo walinga 
ukumenza abone ubuhle besonto, kodwa wasuka watshaya eli- 
tsheni njengoba wayeqondane lenye indoda, umfana waseNgo- 
dlweni. Ekucineni kwaba sobala kuye ukuthi insizwa le kayisoze 
ihlale komfundisi isikhathi eside, uba kungenjalo impilo yabo 
bonke abakomfundisi izakuba yimbedumehlwana. Ngakho-ke 
walinga ukumkhumbuza ngokugcinwa kwakhe ephiwa ukudla 
angakukhokheli lutho. Konke lokhu wakukhuluma ngoba laye 
enguNkanyiso ngoba uMzondiwa yena wayevele engakhuzeki 
ngitsho lasekhaya. 

Lezizinto zaletha usizi kuNkanyiso. Waqala ukuzwela aba- 
komfundisi ngoba wayeqedisisa ukuba bakhangelene lobunzima 
mhlawumbe abangabuboniyo. Wamzwela uMzondiwa obona- 
kala ethwele amehlo njengejongosi elibalekela ukuthanjiswa. 
Wabona ngempela ukuba abantu abanjengaye kabafanelanga 
ukuhlala endaweni enjengayonale lapho kukhona izinhlobo zonke 
zabantu abamisebenzi lezimilo zabo ziyingqondonggondo, inengi 
lazo zingeqgonde ukwakha kuphela, kodwa ukubhidliza ingco- 
nsana yobuntu obukhona emuntwini. 

Wazinakana lokho ayikho khona. Wafisa ukuba uyise nga 
kabotshwanga nga ubezaphikelela ekufundeni kwakhe ukuze 
izinto zalapha emhlabeni abe lakho ukuzigedisisa. Kodwa lanxa 
kunjalo wambonga uyise ngalokho okuncinyane ayesekuzuzile 
njengoba umswane wedube ungosesiswini. Wazi ukuba ngenxa 
kayise lamuhla wayesezuze umsebenzi omuhle njalo wasesiya 
esontweni ukuyakhonza uMenzi wakhe njengoba esikolweni 
wayefundiswe ngoNkulunkulu. 

Aqala khathesi amehlo akhe ukuvuleka waqedisisa amazwi 
umbalisi ayejinge ewakhuluma ikakhulu lawo athi, “Isimilo 
esihle emhlabeni yileso esakhiwe phezu kwedwala elinguYesu.” 
Wayibona-ke khathesi ingozi yokungafundi. Wagala ukumsola 
uyise kaMzondiwa ngobulukhuni benhliyizo yakhe njengoba 
engathandi ukufundisa abantwana bakhe. 

Zonke lezizinto zafika enggondweni yakhe zedlula ngokula- 
ndelana kwazo njengamanzi omfula wona ayafike ethwele izi- 
godo uthi usathi yebo ngizibonile izigodo ubusubona ethwele 
izinanakazana lezilo azithethe zilibele yikuselela abantwana 
bazo. Wayelokhu eqotsheme phezu kogodo izinto zonke lezi 
zisenzeka waze wasukunyiswa yilizwi alizwa limemeza bucwala 
laye, lisithi, “Ubosala usele we Mabuyazibhonsa.” Wabona 
ukuba nguMzondiwa kodwa wasuka wakhohlwa ukuba kanti 
usuke nini lapho. Laye wasukuma wenza esikaMzondiwa wa- 
qonda endlini yakhe. 


ISAHLUKO 6 


Kusukela mhla uMephi exoxa loNkanyiso embonisa ngokungena 
isonto, uMephi wahlala enakana ngokuba kufanele yini ukuba 
aye esontweni njalo adele ukunatha utshwala. Lezizinto zombili 
zazintsha kuye kusukela ebuntwaneni bakhe. Endlini yakwabo 
utshwala babuhlala buphuphuma ngoba uyise lonina babe fanana 
bobabili ukuthanda utshwala. Ngenxa yalokho laye wayesengene 
phakathi ezimbizeni zabo kungamvumeli ukuba like litshone 
engazange aphunge igwebu. Wayefundile esikolo esasikhona 
enkomponi waze waqeda ugwalo lwendima yesithandathu, ko- 
dwa lesisikolo sasingafani lezinye izikolo eziphathwa ngabeNali, 
sona sasiphethwe ngumLungu nje owayephisekele imfundo ye- 
ngqondo leyezandla. Ababalisi balesisikolo babefundile bephelele 
bonke ukuphatha lesisikhundla futhi befundisa okwakukholisa 
abazali babantwana. Kodwa kwakungekho umuntu owayeqaka- 

thele ukubona ukuba umthandazo wasekuseni wawuphathwa 
ngendlela efaneleyo. Iqiniso laliyileli lokuthi umthandazo wawu- 
fana lemidlalo yabantwana nxa bedlala amandlwane. 

Futhi kwakunzima ukukhetha ababalisi phakathi kwamahla- 
bezulu nxa isikolo sesiphumile, ngoba babeziphethe njengabantu 
bonke, inengi labo njalo lichitha isikhathi salo ezindlini zoku- 
nathela utshwala. Yibo ababevula lezizidlu njalo bahlale baze 
babe ngabokucina ekuphumeni. 

Insuku zokufunda kwakhe uMephi zambonisa zonke lezizinto 
eziyizona ezalolonga isimilo sakhe. Utshwala waye engazange 
atshengiswe ngobubi babo, kuye babufana lokudla ayekudla 
nsukuzonke. Lokuya esontweni kuye kwakuyikuchitha isikhathi 
ngaphandle kwesonto yeMpi yoSindiso ayake ayilandele ekholisa 
izigubhu lamachacho ayehlabela kamnandi. 

Nangu uNkanyiso ekhuluma ngokuya esontweni lokuzila 
utshwala. UNkanyiso kanti ungumuntu onjani, kungani engana- 
kani njengabanye abantu? UNkanyiso yena ubedlula ngani aba- 
balisi abafundileyo kulaye kodwa bengabeki icala lokunatha 
utshwala? Ingani bona kabakunakanga ukuya esontweni? Uku- 
mlalela kambe kungamsiza yini umuntu? Le yayiyimibuzo 
uMephi ayezibuza yona kodwa angazi ukuba impendulo anga- 
zizuza ngaphi. 

Ekucineni wasenakana ngaye uNkanyiso. Wayesazi ukuba 
wayengumuntu owayengelasiyinga. Umsebenzi wakhe waye- 
wughuba kuhle ngoba uyise wayejayele ukukhuluma ngaye nge- 
khaya embuka ngokuzithoba kwakhe. Sona isimo sakhe! Waye- 
mude elindile nje lomzimba wakhe ulingene. Ibala lakhe lalilu- 
hlaza okuhle. Phela igeza kalisweli siyinga, ngakho laye 
kwakukhona okwakufiphalisa ubuhle bakhe; wayelenxwala. 
Kodwa kuMephi inxwala yakhe yayingasini etsho lokutsho 
ukuthi inxwala kaNkanyiso ngeyobukhwa. Pho, umuntu onje 
wayefanele ukudaniswa na? 

Wafikelwa yikufisa ukwazi ngenhlalo yakhe uNkanyiso ko- 
dwa wadinga ukuba ngubani owayengamsiza waze wakhumbula 

uMzondiwa. Njengoba wayesazi ukuba ngalesi isikhathi santa- 
mbama uMzondiwa wayejayele ukuya esigcawini sokudlalela 
abantwana wasukuma wayamhlalela endleleni ayesazi ukuba 
yiyo ayengahamba ngayo. Wafika wahlala ngaphansi kwesihlahla 
somsehla wasesaluka ingowane yakhe ayeyiphethe ezilibazisa 
ngayo. 

Kakumthathanga isikhathi esinganani ukuba afike lowo aye- 
mlindele. Wathi efika wayesithi, “Ayikhombe dadewethu, zala- 
bantu ziye ebantwini. Kayikho intombi engagana inyamazana. 
Kanti kawangiphendula mina ngikhuluma lawe, kutheni?”’ 

UMephi wathi, “Atshi, bengithi kumbe kawukagedi ukukhu- 
luma. Futhi ngiselesithuli salokho okutshoyo, kawazi Mzondiwa 
ukuthi siyazalana na? Mina kuyangimangalisa sibili ukukuzwa 
ukhuluma kanje kimi.” 

UMephi wayesazi yena loMzondiwa kwakungekho ukuzalana 
phakathi kwabo kodwa wayemlahlisa kula amazwi akhe ukuze 
amzuze kuhle kulokho ayemdingela khona. Ngakho lanxa wa- 
qala waxamalaza uMephi emtshela ngokuzalana kwabo ekuci- 
neni wamngoba. “Kanti kawuboni ngani ngize ngikulande kho- 
napha. Phela bengisazi ukuba yindlela yakho yonale, kwathi 
ngokufisa kwami ukubonana lawe ngeza khonapha njengoba 
usungibona lapha nje. Banjani ohlala labo, basahamba yini?” 

Wathi uMzondiwa, “Uthi-ke mina ngihlala labantu? Ngihlala 
lamabhalabhala angahlabiyo ngoba impondo zasuka zatshilana, 
uba kungasilokho ngabe kade bangihovuza bangikhupha ama- 
thumbu.’’ 5 

UMephi wathi, “Yebo, kanti kawuhlezi kuhle lapho? Kuya- 
danisa ukuzwa lokho. Akungixoxele ngesonto ukuba kwenziwani 
khona lokuba kuhle yini.” 

Wasuka wababaza uMzondiwa esizwa ukuthi uMephi isonto 
uyifanisela ebuhleni. Wathi, “Ngubani lowo owakutshela ama- 
nga ukuthi isonto yinhle? Mina sengangena kanengi esontweni 
kangibuboni ubuhle bakhona ngaphandle kokuba abantu bachi- 
thelwa isikhathi sabo. Uba ubumazi uMabuyazibhonsa bengiza- 

kutshela ukuthi inkulumo zakhona zifana lamazwi ablala ewa- 
khuluma. Ngingazi ukuba isonto yiyo eyamfundisa lokhukukhu- 
luma kumbe nguye owayifundisayo.” 

Wabuza uMephi ukuba uMabuyazibhonsa uhlala ngaphi. 
Wathi ephendula uMzondiwa, “Kawumazi umfana loya osebe- 
nza koMaphephetha olenxwala efana lekabhejana?” 

UMephi wathi, “Kawutsho uNkanyiso pho? Phela nguye 
okhuluma kuhle ngesonto. Futhi ungicelile ukuba lami ngiye 
khona. Ngithe kungcono ngizebuza wena kugala.” 

Wathi-ke uMzondiwa, “Zwana mina ungamlaleli yena ngoba 
uzasuke akutshiye egcekeni. Ngowakithi lowo mina ngiyamazi. 
Kakulalutho oluhle esontweni, lokhu ngiyaqinisa sibili. Ungeza 
lawe uzozibonela ngoba indaba yotshelo kayinonisi.” 

UMephi kwamkhathaza lokhu ukuphendula kukaMzondiwa 
nxa embuza ngesonto. Yena wayekhangele impendulo eyayi- 
ngathi kumbe imuphe amandla okuya laye esontweni lapho. 
Kwafika kuye khathesi ukuba iqiniso aliswele mayelana lesonto 
njalo waswela ukuba angalizuza njani. 

Ekucineni wafisa ukuba akezwe ngaye uNkanyiso ukuba kanti 
ungumuntu onjani. “Kenje uNkanyiso ngowakini ekhaya Mzo- 
ndiwa?” sekubuza yena. 

“Angithi ngikutshele ngathi ngiyamazi lekhaya. Uyise sikhu- 
luma nje usenkantolo uyapika ngoba waqhekeza enye indoda 
inkemenkeme yoduma.” 

Kaze akunanza lokho uMephi kodwa waqhubekela phambili, 
“Yena isibili sakhe ungumuntu onjani? Ulolaka kumbe atshi?” 

Wathi uMzondiwa, “Ulaka angaluthatha ngaphi, ubugwala 
uyabe esebutshiye lobani? Angizange ngizwe ukuthi wake walwa 
lomuntu, ngenxa yalokho bonke abanakwabo babemdelela, ngi- 
tsho labamelamayo.” 

“Kakakhonjwa yini?” Wafa yinsini uMzondiwa esizwa lowo- | 
mbuzo abekade ewulindele ngoba kuye kwase kusobala ukuba 
uNkanyiso usephandle umntanabantu. Kodwa wenza okobudoda 
kaze ambonisa uMephi ukuba uhlekani. 

Wasuka wathi, “Uthini? Insumbelume enjengaye ingambona 
ngaphi umfazi? Angithi watshaywa yisigiqa esiyisalukazi. Phi- 
nde abone intombi imvezela izinyo, nanku ngikhona.” 

Ekuzwa lokho uMephi waphendula ngelokuthi, “Ungabopho- 
xa omunye kanje Mzondiwa. Wena ungathaba usizwa kuthiwa 
lawe unjalo?” 

Waphendula uMzondiwa, “Mina kangisiyo insumbelume. 
Nxa sengimfuna umfazi ngizamthatha emini lithe saka! Kanti 
uyamfuna yini UNkanyiso? Tshono nxa umfuna mina ngizaku- 
khombisela.” 

Wagala ukuthukuthela kancane uMephi, wathi, “Uyabona 
uyangizondisa khathesi nxa ususitsho njalo. Wena usuzungaka 
wake wezwa ngaphi kuthiwa intombi yake yakhombisa ijaha 
na?” 

“Ye, nxa inkazana ilifuna ijaha iyakwenza lokho ngezinye 
izindlela ngaphandle kokuthi ‘jaha ngiyakufuna’. Amehlo enu 
lezenzo zenu ezinengi ezilobuqidlana benu obaziwa yini kuphela 
ziyamenza umuntu alale engalele.” 

Ngemuva kwalokho uMephi wasukuma wathi, “Ayi-ke ngi- 
yabonga Mzondiwa ngakho konke ongitshele khona mayelana 
lesonto langoNkanyiso. Ngiyakucela ukuba konke lokho ebesi- 
kuxoxa kusale khonapha. Usale kuhle, mina sengisiyapheka.” 

Behlukana oMephi loMzondiwa, lowo lalowo wahamba ezi- 
bula ngokwasekugcwele esifubeni sakhe engazi ukuthi laloyana 
laye uzibula ngokwakwehlukile kokwakhe. Phela nxa uke wezwa 
into ehlasimulisayo uyawukhohlwe yikho konke obe kuhambelana 
lakho ngoba usunakana khona kuphela. 

Njengoba ilanga lalisekhona uMzondiwa kasukanga waya 
ngekhaya ngoba wayezonda amehlo omkamfundisi. Wasuka 
wagonda esikanisweni sabantu abavela emizini belande ukuza- 
thengisa izinto ezinjengembambayila, umumbu, izimfe, ama- 
khabe, inhlobonhlobo yemibhida, amacimbi lokunye njalo aba- 
belokukuletha. Abanengi babekuletha ngamadonki kuthi-ke 
ngoba kukunengi baphuze ukubuyela emakhaya ngoba kunga- 

pheli. Waqonda lapho uMzondiwa ukuze achithe isikhathi 
khona. 

Wathi esazihambahambela nje ngqwa loNkanyiso khonapho. 
“Hawu! Amabonabonane wethu. Ulahlekelwe yini lapha?” 

Wamphendula uNkanyiso, “Utsho ngani ukuthi ngilahlekelwe 
yini? Kangithi lapha kulapha esizuza khona inhlobo zonke 
zezidio na?” 

Wathi uMzondiwa, “Uginisile ngoba lapha kuzuzwa zonke 
izidlo kungesizo zomlomo zodwa kodwa lezendlebe lezenhliziyo. 
Wena lapha uzodinga ezomlomo kodwa uMzondiwa uzakupha 
ezendlebe. Uyangizwa na?” 

UNkanyiso wabona ukuba uMzondiwa kukhona lokho alakho, 
wasesithi, “Yebo, ngiyezwa sibili kodwa lapha kuphakathi kwa- 
bantu. Kuhle siye laphaya bucwadlana ukuze singezwiwa mu- 
ntu.” Lakanye bathi sudu bayakuma laphaya. 

“Nkanyiso, yikuthi umfazi uyamfuna yini?” Lokho kwamda- 
nisa uNkanyiso nxa ekuzwa. Yena wayethi kumbe uzakuzwa 
indaba enhle kungayisikho lokho ukubuzwa ngento eyayingekho 
emkhumbulweni wakhe. Wamangala njalo ukuba kanti uMzo- 
ndiwa aze ambuze umbuzo onje ngoba kwenzenjani. 

Kungakho waphendula ngelokuthi, “Kanti utsho ngani lokho? 
Uyazi lawe ukuba wena lami kasikafiki endimeni yokudinga 
abafazi. Singezihlabe ngento esekhatshana lathi.” 

Wathi-ke yena, “Lokho ngiyakwazi sibili kodwa aluba umu- 
ntu ekupha ukudla ungeke uthi angisoze ngikudle njengoba 
ngingakalambi.” 

Wasesithi uNkanyiso, “Ukutsho ngani kanti lokho sibili?” 

“Ikhona enye intombi etshone ikuzingela lamuhia, ithi kayi- 
salali ngawe. Ibizo layo nguMephi.” 

“Kambe angakwenza lokho uMephi ukungizingela lokhu 
uhlezi efika lapha engisebenza khona eletha ukudla kukayise? 
Lalamuhla ekuseni lokhu bengilaye nje.” 

“Ngithi ubekuzingela ngoba ngihlangene laye khathesi nje 
ntambama waxoxa ngawe kuphela sazesehlukana. Wangibuza 

ngawe ukuba ungumuntu onjani lokuba ukhonjwe ngaphi. Lawe 
uyakwazi ukuba nxa inkazana ibuza imibuzo enje iyabe iphezu 
kwani. Kodwa uMephi yintombi ehlakaniphileyo. Uyakwazi 
lapha angakuthiya khona. Ugaphele ungamboni engena esontwe- 
ni masinyane kusukela lamuhla. Uthini ngalokhu, nanko ukudla 
phambi kwakho?” 

“Akukho okunye engingakutshela khona mayelana lale indaba 
ngaphandle kwalokho engikutshele khona kuqala.” 

UMzondiwa waphikelela ukumhwehwa uNkanyiso, “Ngiya- 
bona ukuthi wena uyamesaba uMephi. Nxa kunjalo ngitshele 
ngizakukhulumela mina. Kumbe njalo uzonda lokhu ukuba 
uthando luvela kuye kungasuwe. Lokho yinto encinyane. Ubo- 
kwazi ukuba abafazi labo bayafanana Jathi, labo balakho uku- 
thanda umuntu nganxanye kuthi-ke ijaha elihlakaniphileyo 
liphange likubone lokhu beselilungelwa lingazanga liginge.” 

Kodwa lokho kakuzange kumenze apheduke uNkanyiso. 
Kwaze kwathi uMzondiwa wacaphuka wasehamba ngoba lenhli- 
ziyo yakhe yayivele izilengela. Wathokoza uNkanyiso ukubona 
ukuthi usehambile uMzondiwa ngoba ubekhuluma into angaha- 
mbelani layo. Wasuka laye waya endlini yakhe. 


ISAHLUKO 7 


“Awu, umoya lamuhla uyahlaba kungathi ngudambisamahubo,” 
kwatsho uPhetheni owayehlezi esotha imbawula enkundleni ya- 
khe eyayiphansi kwewofisi kaMaphephetha. Yebo, umoya wona 
wawuphephetha kodwa lanxa kwakusebusika wawungagandi 
okutheni, UPhetheni wayengelakusila okuthe tsha kulezinsuku, 
igolo lalimphethe kubi lokhu kwaze kwambangela ughuqho. 
Inyanga le yayingeyesibili eselokhu ezibika kodwa-ke wayewu- 
ghuba umsebenzi wakhe wensuku zonke ephathiswa yimbawula 
yakhe. 

Ubuso bakhe babukhanya buhlobile lomzimba wakhe unethi- 
we. UPhetheni wayengahlutshwa ngumkhuhlane womzimba 
kuphela, wayengasiyo indoda ekwesabayo ukugula, wayephethwe 
ngumkhuhlane omubi kakhulu wenhliziyo. Ekumhlabeni kwakhe 
umkhuhlane, wacabanga ukuba ligolo nje njengoba bonke ase- 
bekhulile behlezi bebulawa ngamagqolo. Kodwa okwakhathazayo 
yikuba lanxa waziphozisa ngexolo, langomakulu, langabomfu- 
mfu, phinde asile. Iqolo Jalilokhu lizenzela okwalo elikuthanda- 
yo phezu kwakhe. 

UPhetheni yayiyindoda esilesikhathi esithile isemsebenzini 
ezinkomponi, ngakho wayeqonda kuhle izinhliziyo zabantu aba- 
phethwe ngabanye emisebenzini ukuba kwandile ukuthi inengi 
labo ligcwele umhawu, befisa labo lezizikhundla, kuze kuthi 
ekucineni badinge imithi yokuphosa izingqungqulu lezi eziba- 
phetheyo ukuze bazuze labo lezizikhundla uba sebebagudlule. 
Ukuze angaphanjaniswa ngumuntu wayeziqinise ngezintelezi 
ayeleqiniso lokuba kakho owayengambida ngoba wayezizuze 
ezintabeni zakoMkhwakla khonale eZansi. 

“Kukuthini lamuhla baba?” kubuza uNkanyiso ekhwezela 
imbawula. 

“Ukusila lapha kimi Nkanyiso kakukho kulutshwana lonyaka. 
Kangazi ukuthi kanti kutheni sibili. Ubaba lomama bafa, nga- 
babuyisa ngemvelo, njalo kangikhohlwanga ukubeka udondolo 
lukababa. Ngisanda kuthethela khathesi ngakho ngileqiniso uku- 
ba kayisizo inyoka zami ezingiphethe kabi. Kukhona okukhona* 
sibili.” 

Wathi ukuba ekhangela uNkanyiso lo abekade ekhuluma laye 
wabona ukuthi lindaba kayimnandi kuye. Wakhumbula ukuba 
kenje umfana lo usemkhahlele kangaki ngalendaba. Waseyiye- 
kela eyokuthethela esithi, “Uyabona Nkanyiso, mina kade nga- 
tshiswa lilanga mfana. Umhlaba sengawubhoda ngaze ngawu- 
qeda. Ngakho itakatakana lendoda lingeke linginyikinye mina 
mfokaMagidizela.” 

UNkanyiso wathi, “Kangisezwa mina ukuba ukhuluma ngani 

sayijeni.” Wahleka usayijeni waze wakhwehlela. Wasekhupha 
umfece wakhe wafola igwayi lakhe. 

“Awu, igwayi leli libukhali kangaka? Kangazi ukuthi kanti 
uMephi ulidombe ngani. Intombi yami le, Nkanyiso, isinge- 
hlule ngoba zonke izinto azenzayo kazifanani lezenziwa ngaba- 
nye. Ungeke utsho ukuthi ngumntwana ohlala lapha enkomponi. 
Uyadela lowo ozamthatha, uzahamba ezibuka, ngi.” 

“Ngingakubamb’ umlomo Sibanda,” sekusitsho uNkanyiso. 
“Bukhuluma ngokubhoda umhlaba kodwa kawusaqedanga, usu- 
phethe enye khathesi.” 

Wabobotheka usayijeni wasesithi, “Ayi-ke mntanami, kangi- 
zenzi Nkanyiso. Yebo, uqinisile, bengikutshela ngomkhuhlane lo 
ongiphetheyo ngingawazi ukuba ngumkhuhlane bani. Kangikaze 
ngigule okunje. Kusobala ukuba ukhona ongihahabelayo eqonde 
ukungigeca ngilibele. Kodwa akulalutho azakulwenza ngifunga 
uMantiniza, intombi kababa emhlophe.” 

“Uyasola yini Sibanda ukuba bakhona abakuloyayo?” 

“Uthini? Uthi lokho yinto eyokuthandabuzwa mntanami? 
Bakhona sibili, kodwa ngilosizi ngabo laba ngoba mina kangi- 
nyathelwa msila. Futhi ngizabazi masinya ngoba ikhona indoda 
engiyithembileyo lapha yakoGasa. Kayiwaphosi nje amathambo 
mfana, iyazenzela. Indaba khathesi kakho lapha enkomponi 
waya le eNdinaneni ukuyakwelapha. Ngizwe umkakhe esithi 
umkhangele kulezizinsuku.” 

UNkanyiso wathi, “Uyabona sayijeni, mina zonke lezizinto 
kangizikholwa lakancinyane. Kimi ziyafana nje lensimu kaSi- 
memelwana. Mina kangikholwa ukuba ukhona umuntu ongenza 
ukuthi ngemithi yakhe omunye ehlelwe ngumkhuhlane kumbe 
ukufa ngaphandle kokumfakela ekudleni. Yinto yokuqala leyo. 
Kangikholwa ukuba ukhona umuntu ongavikela imikhuhlane 
kumbe ukufa ngaphandle kokugcina imithetho yokuhlambulukd 
ababalisi abasifundisa yona ezikolweni. Yinto yesibili leyo. Njalé 
kangikholwa ukuba amathambo alakho ukukhuluma uluthoukus 
bani lakubani. Yinto yokucina leyo.” Jtuisms 

Wafa yinsini uPhetheni esizwa lokho. Phela kuye inkulumo 
enje yayingeyobuthutha kuphela. Wabona ukuthi uNkanyiso 
useyingane esakhasela eziko. Kanti izinto zonke lezi uziphika 
ngoba esenziwa yibuntwana ayibo bona. Wazimisela ukudinga 
amasu nsuku zonke ukuze amqondise endleleni, hlezi uyise 
wakhe laye athokoze mhla embonayo eseyindoda emadodeni. 


Kuye, uNkanyiso wayengumfana olengqondo, olenhlonipho 
lesimilo okudingeka bonke abayindima yakhe babe laso, kodwa 
yayinye into kuphela eyayiswelekile kuye. Uyise wayehlulekile 
ukumbumba ngebumba lobudoda obupheleleyo ukuze umhlaba 
umvume umphathe njengendoda. Futhi uNkanyiso wayemfisa 
kakhulu ukuba athathe intombazana yakwakhe. 


Wakhwica igwayi lakhe elalisele esandleni wasesithi, “Kha- 
ngela Nkanyiso, mntanami. Esintwini kulelizwi elithi ‘inyathi 
ibuzwa kwabaphambili’, yebo yilizwi eliqotho isibili ngoba 
abantu asebekhulile kuthiwa ngabadala. Ubudala butshoni? 
Umuntu omdala umedlula ngani omncinyane na? Impendulo 
yinye kuphela mntanami. Yiyo lami engizakunika yona. Badala 
ngoba kudala njalo kukade bebona. Ngingakaqhubekeli phambili, 
ngithanda ukwazi ukuba siyavumelana yini lapho?” 


Kuthe ukuba uNkanyiso emvumela waqhubeka ngokuthi, 
“Ake sidinge ukuthi kuyini asebekubonile? Uba bekuyizolo nga- 
be ngithi okunye asebekubonile yikuhlasela izizwe ezakhelene 
labo lemihaso lemikhosi eyayisiba khona esigodlweni ngezikha- 
thi ezithile ezahlukeneyo. Pho-ke lokho sekwadlula lobuhle 
bakho. Kuhle thina sikhangele izinsuku lezi zalamuhla. Uya- 
kwazi ukuthi emakhaya kukhona izinduna labalisa labanumzana 
abahlonitshwa nguwonke uwonke? Bahlezi ezikhundleni zabo 
kungekho muntu ongabemuka zona. Kodwa kakunjalo ngoba 
bakhona abanye abanhliziyo zabo zingcwele umoya wezikhova. | 
Lababantu bahlezi bebanyikinya bebazunguza kuthi-ke labo | 
abanjengawe bacubukale, bafe bengakwazi abakufelayo. Bafele 
amafufu. 

Kalukho ulutho ongalwenza emhlabeni abantu bakuthande. 
Unganotha uyafa; ungaba ngumyanga uyahlekwa, ubulawe; 
ungaphana ilanga kawuliboni ukutshona kwalo. Lapha esiLu- 
ngwini khona kuyindluli. Thina sinje singosayijeni basikangela 
ngawonwabu amehlo. Ngubani ongakufuniyo ukubusa?” 

Esetshilo lokho wathula enika uNkanyiso ithuba lokuba laye 
ake atsho lokho ayekukhumbula. Wazivuma izinto lezi uNka- 
nyiso. “Lokho okutshoyo kungikhumbuza umbalisi owake wasi- 
fundisa. Yena wayeqinisa kakhulu ukuba isitha esedlula zonke 
izitha zomuntu oNsundu ngumhawu. Waze wasilinganisela 
ngelinye ilanga ngawo umhawu ukuba kudala amadoda esizwe 
esithile ake azama ukuwugqeda emhlabeni. Njengoba umlilo 
uyinto elamandla amakhulukazi emhlabeni bathi bazawugeda 
ngokuwupheka ndawonye lelitshe. Isimanga yilesi ukuba sekwe- 
dlule izinsuku ezithile bathi besibukula imbiza bafica ukuthi 
ilitshe laselivuthiwe kodwa umhawu wona wasala ulokho uyilo- 
kho owawuyikho khona.” 

UPhetheni kwamthokozisa ukuzwa inkulumo enje iphuma 
emlonyeni womuntu owayengamkhangele ukuba angakhuluma 
lokhu. Waqala ukuba lenhlansana yethemba khathesi ukuba 
lanza inhliziyo kaNkanyiso ilidwala kodwa ingavuthwa njenge- 
litshe lelo alitshoyo ukuze nxa isivuthiwe isibuthakathaka yena-ke 
ayibumbe njengokufisa kwakhe. 

“Kuyangithabisa ukuzwa ngokuhlakanipha kwalowombalisi 
Nkanyiso. Balutshwana abantu abalelibandla izinto abazibona 
ngale indlela. Umhawu yiwo-ke lowo obangela lo umkhuhlane 
engilawo. Futhi lomuntu owenza zonke lezizinto phezu kwami 
ngiyamazi kuhle ngoba usebanjwe kanengi emathanjeni wonala 
owadelelayo wena. Kodwa kangikusoli ngalokho mfana ngoba 
ubudala busekhatshana lawe, ziyeza inzinsuku lapho uzawakhu- 
mbula wonke amazwi ami. 

Ngibekezela, ungilalele ngize ngiqede lokho okusenhliziyweni 
yami. Mina uba ngabe kwakusiya ngaye lo umuntu ngabe kade 
ngawutshiya umhlaba. Khangela lapha,” watsho ehwatsha isi- 

gaqa esambeni esasesimnyama yingcekeza njalo sitshengisa 
ukuba kade saba khona. Wabuza uNkanyiso ukuba kuyini khona 
lokhu. “Yintebe yami okuyiyona impilo yami. Olwa lami kabu- 
lale yona kugala, uba lokho kungenzeki, kakho ongamgala umfo- 
kaMagidizela. Yiyo engivikela kuzo zonke izihlabo zalabo aba- 
buswa ngumhawu, kanti njalo lasebaLungwini ingenza ngikhanye 
njengendonsakusa. 

Usubonile ukuba isitha somuntu esikhulu kulazo zonke ngu- 
mhawu. Lokho-ke libanga lakugala. Usugalile ukubona isiqu 
sezihlabo zomhlaba. Ngemuva kwalokho kuza ubunzima obuma- 
ngalisayo ongeke ubuthwale ngaphandle kokuba uphathe lokhu 
okuphathwa ngamadoda wonke mntanami,” wathi esitshonjalo 
wayeyibuyisela esambeni intebe yakhe eseke wayibuka, eyiphe- 
ndula aphinde ayiphenduphendule. “Ngizakutshela izinto ezi- 
mbili ezingawugeda umhawu ngaphandle kokuwupheka. Phatha 
intonga yabadala, ngitsho intebe ezakuvikela kulabo abafuqwa 
yiwo. Eyesibili yile, lowo oke wakujikijela lawe thatha eyakho 
intonga umkhahlameze ngayo. Ungaze umbulale kawulacala 
lakubani ngoba nguye okuqalileyo.” 

Wala uNkanyiso ngoba usayijeni wayekhuluma into angaha- 
mbelani layo. Wayekwazi laye ukuba umhawu yinto eyandileyo 
ebantwini, yiyo eseyandisa ukungezwani lokuzondana phakathi 
kwabantu. Kodwa ubuthakathi lokuthemba imithi lezintebe kwa- 
kukhatshana laye ngoba engazikholwa lezizinto ukuba ziqotho 
yini. Kuye zazimbili kuphela izinto umuntu afanele aziphisekele 
ukuze abe lempilo epheleleyo. Umuntu angezuze ukusila okuhle 
ngaphandle kokuba agcine yonke imithetho yokuhlambuluka. 
Okwesibili kalikho ithemba umuntu angabalalo ngaphandle kwe- 
Nkosi, uNkulunkulu ongumlondolozi wethu sonke. Pho-ke 
umsebenzi wentebe uyini? 

“Ngithe mina ekuqaleni abadala kade bebona, bengisitsho 
ngoba wena ngikubona ukuba kawukaboni lutho. Kangiphiki 
lutho mina kulokho okutshoyo ngoba ngiyazi lami ukuthi uNku- 
lunkulu nguye osigcinileyo. Kodwa ngithanda ukuba ugedisise 

ukuthi uNkulunkulu uphathisa labo abakhathalele impilo yabo. 
Khonapha kulo umuzi kulebandla lesonto ethi yona nxa umuntu 
egula kangelatshwa ,kodwa kakhulekelwe kuphela uzasila. Kha- 
ngela ukuba abafa ubuthaphuthaphu balababantu bangaki. 

Kawuboni ngani wena ukuba zonke izizwe zomhlaba ezi- 
mnyama lezimhlophe zilezinyanga ezelapha izifo lezo lalezo 
ezificwa kulesosizwe. Thina-ke ezakithi izinyanga kazelaphi 
kodwa, zilakho ukuba zikwenze ukuba uzivikele emikhuhlaneni 
leyo ebangwa yibuthakathi. Kubi ngaphi ukuzivikela? Mina 
ngiyengizwe kuthiwa iNdodana kaNkulunkulu layo yayiyinyanga 
enkulu. Into nje kangiqondi ukuthi kanti yena wayeselapha 
njani ngoba kuthiwa wayengaphi umuntu umuthi. Mhlawumbe 
elizweni lakibo zazingekho izihlahla lezi esilazo thina kuleli. 
Futhi lapha silezinyamazana esizuza kuzo imithi emihle.” 

UNkanyiso waphendula ngelokuthi, “Kayisikho ukuthi konke 
lokho okutshoyo sayijeni yinto engiqala ukuyizwa. Banengi aba- 
ntu abakhuluma ngazo futhi beqinisa ukuba bayazikholwa, yizo 
ezisekele ukusila kwabo. Into abantu abangayinanzelele yile yo- 
kuthi. uba wonke usibani lobani bengalahla zonke intebe zabo, 
balahle lonke ithemba abalalo kulezizinto ilizwe lingema ngenye 
indlela. Uyabona Sibanda, uNkulunkulu kakwazi ukuphathisa 
umuntu othemba lakhe lilembaxa ezimbili elinye likuye elinye 
lisezintebeni. Kukhona ukwesaba ubuthakathi ebantwini ngoba 
ukukholwa kwabo kuNkulunkulu kufiphele. Okholwa kuye nge- 
qiniso kaselakwesaba lutho, ngitsho lokufa. 

Kuhle ngoba selikhona idlanzana lalabo ukusila kwabo kwe- 
yeme kuNkulunkulu kuphela njengababalisi, labafundisi, lalabo 
abalandela ukufundiswa kwabo. Angathi uSomandla angalandisa 
lelibandla lande emhlabeni ukuze umhlaba wonalo ubeyingqa- 
butho.” 

Wafa yikuhleka usayijeni esizwa lamazwi waze wahitshwa 
ngamathe, “Uyangihlekisa Nkanyiso nxa usuphatha izinto ezinje. 
Zikhona izinto ezimbili engifisa ukuzithinta ekuphenduleni 
kwami. Into yokuqala uthi wena nxa abantu bonke bengalahla 

izintebe zabo umhlaba ungema ngenye indlela. Kangazi-ke uku- 
ba leyondlela oyitshoyo yiyiphi. Mina indlela engibona ukuba 
umhlaba ungema ngayo yile yokuba esikhundleni sokubona 
abantu lemizi lapha emhlabeni kungabonwa amaliba lamanxiwa. 

Bakhona abantu abangasala besidla amabele, labo ngabatha- 
kathi, ngoba bona bangeke bayilahle imithi yabo loba sekutheni. 
Inkomo ingazal’ umuntu koMhlahlandlela uba beke bakwenza 
lokhu. Inkani yabo ngeyetshongololo. Kawuboni ngani ukuba 
uba umthakathi esekuzondele wakuzondelela sibili ungaze umga- 
dle ngengqungqulu langephezulu angeke adele. Udela esefile 
gha. 

Into yesibili ingitshengisa ukuba isibili useselusana olukha- 
sela eziko Nkanyiso. Uthi wena abafundisi lababalisi kabazipha- 
thi intebe! Ngizake ngikutshele ngendaba ekuphikayo lokho. 
Angithi imota kaSivunguzane uyayazi le ethwala abantu isuka 
eGwanda isiya koBulawayo? Nyakomunye ngake ngahamba 
ngayo ngivela bona inkomo zami engazisisa kuNdawana, eSizi- 
ndeni. Ngathi ngiyaphuthuma isitimela ngafica sekungamanxi- 
wa, seselukile. Ngithe sengibuyela eLokitshini ngatshayana layo 
isiphuma ngasengiyimisa ngicela indawo. Umtshayeli wayo 
waqala wala esithi uthwele abafundisi kuphela abavela emhla- 
nganweni. Kodwa ngenxa yokuba umfundisi wakithi yenalo 
ongena esontweni yakhe wayekhona wangincengela waze wavu- 
ma ukungithwala. 

Kwathi lapho sesifikile eGwanda sehla sonke emoteni ngoba 
sasesifikile lapha ephelela khona. Sonke sathi tshingilili phansi 
semukela impahla zethu ezazisethulwa emoteni ngabaniniyo. 
Sezehlisiwe zonke impahla omunye walababafana waphakamisa 
into ngokhuni ebuza kungokukabani lokhu. Sathi siyakhangela 
sabona ukuthi yintebe. Uyazi ukuba ngenzani? Ngaphumputha 
esambeni sami, kuthe ukuba sengibonile ukuthi eyami ikhona 
ngasengigijimisa amehlo ngapha ngakubafundisi ngabona bonke 
bengelandaba, abanye basuka bachitheka kodwa umfundisi wa- 
kithi yena wabonisa ukukhathazeka emoyeni wakhe, waze wathi 

sesisendleleni wangibuza ukuba kambe nxa umuntu elahlekelwe 
yintebe yakhe uyayenzeni. Mina-ke ngameluleka ukuba kufanele 
ukuba umuntu onjalo aye emhlahlo ukuze ezwe kuhle ukuba 
kanti kuyini okwenze impilo yakhe imphunyuke. Kaphindanga 
futhi wakhuluma ngakho saze safika lapha. Uthini-ke ngalokho? 
Yayingekabani intebe leyo njengoba kwakungabafundisi lapho 
bodwa na?” 

UNkanyiso kazange ayiphendule leyo wezwa esefikelwa yiku- 
thukuthela. nxa esizwa usayijeni egcona abafundisi ngesigcono 
esinje esilihlazo kangaka. Kwaqala khathesi ukufika imikhu- 
mbulo eminengi kuye. Kambe kufanele yini azihlanganise laba- 
ntu abangangeni esontweni njengoba bengabantu abangelanhlo- 
nipho, bekhuluma izinto ezingamanyala. Uba ezihlanganisa labo 
kungenzeke yini ukuba baqabuke sebemphendula laye? Kodwa 
wakhumbula amazwi umbalisi wakhe ayehlezi ewakhuluma 
athi kufanele bonke abangaziyo batshengiswe indlela yokukha- 
nya. Wazimisela ukuhlala exoxa losayijeni kumbe kungathi 
ngenhlanhla amzuze. 


ISAHLUKO 8 


UMzondiwa waye eselesikhathi esidana khathesi ehlala ko- 
mfundisi kodwa inkosikazi kamfundisi ukumzonda kwakhe 
kwakukhule lensuku. Wayengathandi ukukhangela kwakhe lo- 
kuhlakanipha ayelakho, wayehlala esithi, “Kambe liyakubona 
ukuhlakanipha kukaMzondiwa angathi yintethe yebusika?” Into 
ayemthandela yona yikukhuthala kwakhe. Kwakungasimandla 
nje ayengawempisi. Nxa eke wabamba umsebenzi wawungathi 
ngumuntu omdala. 

Kodwa kwakukhona okunye umfundisi lenkosikazi yakhe aba- 
bengakuboni ngoMzondiwa. Wayengalali ekhaya lapha ebusuku. 
Kwakungaziwa ukuba kanti ulala ngaphi. UMsunduzelwa yena 

nguye kuphela owayesazi ukuba le insizwa kayisalali laye kodwa 
wayengeke akhulume ngakho ngoba uMzondiwa waye methe- 
mbise isipho esihle uba engakuthukuza lokho aze atshelwe nguye 
ukuba akuveze. Futhi kwase kukhona ukuzwana kulababafana 
lanxa kwakungafiki emkhutsheni. 

UMzomdiwa laliliqili elizikhotha emhlane, wayekwazi uku- 
fihlisela ulutho alwenzayo ukuze angananzeleleki masinyane. 
Esezaqalisa umkhuba wakhe wokunyamalala ebusuku wazitshaya 
samuntu olobuthongo, banele ukugeda ukudla kwakusihlwa abe- 
sewozela exegisa umzimba kuze kuthiwe kabayelala lomngane 
wakhe kanti kulapho esezuza khona ithuba lokuhamba aze abuye 
ngesikhathi sakhe, umkhulawakhe athi evuka ambone esekhona 
elele engutsheni zakhe. 

Ngelinye ilanga wathi esalele uMsunduzelwa wamuzwa 
emnyikinya esithi, “Msunduzelwa, Msunduzelwa, vuka bo se- 
kusile. Ikhona into engithanda ukukutshela yona.” Wavuka 
umngane wakhe wasesithi, “Khangela Msunduzelwa, ngifuna 
imali engangedola. Ngiyazi ukuba kakho onganginika yona nga- 
phandle kwakho.” 

Wethuka uMsunduzelwa esizwa lokho. “Imali engaka ngi- 
ngayithathaphi: Mzondiwa?” 

Waphendula ngokuthi, “Thula kodwa wena ulalele lapha. 
Kugotho ukuba imali engaka kawulayo njengoba lami nginge- 
layo. Njalo ngiyazi ukuba ungathokoza uba uke wayizuza nje- 
ngoba lami kunjalo. Kanti isikhwama lesiyana umfundisi afike 
esiphethe izolo kusihlwa ingathi ngesemali nje? Ngifuna mina 
ukuba uyothatha imali leyo engiyifunayo kuphela kuso uyilethe 

bs lapha mina-ke ngizakubuyisela isiphindwe kabili. Ungesabi 
lutho ngoba umfundisi kakayibali njengoba uyayaze ayibale 
ngemuva kokuba: esenathe itiye. Uyezwa Buhl Msunduzelwa? 
Kangifuni yedlule lelonani.” 

Abuye ethuke futhi uMsunduzelwa athi, “Kambe uyakwazi 
nje, okhuluma ngakho Mzondiwa? Uyabona wena ukuba yinto 
eqondileyo leyo eyokuba imali yabantu? Lanxa kumbe beku- 

= ngenzeka ukuba ngiyoyiba kanti bengingayithatha njani imali 
na? Kawazi ukuba yona ihlala ewofisini na? Kangikuzwa mina 
sibili lokho okutshoyo futhi yinto engingeke ngiyenze loba usu- 
ngithembisa ubukhosi obungakanani.” 

“Awu, maye babo! Kangikaze ngibone itakataka lendoda 
enjengawe Msunduzelwa. Yinindaba uligwala kangaka njengo- 
mfazi? Indoda kakufanele nxa ifuna ukwenza ulutho ibilokhu 
jbalabala amabala kamangoye. Ngiginisile sibili uba ungazami 
enye indlela mngane wami uzakuba yinhlekisa emhlabeni abantu 
abaphumelelayo yilabo abalesibindi labasebenzisa inggondo ku- 
_phela.” i 

Athi uMsunduzelwa, “Kulokho ngiyakuzwa sibili, kangiku- 
balekeli lakancinyane. Usuke ungethuse lapho usukhuluma ngo- 
kuba. Mina sengalaywa kakhulu esikolo lesontweni ngengozi 
yokuba.” 

UMzondiwa athi, “Kahle-ke ngingakubambi umlomo. Othe 
yena hamba uyokuba imali yabantu ngubani? Kalibolalela nxa 
abantu bekhuluma, atshi ukuphutsha nje angathi ngumvundla 
usuxotshwa yizinja lazo zibukhali. Ngithe mina hamba uyetha- 
tha idola kuphela. Ubokwazi ukuthi kulomahluko omkhulu 
phakathi kwalezizinto zombili. Mina kangisilo isela kodwa uba 
sengiswele ulutho kangilutshiyi loba lungolukabani. 

“Ubuza ukuba ungayithatha njani? Lokho yinto encane. Ka- 
ngithi insuku zonke ekuseni uyawuyethanyela ewofisini? Lamhla 
into yokugala ungakenzi lutho ubohle ufike uyithathe. Ungesabi 
ngoba umfundisi kakayibali ngakho kasoze azi. ukuba ikhona 
engekho.” 

Wabuza uMsunduzelwa wathi, “Wazi ngani ukuthi ubaba 
kakayibali?” = 

Wahleka uMzondiwa wasesithi, “Nxa ungikhangele uthi ngi- 
yisithutha yini mina? Kade ngakubona lokho. Insuku zonke 
ngesonto umfundisi uyayathathe imali le abantu abamupha 
yona esontweni ayoyibeka ewofisini, kuthi-ke ngoMvulo ekuseni 
abeseyibala. Ngikwazi ngalokho.” 

Wagqhubeka uMsunduzelwa wathi, “Ayi-ke ngiphosa ngiku- 
zwe khathesi, kodwa ngithanda ukwazi ukuthi nxa sengiyithethe 
imali leyo ngakupha wena-ke uzangiphani?” 

Waphangisa ukuphendula uMzondiwa wathi, “Zinengi izinto 
engingakwenzela zona. Nxa ufuna intombi ngingakukhombisela 
uMaSibanda lo osanda kungena esontweni, ibizo lakhe kangazi 
ukuthi kumbe kuthiwa nguMaphi kumbe nguMiphi? Nxa ufuna 
imali ngizakupha amadola amabili. Kodwa iqiniso yileli lokuba 
uzazuza umvuzo omuhle.” 

“Kulungile ngizazama ukukwenzela lokho, kodwa ngisathanda 
ukuba ungitshele ukuthi kanti imali engaka uzayenzani?” 

Wathi uMzondiwa, “Angithi ngihlala ngikutshela ukuthi se- 
ngiyingqungquthela ekutshoveni amakhasi. Indaba ngiye ngithi 
ngikutshela wena ubusulibala yikungitshela ngokuthi umfundisi 
uzangixotsha emzini wakhe. Kusasa sizatshova lezinye ingwenya 
ezivela koBulawayo esizwa kuthiwa ziyabhebha zingumlilo. 
Imali yona eyokutshova engilayo ngamadola amane ngakho 
ngifuna idola lokuvula umsebenzi ngoba njengoba mina senga- 
bekwa ubuduna kufanele ngivule ngedola.” 

Lokho uMsunduzelwa kwamgoba izitho nxa esizwa ukuba 
kanti umngane wakhe usetshova amakhasi lokuba nguye oseyi- 
nduna yamalova. Wadinga ukuba isikhathi sokutshova amakhasi 
usithathaphi, yona imali yokutshova wayimba ngaphi? Kanti 
okwamenza aze afunde umsebenzi wabantu ababi kangaka kwa- 
kwenzeke njani? Kwathi-ke esetshone phakathi kwale imibuzo 
élokhu esadinga izimpendulo zayo wamuzwa esesithi, “Vuka 
phela wethu uyekwenza lokhuyana ntanga.” 

UMsunduzelwa wayesephakathi kwelitshe lembokodo ngoba 
isenzo ayesezimisele ukusenza sasingento ayithandayo layikhwa- 
bithayo; wayesazi kakuhle ukuba wayeseqonde ukwenza into 
angeke athethelelwe ngayo uba uyise kumbe umbalisi wakhe 
babengakuzwa ukuba wenze okunje. Futhi uba eke wabekwa 
ezandleni zamanxusa kaHulumende wayesazi ukuba isigwebo 
sakhe sasingaba sikhulu. Kodwa wayesenze isithembiso kuMzo- 

ndiwa, njengoba ukusaphula lakho kwakungekuhle wasukuma 
walahla ingubo, wahamba ezihudula esiya ewofisini. Wanela 
ukungena wathatha masinya imali leyo wasethanyela iwofisi 
kayise. Eseqedile ukwenza lokho wabuyela kumngane wakhe 
exhibeni labo wafika wamghubela esithi, “Kodwa lamuhla ngi- 
zatshona ngitshaywa luvalo ngokwenza into engingazake ngiye- 


UMzondiwa ‘waqala wayibala imali ethule wathi eseqedile 
wasesithi, “Uyabona mfana, uyisithutha njengenkukhu. Mina 
kangimfuni umuntu onjengawe. Ungahlala unje sizakwehlukana. 
Njengoba usithi uzatshona utshaywa luvalo kulungile, ngokwa- 
kho lokho; mina ngizatshona nginguMzondiwa wansukuzonke. 
Kodwa ukwazi ukuba uba uke wabuzwa kwaze kwezwakala 
ukuba uthethe imali ewofisini! Mina elami ibizo ungaqali uku- 
' liphatha lakancinyane, uba uke weqa lapho ngizakukuphalaza 
amathumbu ngenggamu. Kangisomi ngalokho.” 

Ingxoxo yabo yaqanyulwa yilizwi elalibamemeza ngemku- 
lwini ukuba bayonatha itiye. Ngemuva kwalokho baqonda emi- 
sebenzini yabo yalelolanga. Kusihlwa uMzondiwa wanyamalala 
njengensukwini kwathi ekuseni kwelanga elilandelayo wamupha 
umngane wakhe imali yokumbonga. “Nansi imali yakho engiku- 
bonga .ngayo. Ibale, ngamadola ayisikhombisa.” Pho-ke, nje- 
ngoba imali kuthiwa yimpande yesono, wayengathini uMsundu- 
zelwa, wayemukela ngokujabula wayifaka esambeni sakhe 
engaqedisisi ukuba esambeni sakhe sekulenyoka ezaqeda abantu 
ibaluma bengelacala. à 


ISAHLUKO 9 


Abantu abamnyama bonke bayakuthanda ukusina lokubukela 
amagabazi, lokuzithokozisa ngokuhlabela lokuqakezela labo 
abagidayo. Ensukwini zendulo yayikhona imikhosi eligugu enje- 
ngenxwala lapha okwakubuthana uzulu esigodlweni senkosi, 

amajaha lezintombi, amakhehla lezalukazi, abantwana lezingane, 
bonke bagcwale esibayeni senkosi ufice sekumnyama esibayeni 
amakhanda ezigidi zabantu, kuxoxwa, kuhlekwa, kusonywa, ku- 
hlatshelwa, kusinwa kudliwa izinyama, kunathwa utshwala, 
kukuhle kudelile. Phela izinkomo kazihlatshwa nje kuba lucaca, 
lezinja zize zehluleke ukukhonkotha ngalezonsuku ngenxa yoku- 
hlala zisuthi yikukhukhuza inkakhayi. Utshwala-ke bona buphe- 
kelwe amalawulo ingathi kabusayi kuphinda buphekwe futhi. 

Kuyacecwa ngalezinsuku. Amajaha lamakhehla avunula ama- 
bhetshu enkawu lawamakhanka, agqize izigetsho lapha ezinga- 
Iweni kuthi lapha emakhanda athwale, indlukula ezenziwe 
ngensiba zezintshe ezimnyama. Amanina wona ayetshaya nge- 
ngubo ezezigogo zembuzi ezatshukwayo, azighole ngamakha 
ayesenziwa ngamaluba enkiza lezinye izihlahla ezazithandwa 
ngenxa yephunga lazo. 

Sekwedlula lokho. Lamuhla imidlalo eligugu kwabaNsundu 
yiKhisimusi lomtshado. Iyathandeka lemidlalo kwabancane 
labadala njalo abantu bachitha izikhathi besenza amalungiselelo, 
kugalelwe insuku zisekude. 

Esontweni yaseHabe kwasekutshunyayelwe umtshado wejaha 
elalisebenza emzini kaMaphephetha lentombi eyayihlala edolo- 
bheni laseGwanda. Lamuhla wawusubikwe okokucina. UNka- 
nyiso wathi ephuma esontweni waqonda ngakomfundisi ukuya- 
kwejisa njengokwejayela kwakhe. Umkamfundisi wayesemthanda 
uNkanyiso emthandela isimilo sakhe lokukhuthala kwakhe eso- 
ntweni. Ngakho wathi esathi, “Ekuhle . . .” 

Wahle wathi umkamfundisi, “Ngena Nkanyiso. Kanti usu- 
hlala ngaphi khathesi? Kawusabonwa sibili. Hlala lapho nanso 
isihlalo. Awu! oSihluku sebetshada bantu. Sizake siyikholise 
inyama, kuzadubeka labo abangelamazinyo. Sekuzasala wena 
Nkanyiso.” 

“Mina mama! Ngisekhatshana sibili, kangikanakani ngakho 
sibili. Kakukuhle ukuba umuntu agijimele into engabalekiyo 
kanti zinengi izinto ezibalekayo.” 


46 


-— 


Wathi umkamfundisi, “Kuyini kambe okwedlulayo? Lokhu 
ukusebenza kakwedluli umuntu uze afe lakho.” 

UNkanyiso wathi, “Mina mama kangikafundi, ngisafisa uku- 
ghubekela phambili. Umuntu ongafundanga kulezi izinsuku uya- 
hlupheka sibili.” 

Wathi umkamfundisi. “Yebo, khona kunjalo kodwa izinto 
zonke Nkanyiso zibuswa luthando. Nxa usuthande ukwenzani 
kungeke kukwehlule ngoba lanxa kunzima kodwa uthando luza- 
kukuthwalisa ubusukufica kulula. Ngizwe kuthiwa uMephi nguye 
ozakuba ngusonyongwana womlobokazi. Uyakwazi ukukhetha 
usonyongwana lumntwana. UMephi yintombi enhle sibili kodwa 
uzaduba ngokusuka abesegejela umlobokazi. Wena umbona njani 
Nkanyiso?” A 

“Ubuhle yena muhle . . .” Akasawuqedanga lowomlomo. 

“Awu! Utshongani ukuthi ‘yena muhle’? Kukhona ngiyabona 
okwaziyo ngoMephi.” 

Waphendula uNkanyiso, “Kakulalutho engilwaziyo ngaye. 
Mina into ebengiyinakana yikuba umuntu ubuhle bakhe buse- 
nhliziyweni yakhe. Inhliziyo layo ukuze ibenhle ifuqwa yindlela 
umuntu aphila ngayo. Pho; yena-ke użaphuma ngaphi lokhu 
kwabo imbiza zotshwala kazisuki eziko, futhi uyise yindoda 
esanamathele ezintweni eziyize?” 

“Konke lokho kakutsho lutho Nkanyiso. Angithi iBetelehemu 
wawungumuzi ophansi emehlweni abantu kodwa kulapho okwa- 
zalelwa khona iNdodana kaNkulunkulu. Laye uMephi anga- 
phuma abe ngumfazi ohlonitshwa ngumhlaba wonke. Kanti 
uSihluku yena uzakhatshwa ngubani?” 

UNkanyiso wahleka, wathi, “A, ucele mina ukumkhapha.” 

Wathi-ke ephendula umkamfundisi, “Yebo! Kanti lawe 
ungumkhaphi? Kuhle lokho sibili. Pho, njengoba wena loMephi 
lizakhapha abalobokazi kuhle lani sihle silitshadise. Kanti ku- 
zabe kusaseleni sibili? 

“Pho-ke njengoba ungosebenzayo wena uzakuqhuba njani 
lokho na? Ngizwe uMephi esithi bazahlanganiswa lapha ekuseni 

ngoLwesithathu umthimba ubusuthwalwa yimota ibesa eGwanda 
kwabo kankazana kuthi-ke lapha kuzedlalwa ngoLwesine. Ku- 
ngenzeka kambe ukuba uMaphephetha akuvumele insuku zonke 
lezi ungekho emsebenzini njengoba umsebenzi wakho kukhanya 
angathi kakho ewofisini ongasala ewuphethe?” 

“T okho sesikulungisile mama. UMaphephetha uvumile ukuba 
ngingabi khona emsebenzini kuze kube nguMggibelo ekuseni. 
Into nje ngibona angathi umkhulawami ngizakumyangisa ngoba 
ngizazigqokela zona lezi izigqoko. Kangilamali yokuyathenga 
izigqgoko ngoba umama labanawami bayahlupheka ekhaya, ba- 
swele izinto ezinengi. Kule inyanga ephelileyo ngibathumezele 
amadola alitshumi okuthelela inkomo lokudinga okunye angabe 
bayakuswela.”” 

Baqhubekela phambili oNkanyiso bexoxa ngezomtshado, be- 
buzana-bephendulana ngezigqoko zabalobokazi, bexoxa ngokudla 
okuzadliwa, bexoxa ngezigqoko ezithungwa ngabantu belungise- 
lela umtshado, bexoxa ngamagabazi lezigxangu ezalapha eNu- 
ngwa. Ensukwini babethi nxa bephuma esontweni baxoxe 
ngezakoMlimu, kodwa lamuhla kabazange bazithinte ngoba ba- 

- bephethe indaba okwakusobala ukuba yayisematheni abantu 
abanengi. 

Ngale ngakosayijeni lakhona kwakungasaxoxwa ngenye into 
ngaphandle komtshado. UPhetheni wezwakala esithi, “Seliphu- 
mile esontweni mntanami Mephi? Lingabokhohlwa phela uku- 
sikhulekela lathi izidakwa ntombi yami emhlophe. Kodwa unga- 
khohlwa ukuba idlozi lomuntu ngumzali wakhe. Ophatha kuhle 
umzali wakhe amenzele yonke into alokuyenza uzahlonitshwa 
ngumhlaba. Kenje umtshado wakini kuthiwa ukhona nini?” 

Uthe uMephi esemchazele konke ngomtshado uyise wakhuza 
ngelizwi lokumangala, “Hawu! Kanti uthi wena baba ngu- 
mtshado wethu, wena kawungeke weza yini ukuzabukela lokudla 
inyama? Kibo kajaha sizwa kuthiwa kuzahlatshwa inkomo 
ezimbili.” ? 

Athi uyise, “Kambe uyabona ntombi yakwethu ukuthi sengi- 

ngaze ngitshiye ibhawa ngenxa yenyama nje zwi? Atshi mnta- 
nami. Ye, uba bekulotshwala lami bengizatotoba ngiyobukela.” 

UMephi wathi, “Hawu, baba! usungaze uyekele ukuya nge- 
nxa yokuba utshwala buzabe bungekho? Kanti pho oMephi 
bazabukelwa ngubani sebemekeza?” 

USibanda wathi, “Akungiphe imfuko yami nanso phezu 
kwesiqobane. A! igwayi lami seliphelile Mephi, sekusele uzipho 
nje mntanami. Phela uboke ungicholele elinye ungakalali. 

“Ye, uqinisile nxa ukhuluma ngokubukelwa umekeza. Mhla 
usumekeza egumeni lakwenuzala kulapho ixhegu elinguyihlo 
lizathatha intonga zalo liyobukela intombi yalo isifehlezela, 
isicabuzela kungathi umhlaba iyawenyanya. Okwalamuhla ukho- 
na uNkanyiso ozathatha isikhundla sami ekukubukeleni. Ngiyazi 
ukuthi uNkanyiso uzakukwenza lokho ngoba sengakubona kuda- 
la lokho mntanami. Lingabokuthi lisenza izinto lithi thina kasi- 
boni. Amehlo ethu abona kude lalapho okungadingeki ukuba 
ayofika khona.” 

UMephi kazange ayiphendule leyo, kodwa wasuka wathi usa- 
yaphathisa unina emkulwini. Uthe esephumile endlini uyise 
wasala ekhuluma yedwa esithi, “Yebo, ntombi yami inhlanyelo 
sengayihlanyela sekumele ngibone ukuba izuza amanzi lenhlavu 
yelanga ukuze iqhume ibisimila ihlakulelwa ukuze iveze izithelo 
ezinhle. Kangisoze ngisuke emhlabeni lapha ngingakakucenteli 
isikhundla esikufaneleyo. Uba ngikupha indoda obala uzaku- 
wahlikiza amacebo ami njalo lomthetho welizwe uzakukusekela. 

' Ngizathatha eyami indlela ezangifikisa masinya ekhaya.” 


ISAHLUKO 10 


NgoLwesithathu, ilanga laphuma ekuseni labafica abantu bonke 
sebemanyosi. Bonke babephikisana ngokuthi ilanga lalamuhla 
kalihambi njengelensukwini, lamuhla liyasisitheka angathi ukho- 

na othe, “Mana langa ndini.” Kasazi ukuthi kanti ilanga lali- 
theni khonale kibo ngoba loNkanyiso laye wezwakala kanengi 
esithi usebonile ukuba kalihambi njengezinye izinsuku. 


Abakomfundisi bona bavuka ekuseni badidizela bececisa iso- 


_ nto ukuze ibonakale inhle lasebantwini bemzini. UMsunduze- 


lwa loMzondiwa bathunywa ekuseni kusempondozankomo uku- 
yadinga amaluba amahle emfuleni lasezintabeni, bathi-ke 
sebebuye lawo kwaceciswa esontweni kwaba njeya. Wawungathi 
kuzotshada umntanenkosi laye eyintandokazi. Bathe sebeqedile 
ukwenza lokho baya ngekhaya ukuyageza basebececa ngezigqoko 
zabo esezilungiselwe lolusuku. 


Sesifikile isikhathi sokuhlanganiswa kwabalobokazi abantu 
bahlala esontweni bethule sebelindele umlobokazi, phela yena 
uyaye aphuze ukuzangena engakhathaleli ukuba umfundisi ngu- 
muntu ocaphuka masinya kumbe atshi. Phambili laphaya eduze 
lomfundisi kwakuhlezi amajaha amabili. Omunye wayenguSi- 
hluku, okwakunguye owayetshada. Wayegqoke isudu emnyama 
ifakaze ngamabadlana aluthudlana, iyimpamba futhi imfanela 
kungathi yavela yathungelwa esidunjini sakhe. Iyembe yakhe 
yayimhlophe nke iluchago, ebophe ithayi eliwaba ngabomo, iha- 
mbelana lamasokisi ayewafakile. Izicathulo zakhe zazimnyama, 
ziyinsingizi, zingahlalwa mpukane. Esambeni sebhatshi lakhe 
esingaphansi kwekhwapha lesandla sekhohlo kwakuvela kanci- 
nyane isifinyo esimhlophe esasivumelana lamagqabi ayewafake 
entunjeni yebhatshi engenhla kwesikhwama sesifinyo. 


Abantu besahlezi bebuka leligeza babona umfundisi eseba- 
qhweba ngezandla zombili ukuba basukume. Lakanye bathi 
vuthu bonke bathi bephosa amehlo emnyango bambona umlobo- 
kazi esengena éhamba ecabuzela kungathi ngumuntu obanjwe 
ngamandla entweni ayengayifuni. Yena-ke wawungathi yingilosi 
yasezulwini ngoba konke okwakhe kwakumhlophe, isiggoko 
sakhe lobulembu ayebuthwele ngabe kwakuhamba kuthanyela 
inhlabathi uba kwakungasizidandane ezimbili ezazikubambile. 

Sebemi bobabili phambili, umfundisi wawuqhuba umsebenzi 
okwakusobala ukuba usewawejayela, wabafungisa zonke izifungo 
ezibabophayo ngamafindo edlula ifindo lenja ngokuqina, ebalaya 
njalo ebakhumbuza ukuba lezizifungo sezibotshiwe lasezulwini. 
Eseqedile lokho wababusisa basebegonana bobabili sebeqhobo- 
yika bephumela phandle belandelwa ngumtshitshi wabantu. 

Phandle bafica imota isibalindele baphangisa bangena batha- 
tha: umgwago waseGwanda, Iwabasa uthuli, yaduma imota 
phakathi kwezintaba, zaholoba izintombi lezinsizwa kwaze kwa- 
phuma izimbila ezimbalwini zabukela lokho okubanga umsindo 
ongaka ezingazake ziwuzwe ngaphandle kwendwangu nxa zi- 
khonya. l 

Kaziqolotshanga nje izalukazi zakibo kantombi ekufikeni 
kwabo wawungathi kusemhlahlo wezangoma lazo bezilibele nge- 
siphico esinzima. Leso laleso isalukazi saklabalala sifuna ukuba 
ilizwi laso lizwakale kulezinye, lomthimba lawo wavimba nge- 
ngoma ethi, “Izulu liyandindiza kutshada inkosazana.” 

Kwakungasimuntu owayelapho, wawungathi zintethe. Emtsha- 
dweni lapha kakulandwa kubukela kodwa. Abanye abantu kaba- 
lazo izinkomo, lezimbuzi ezokuhlaba uba belobutshada, inyama 
babaze bayizwe khona emtshadweni. Nxa kungelamtshado 
bahlaba inkukhu kumbe bayojimba izinyamazana ehlane. Ama- 
jaha wona alukhozi oluzulayo ngoba ayazi ukuba lapha kubu- 
thene inhlobo zonke zezintombi. Kugcwele ezinhle ezifanelwe 
layikuhleka, kukhona ezimbi ezilobuso obungathi badliwa 
yimvukuzane, kukhona eziloluthi olungathi lwalubazwa yingci- 
tshi, kukhona ezilezigwenxa ezifanana lesileyi esatshiywa ema- 
nxiweni, kukhona ezilobuntu lomusa, kanti kukhona njalo ezi- 
ngabuquthiyo ebusuku, ziloya kuze kuse lithi gelegenge elika- 
Mlimu. ' : 

Singakulanda sikuqede yini konke okwabakhona lokwenziwayo 
ngalelo langa? Kuphela nje esingakutsho yikuba ekuseni imota 
yabathatha abomthimba yabesa khona eNungwa kwabo kajaha. 
Kodwa endleleni babėngasahlabeli njengezolo ngoba amazwi 

abo ayesetshile. Lakhona kibo kaSihluku bafica inyakanyaka 
. yabantu. : 

Inyama eyayikhona yayisesabeka. USihluku wathi kwakubu- 
lewe inkabi ezimbili kodwa kakho owakukholwayo lokho ngenxa 
yobunengi benyama. Kwakungasikunona, wawungathi yinhlava. 
Kasazi ukuthi inkomo ezinone ngaloluhlobo babezithethephi 
kwelizwe. 


Abalobokazi ngabantu abangakhululekanga ngoba ilanga lonke 
libatshonela bevundekiwe endlini, kuthi lalapho beke baphumela 
phandle bahanqwe ngabantu bonke kungathi kung’khona befi- 
kayo. Kuphela osonyongwana. Lokubukela bona babake baphu- 
mele phandle bayobukela, bahambe bebingelelana lezihlobo 
zabo. UNkanyiso loMephi labo babe lokhu besithi tshelele 
besiya lapha lalaphaya bezikholisa ngakho konke okwakukhona. 
UMephi yena wayengasasuki phansi kukaNkanyiso. Wayeseyi- 
sinama kuye. Lapho okwabonakala uNkanyiso loMephi laye 
wayekhonapho. Isimanga yilesi sokuba kakho owake wakunanze- 
lela, ngitsho laye uNkanyiso ngokwakhe. Munye kuphela umu- 
ntu owayesekubone kudala. 


UMephi laye waze wambona lomuntu wasegijima esiya kuye. 
Uthe esebuyile wafike wathi, “Uyazi nje Nkanyiso ukuthi ubaba 
laye ukhonapha? Wayesithi yena kasoze eze lapha ngaphandle 
kokuba kuphekwe utshwala. Kodwa nangu ukhona. Uthi yena 
ubizwe ngusekaSihluku ukuba azochela umuzi wakhe.. .” 

“Uthini Mephi?” sekubuza uNkanyiso, “kawazi yini ukuthi 
usekaSihluku ngumtshumayeli na? Kungani ukhuluma into 
elihlazo kangaka. Wena uleqiniso lakho lokho?” 

UMephi wathi, “Kawazi yini ukuthi nxa kulomkhosi onje 
kubuya inhlobo zonke zabantu na? Kufanele kwenziwe lokho 
ukuze kunyathelwe ukuganga okungabakhona. Kakho omunye 
umuntu usekaSihluku abengamcela ngaphandle kukababa ngoba 
nguye eyeme kuye. Lanxa esiya emvuselelweni kahambi enga- 
yanga kubaba kuqala ukuze nxa ekhuluma abantu bamuzwe.” 

UNkanyiso wathula isikhathi eside engakhulumi kwaze kwa- 
buza uMephi wathi, “Kanti sekutheni ungasakhulumi nje?” 

Wathi ephendula uNkanyiso, “Yikuthi lokho obukutsho Me- 
phi ngoyihlo losekaSihluku kugotho na?” 

UMephi wathi, “Ye, kunjalo sibili. Kanti kawuze wamuzwa 
yini ubaba esithi yena labantu besonto baphatha intonga zoku- 
bavikela? Uyabesitsho okunje.” : 

Wasesithi, “Kulungile sengizwile Sibanda, kasikutshiye kho- 
napho lokho siyobukela amajaha lawana atshaya ingquzu.” 

Lapha kwadlalwa ubusuku bonke kwaze kwasa. Kusihlwa 
kwafika abafana abatshaya amachacho, kwathi lababesebediniwe 
yikugida athe esekhala amachacho kwaba yisiphithiphithi, ngi- 
tsho lezigxangu ezaziwayo zasukuma lazo sezibona ukuba kakho 
ongabe esazihleka njengoba kwase kumnyama, isigxangu lega- 
bazi bonke sebefanana. 

UNkanyiso yena waye engakukhwabithi kangako ukubukela 
lesisiphithiphithi, wasuka wayahlala phansi kombelo wesibaya 
wabukela amajaha ayephakathi kwengquzu. Ukudinwa lakho 
kwasekumhlasela ngoba lamuhla kwase kulilanga lesibili enga- 
zuzi ukuphumula lokulala kuhle. Ngakho wayeselokhu ewozela 
nje abuye avuswe ngumsindo owawumphahle inxazonke. Ubu- 
suku basebumphuzele ukusa. Wathi-ke elokhu egexezela khona- 
pho embelweni wavuswa yilizwi elalimemeza lisithi, ““Nkanyiso, 
Nkanyiso bo! Ngubani oke wabona uNkanyiso?” Wahle wezwa 
ukuba lo ombizayo kunguMephi, kodwa wamangaliswa yikuthi 
uMephi aze ambize ngamandla kangaka kwenzenjani. 

Wavuka masinyane wema ngazo zombili wathi, “Negilapha. 
Kanti kutheni uze ungibize kanje?” 

Wathi uMephi, “Sekwenzakele isimanga lapha. O, Nkanyiso! 
uba umuntu wayekwazi ukuthi kuzakuba nje ngabe kavumanga 
ukuba ngusonyongwana.” 

“Ngitshela ukuthi sekonakeleni kuphela. Musukopha nge- 
zinto ezinengi ezingengisize ngalutho. Kuyini kanti, Mephi?” 

Wathi uMephi ephakathi kokukhala lokukhuluma, “O, Nka- 
nyiso bakithi, bakithi! USihluku usecatshelwe yisudu yakhe 
leyana eyokuma. O, bakithi! Kangazi ukuthi isela lelo livele 
ngaphi?” 

Ukuzwa lokho kumethuse uNkanyiso ngoba izigqoko zazigo- 
qwe nguye wazifaka ebhokisini ndawonye leBhayibhili lakhe. 
Wasuka wagonda khona endlini lapha ayezibeke khona ehamba 
ethetha, “Kungesuye uSihluku yini owenze lokhu? Ngamtshela 
mina ngathi umtshado kuhle uchitheke ntambama ngoba uku- 
dlala ebusuku kangihambelani lakho. Kuyini lokhu osekwenze- 
kile? Isudu leyana ibithengwe ngamatshumi amathathu amadola. 
Imali engaka bantu ihambe ikhala!” 


Uthe engena endlini wafica sekukhona abantu abanengi aba- 
zalana loSihluku, kodwa kavunyelwanga ukuba abambe ibhokisi 
elalifakelwe khona impahla esezebiwe ngoba kwasekuyobizwa 
amanxusa kaHulumende ukuba azodinga umenzi walesisenzo. 
Laye ngokwakhe uNkanyiso waye engaselandaba yokulithinta 
ngoba lalidatshuliwe lahletshunwa isiciko salo njalo wabona 
ukuba lembala isudu leyo leBhayibhili lakhe kwakungasekho 
lapho. 


Bafika abakoBabambeni bengasadlanga. nkotshana, kwaba yi- 
bukhazikhazi bekhanyisa lapha lalapha, besiya le lale, behamba 
bemisa lowo lalowo, becathama ezingosini zonke, kwaphela into- 
kozo- yonke leyana ebikhona ebantwini. Abanye babutha imuli 
zabo bakhumbula emakhaya abo kodwa abanye bezimisa bezila- 
zila kungesikho ukuba befuna ukubukela, ngubani owayengabe 
esagida, kodwa ngoba befisa ukubona ukuba isela lelo lizabanjwa 
yini, uba selibanjiwe befuna ukulazi ukuba Jingubani. 


Inengi lalabo ababesele balinda baze badinwa basebezigoqa 
emakhulusini ezindlu belala. Ekuseni kwaba sobala kuwo wonke 
umuntu ukuba isela libaphicile abakoBabambeni. Ngakho wa- 
gqitshwa umsebenzi wabo abebeze ngawo basebechitheka besiya 
emakhaya abo. 

UNkanyiso laye kwafika isikhathi sokuba aye endlini yakhe. 
Wahamba enakana ngezinto azibonile ngalezinsuku ezimbili. 
Zazinengi izinto ayezibone ngamehlo akhe ezinhle lezimbi, ezi- 
thokozisayo. lezidabula inhliziyo. Indlebe zakhe lazo zazizwe 
okunengi okunjalo. Kodwa kwasekwedlule konke lokho, kwase 
kunjengephupho khathesi. Uthe efika endlini yakhe welamela 
into ayengayilindele ukuyibona. Wabona iBhayibhili lakhe lihlo- 
nywe phakathi kwesivalo lomgubazi. 

Wakhumbula akubone kusenziwa izolo ngamapholisa, laye-ke 
-wakubona kufanele ukuba angathinti lutho engakababizi kuqala. 
Pho, lokhu bona ngomabizwa basabele. Beza bafika bakhangeli- 
sisa konke okwakukuleyo indawo phandle laphakathi kwendlu. 
Sebegedile lokho basebembuza lemibuzo, “Obona ukuthi ange- 
nza lokhu ngubani?” 


Wathi, “Kakho umuntu engisolela kuye.” 

“Negubani owejayelene laye?” 

“Ngabakomfundisi layenalo obetshada kuphela.” 

“UMzondiwa uyamazi na?” 

“Yebo ngiyamazi, sivela ndawonye laye.” 

“Sitshele ngesimilo sakhe.” 

“Kangazi lutho ngaye ngaphandle kokuthi ngumfana oyisi- 
phoxo.” 

“Yikholokho okwaziyo ngaye kuphela?” 

“Yebo, kakukho okunye.” 

“Kawuboni ukuthi nguye obengenza lokhu?” 

“Atshi, kangikholwa ngoba kakaze enze into enje, futhi indlu 
yami kayazi.” 


Sebekwenzile lokho bamtshiya eyedwa endlini yakhe ekha- 
thazekile emoyeni wakhe kakhulu. Ukubuza kwamapholisa 
kwamdida ingqondo yakhe. Wazibuza kanengi ukuba uMzondi- 
wa bamzondelela ngani. Kanti kuqotho ukuthi umuntu uyaya- 
fuze ibizo lakhe, nangu uMzondiwa esenengekelwa ngabakoBa- 
bambeni. Kwaba sobala kuye ukuthi kanti yikho abantu benga- 

thandi ukukhuluma iginiso nxa bebuzwa ngamapholisa. Wazisola 
khathesi ngokubabiza kwakhe. 

Kwathi-ke ngoba lobuthongo sebuhlangene lokudinwa kwa- 
kuzithathela, wacambalala, zaya ezingelankosi leqhalaghala, wa- 
bubhudla ubuthongo laze lathambama engofileyo. 


ISAHLUKO 11 


Kwaphela amaviki amathathu uNkanyiso ebhuqwa yisizungu, 
simbhuga ngoba umkamfundisi wayeyokwethekela eManxeleni 
lapho azalwa khona. Uyise lonina babe ngasekho emhlabeni 
kodwa wayelabanewabo ababili, indlalifa lethunjana ababakhe 
imizi yabo phansi konxiwa lwakwabo. Umnawakhe oyinkazana 
omelamayo laye wayelomuzi eManxeleni, endele kuSileyi owa- 
yengumlisa wakulesisigaba. Ukuze abathokozise bonke ngoku- 
fananayo ukuze kungabikhona olomhawu wayezimisele ukuchi- 
tha iviki komunye abe esesedlulela komunye eqala ngomncinyane 
abesephetha ngengqwele yabo bonke. 

Ngalezonsuku engekho umkamfundisi kwasala kusenzeka 
izinto ezimbili ezaba yinsumansumane ebantwini, wonke umu- 
ntu wasuka wakhohlwa ukuba zitshoni lezizinto. 

Kwathi ngelinye ilanga ngemuva kokuba isonto isiphumile 
kwezwakala umsindo uthe phothololo bucwadlana nje lendlu 
yesonto, kwezwakala futhi ukuthi labobabangi bomsindo baya- 
lwa. Pho, enkomponi kuyafana nje lemadolobheni. Abantu bathi 
bangezwa umsindo wokulwa batshiye konke abebekwenza; ngi- 
tsho labafazi batshiye izimbiza zichitheka emaziko sebekhohlwe 
yikuba amadoda aseseduze ukutshayisa emisebenzini sebezobuya 
befuna ukudla; basuka bayobuthana kulabo abalwayo bakhe 
umkhumbi, bakhulume konke abangabe bayakunakana okuba- 
ngela ukuthukuthela kibo asebejamelene, abanye baze balikhuphe 
elokuthi, “Tshaya, tshay’ umntakandizane.” Kasazi ukuba 

abantu bakithi bakuthathaphi okunje njengoba emakhaya kaku- 
kho, lakwabaMhlophe lakhona kakukho, lakumaIndiya kakukho, 
lamaSulumane kalakho. Kugotho ukuthi umhlaba uyaphenduka, 
uthi uba ubuveze amabala amabi usuphenduka uletha amabala 
amahle uweneke. Kumuntu oNsundu kakunjalo, ngoba usuka 
kwamabi uyoveza asuka eqe ngobubi bawo. 

Umsindo uthe phothololo nje kakusibo bodwa abalwayo 
abenza lowomsindo lezibukeli lazo sezisopha emlonyeni. Munye 
kuphela umuntu owafika wabalamula njalo wazama ukwazi 
ukuthi oqale omunye nguwuphi lokuba azi isiqu sempikiswano 
yabo. Lowomuntu kwakunguNkanyiso njalo omunye walabo 
ababesilwa wayenguMzondiwa. Wehluleka uNkanyiso ukuzuza 
iginiso ngoba kakho owake wazikhathaza ngokubabuza benga- 
kalwi. Wathi lanxa esesithi ubuza bona uqobo lwabo abebesilwa 
watshaya etsheni ngoba uMzondiwa waphika ngokuthi, “Nguye 
ongibone ngizihambela wasesithi, ‘Jsedlanyana leli, kuseduze 
ukuba balibambe’.” 

UMphini laye wathi, “Ulamanga nguye othe, ‘Ngenza isisu 
angathi ngesomzoko,’ futhi wabuya wathi, ‘Ngingumtshekisane 
umuthi wokuphozisa izalukazi ezihudayo’.” 

Wayezakuthini uNkanyiso? Ukubachwayisisa kwakuzaletha 
impikisano eyayingabuye ibenze badumelane, futhi nangu 
uMphini wayeselimele esevuvuke lelihlo, lezibukeli zazilokhu 
zibatshotshozela. Ngakho wamncenga uMzondiwa ukuya nge- 
. khaya njalo wancenga loMsunduzelwa ukuba kabomlibazisa aze 
akhohlwe, hlezi ngenxa yokuthukuthela abuye amlandele 
uMphini bayokulwa. 

Lesisehlakalo salandelwa ngesibi kakhulu. Enkambeni yako- 
Babambeni kwakukhona ipholisa elalisaziwa nguwonke umuntu 
ngitsho lengane ezelwe izolo imbala ngenxa yokuhlakanipha 
kwalo. Lalikwazi ukuwaphanda amacala kwale ngitsho lanxa 
abecuphi selibehlule icala kodwa angabizwa yena ilanga lalinga- 
tshoni engalivumbululanga. Lobusayijeni ngabe kade wabuzuza 
kodwa ngenxa yokuhlakanipha kwakhe waphuza ukubuzuza 

ngoba kwabonakala ukuba nxa esengusayijeni kasekuba lethuba 
lokwenza umsebenzi omuhle kangaka abekade ewenza. 

Kodwa-ke lamhla, uDuduza wayesegondane lokunikwa ubu- 
sayijeni futhi usuku lokukhuphuka kwakhe ukuya eSozibele 
ukulanda lobobusayijeni Iwaselwedlule ngoba Iwathi lufika laye 
wayefika evela eBulilima ukuyophanda indaba yomuntu owaye- 
bulele uyisezala ngoba engafuni ukukhupha izinkomo zamalobolo 
ezasezidingeka. Wathi efika kwathiwa kakaphande indaba yesu- 
du kaSihluku eyantshontshwa mhla etshada kanti sebemphele- 
kezela. 

Latshona ilanga esebuze abantu abambalwa ngaphandle kuka- 
Sihluku, kuthe kusihlwanyana nje wasethatha umqobotsho wakhe 
ethi kulabantu abathathu angeke alale engababonanga ngoba 
usebonile ukuthi nxa eke wababona labobantu ulethemba lokuba 
kusasa uzakumbamba umantshontshisudu. Wayekhuluma anga- 
kwaziyo uDuduza. Likhona yini elake lazikhotha emhlane? 
Enkambeni abanakwabo bakwejisa isikhathi eside befisa ukuzwa 
ukuba uDuduza uzakuthini ekubuyeni kwakhe. Kabuya- 
nga baze balala. Ekuseni lakhona baya endlini yakhe besiyabuza 
ngohambo Iwakhe kodwa bafica indlu ilokhu ivalwe ngayizolo. 

Ilanga selikhudumala nje kwafika umfazi enkambeni ezobika 
ukuthi ubone isidumbu sepholisa. Isidumbu sasiwa enyangeni 
yabaMhlophe eyasihlolayo yafica amanxeba engqamu ngemuva 
lasehlangothini. 

Kwazanywa ngezindlela zonke ukuba kudingisiswe umenzi 
wale indaba kodwa kazange abonakale. Wayezabonwa ngubani 
uDuduza engasekho? O! udwayi ufa lensiba zakhe isibili. 
Umgobotsho wakhe kawuphindanga ubonakale. Kodwa uHulw 
mende wamenzela umngcwabo odumisekayo uDuduza. 

Ukubhubha kukaDuduza kwaba yingxoxo yabantu bonke kulo 
lonke ilizwe kusuka eBulilima kuze kuye eMtali, kubuye kusuke 
eJawunda kuze kuyofika eWanki. UDuduza wayengaziwa 
eGwanda kuphela wayeselitshangaze lonke ilizwe kungekho 
lapho angazange afike khona labantu sebemazi bonke abanye 

sebesazi ngitsho lesithunzi sakhe lesi. Abanye babemzonda bethi 
uyahlupha, uyahlupha, ulolaka futhi utshaya labantu abangela- 
cala. 

Kunjalo-ke emhlabeni lapha, ungalunga abanye bayakuzonda 
bekuzondela ukulunga kwakho gha kanti ungabamubi uzazo- 
ndeka njengeqaqa. Laye-ke uDuduza abanye bakuthokozela 
ukufa kwakhe bakubonga ngoba sebekhululekile sebezazenzela 
jzinto njengokuthanda kwabo, abanye njalo bamkhalela ezima- 
thonsi bekhumbula umsebenzi omuhle abewenzela ilizwe lakibo. 


ISAHLUKO 12 


“Kanti uMphini azalwe loMzondiwa kwakwenzenjani? UMzo- 
ndiwa sengihlezi laye isikhathi eside kodwa kangiboni lutho 
olukhomba ukungalungi ukuba aze athande ukulwa. Yebo, yena 
ungumfana ongagondakaliyo. Nangu uMsunduzelwa abatshona 
bonke kakaze alwe laye ngaphandle kwenkani alayo,” kwama- 
ngala umkamfundisi. 

“Mina indaba yabo yangehlula sibili mama, ngazama ukuba 
ngiyiphande kodwa yangehlula ngoba babephikisana kakhulu 
lowo lalowo ethanda ukuba ngikholwe ukuba lokho akutshoyo 
kuqinisekile. 

“Kodwa abantu abanengi bayathaba ukuzwa ukuthi uMphini 
watshaywa nguMzondiwa. Bathi uyazigqaja futhi uthandana 
labakoBabambeni.” Wamvumela umkamfundisi, waphetha ngo- 
kuthi, “Kufanele abantu bamzonde othandana lamapholisa 
ngoba bayawazonda bengazi ukuba wona alwa lobubi kuphela 
qha. Umuzi wakithi lonyaka ulezici ezinengi sibili Nkanyiso, 
ikakhulu kuzonalezi insuku. OSihluku bacatshelwa ngamasudu, 
oMphini bahamba besilwa labantu bephuma esontweni, oDu- 
duza bafa ngendlela engaqondakaliyo. Kasazi ukuba kwenze- 
njani sibili.” 

UNkanyiso wathi, “Umuzi lo ulezigangi ezikhohlakeleyo. 
Uyazi ukuthi lami ngaba lesimanga khona mhla kucatsha isudu 
kaSihluku. IBhayibhili yami yayisebhokisini indawonye lesudu, 
kwahamba kokubili. Ngithe ngifika endlini yami ngayifica ihlo- 
nywe phakathi kwesivalo lomgubazi.” 

“Awu! awu! awu! wu-u-u! Yeyeni bantu!” sekubabaza 
umkamfundisi, “kanti kwenzeka indaba enjalo Nkanyiso? Siza- 
kufa emini sonke libalele ngifunga abakwethu. Kanti ngumhlolo 
bani wonalo sibili Nkanyiso? Izilingo zinengi lapha emhlabeni. 
Uyazi ukuthi lathi silesilingo esinye nje esingagondi ukuba 
sihamba njani. Umfundisi wake wacatshelwa yimali engange- 
dola. Kwasuka kwasigeda ingqondo ngoba imali wayibeka ewo- 
fisini ilungile kodwa uthe eseyibala ekuseni eseyingenisa ema- 
bhukwini ngezindawo zayo wafica ukuthi enye isinyamalele. 
Kasizangakesithande ukubuza uMsunduzelwa ngakho ngoba 
nguye othanyela ewofisini. Kodwa umntanami kakho kuleyo- 
ndlela lakancinyane, kambe umntwana ngimzala angaze angi- 
phice? Lamuhla sikhuluma nje sekucatshe enye futhi elingana 
laleyo ecatshe izolo. Kambe uyakubona-ke lokho mntanami 
ukuthi kuzasiphilisa? Wasikholisa laye lowo owasibulalela 
uDuduza, izigangi sezisina ziziqakezela.” 


“Izinto zalapha ziyehlula. Indaba enje uba lingayisa enka- 
mbeni ingahlupha ngoba ongakhathazeka nguMsunduzelwa 
njengoba ethanyela khona. Umkhulawami uMzondiwa kangi- 
khulumi ngaye, angahle ayovalelwa lokuvalelwa lokhu. Imibuzo 
engayibuzwa ngaye mzukwana weBhayibhili yami yangibonisa 
ukuba uhlezi ogatsheni.” 


“Lapho-ke bayabheda,” sekuphendula umkamfundisi, “uMzo- 
ndiwa usengaze antshontshe isudu athi uzayigqokela ngaphi 
layo ingamlingani? Yona iBhayibhili wayezayisa ngaphi enga- 
mazi lo ‘a’. Kayisikho ukuthi uMzondiwa ngiyamvuna, atshi, 
laye uyazi ukuthi ngiyamzonda sibili kodwa kangikuthandi 
ukuba anakanelwe into laye angayaziyo. Lokho kuyamona umu- 

ntu ngoba nza lihlezi limnakanela ekucineni uphetha ngokwenza 
lokho ebelimnakanela khona.” 

Aqhubeke uNkanyiso athi, “Mina MaThebe, umuntu owavele 
wangikholisa nguSihluku. Ngangimtshela ngisithi kakulunganga 
ukuba umtshado udlalwe kuze kuse kodwa wala esithi uselungise 
labatshayi bamachacho ukuba kuzadlalwa lize lithi chatsha ukuze 
umthimba wakhe ube lodumo. Yilo-ke lolodumo aluzuzayo 
olokucatshelwa yisudu, lathi saluzuza ngoba singosonyongwana. 
Lokhu kakuphindwa kabili, kusasa ngingeke ngivume ukukhapha 
umuntu olomtshado ozadlala kuze kuse.” 

“Lapho uginisile Nkanyiso lami ngivumelana lawe. Kaku- 
junganga ukuba kudlalwe kuze kuse. Imini yenzelwa imi- 
sebenzi emihle eyokukhanya ngoba konke okwenziwayo kwe- 
nziwa emehlweni abantu bonke. Ubusuku buthwele ubumnyama, 
ngakho imisebenzi eyenziwa ebusuku kayilakho ukukhanya. 
USihluku ubengevume lokho ngoba sekukhanya kuyisejayezo 
ezinkomponi lasemadolobheni sokugida imidlalo ebusuku, kodwa 
kakho loyedwa oyibonayo ingozi yakho. Abasahlezi kuhle yilabo 
abasemakhaya njengeJotsholo.” 

“A! Lapho mama uyalahleka ngoba indawo zonke abantu 
sebefanana. Ungaze uzwe kuthiwa eJotsholo, kakunjalo, yiJo- 
tsholo ngebizo kodwa abantu bakhona bayafana labakuzo zonke 
izindawo. Sengake ngaya khona kanengi ngoba umalumami wa- 
thuthela khona; ngaphandle kwelizwe lakhona elilubhuqu lama- 
sandle emikusu lemitshibi, abantu ngabafica befanana lathi ngo- 
kugqoka, langemizi yabo.” 

Inkulumo zaboNkanyiso ababelazo ngalelolanga kazipheli 
njengoba lezomuzi wabo zazingasapheli futhi kakho owayenga- 
tsho ukuba zazibangwa yini. Abadala bathi usiba lwethendele 
kalutshiswa ngoba oke waluphosa eziko umuzi wakibo uba 
lomsindo, lokuxabana, lokulwa okwesabekayo. Okunye nijalo 
okubanga lokhu yikubasa inkuni zechithamuzi. Kakwaziwa-ke 
ukuba okwakubasiwe lapha eNungwa kwakuyini. 

Emhlabeni izinto zihamba kanje. Abantu bakha umuzi wabo 

ubukeke ngaphandle langaphakathi kodwa kuba langalinye lapha 
okufika isivunguzane sibatshayanise ngamakhanda kuphele 
konke ukujabula, besebefica kungazathi kabazange bathokoze 
kumbe njalo kabasoze babuye babe lentokozo. Kwakunjalo 
eNungwa ngalezonsuku abantu bekhulumisana ngalezizehlakalo 
abanye baze basayinelwa emisebenzini ngenxa yokulibala lihuha 
lalezizinto. Kodwa babengakwazi ukuba lokhu kwakuyikuphuma 
nje kwelanga, lalisezakukhwela lokutshisa kwalo kuze kuthi 
emini livuthe lithi bhe, izidlonono zikhale ziqamuke zibande 
indlebe ngitsho lezezingane. 


ISAHLUKO 13 


Izimanga kazipheli lapha okulabantu khona, liyelithi lihlezi 
likhohliwe lizwe sekuthiwa ake lizobona lokhu. Ngolunye usuku 
kweza uMsunduzelwa kunina endlini egijima, “Mama, mama! 
Akubone phandle. Nanti ipholisa lighuba uMzondiwa.” Umka- 
mfundisi wayesanda kumbuza kumnakwabo ngoba ilanga lipha- 
keme bengamboni. UMsunduzelwa wayengabatshela yini ukuba 
usehlezi enyamalala ebusuku? Waphika ngokuthi laye uthe 
evuka kaze ambona lapha aye khona. 

Uza nje lepholisa usebotshwe izandla zombili ngezankosi njalo 
ughuba umgobotsho; kenje lina lithi libhayisikili. Lapha ebu- 
nzini lakhe kwakuloduma olwesabekayo, likhona njalo inxeba 
ngaphansi kwecabangu elakhanya angathi umuntu ubegwazwa 
ngengqamu. 

Ipholisa lalimbambe emadabukakusa efuqa ibhayisikili leli, 
wathi elibona wazama ukucatsha kanti-ke ngalokho wayesezi- 
veza kilo ubusela. Laselimbuze kanengi ngomqobotsho ukuba 
uwuthethe ngaphi; impendulo yakhe yayinye zwi, “Ngithunywe 
yindoda ebigqgoke ibhatshi emhlophe yathi kangiyoyithathela 
umgobotsho wayo eduze lebhawa.” Wathi leyondoda kayazi 

futhi kasayiboni lapha esitshone khona. Ebuzwa ngoduma olwa- 
lusebunzini langenxeba waphika wema ngeduku ukuba ngoko- 
kutshaywa ngumuntu wathi uwe egade lowomqobotsho kulapho 
esezuza ukulimala. 

Ukuzilanda kwakhe lokho kwakungalikholisi ipholisa kunga- 
kho laseliqonde ukuyamvalela enkantolo. Lapha komfundisi lali- 
zokuzwa ngenhlalo yakhe ukuba ungumfana onjani lokuba 
ekuhlaleni kwakhe lapho kakulalutho oluke lwanyamalala. Lwa- 
lungekho ulutho umfundisi owayengalubeka epholiseni olukho- 
mba amabala asolekayo esimilweni sikaMzondiwa. Embuzweni 
wesibili wavuma ukuba useke wacatshelwa yimali ewofisini 
yakhe kwaze kwaba ngamahlandlo amabili kodwa waqinisa 
ukuthi kakuboni ukuba nguye owayithathayo njengoba engangeni 
yena ewofisini. 

Ukususa kwayo umfundisi labanye bayifica iyindaba engela- 
msebenzi bethembile ukuthi umthetho uzakumkhulula uMzo- 
ndiwa nanku laye uyazilandulela njalo lakukhulumayo kubona- 
kala sengathi kugotho. Kodwa bamangala ngosuku lokuthonisi- 
swa kwakhe sekuvela izinto ezinengi labanenezeli abanengi aba- 
beka ubufakazi obaphosa bamlimaza uMzondiwa. UMphini 
waqinisa ukuba ngobusuku bomtshado kaSihluku wabona isi- 
botshwa sihamba lomunye umfana sigodle ulutho ngaphansi 
kwekhwapha okwakungathi yizigqoko bengaphandle komuzi. 
Ngemuva kwesikhatshana kwezwakala ukuthi izigqoko zikaSi- 
hluku kazisabonwa. Sebebuziwe bonke abamaziyo, kwaba sobala 
ukuba uMzondiwa wanyamalala phambi kokuba kubonakale 
ukuntshontshwa kwesudu kaSihluku waze wabonakala emtsha- 
dweni emadabukakusa. 

Umthetho wona kawuyi njengokunakana lokufisa kwethu, uba 
kwakunjalo ngabe izindlu zenkantolo sezilingana lamadolobho 
amakhulu ngobunengi. Wona-ke ulihluza icala ngeyawo indlela 
eye isuke isenze sithabe, kumbe sizonde, kumbe sigiye, kumbe 
njalo sisonge, sibophe amafindo enja enhliziyweni zethu. 

Umahluli wamacala wathi kabukho ubufakazi obukhomba 

ukuba uMzondiwa nguye oweba impahla ezacatshayo emtsha- 
dweni kaSihluku njalo kakho ongaqinisa ukuba ayekugodlile 
ngaphandle komuzi kwakuzimpahla lezo ezacatshayo. Nijalo 
umahluli wakwamukela ukuzivikela kukaMzondiwa mayelana 
lomqobotsho okwathiwa uwuntshontshile. Kodwa wakhipha eli- 
nye ilizwi elasuka langena enhliziyweni kamfundisi. nxa uMzo- 

i ndiwa etshelwa ngesiphetho secala lakhe. Wathi, “Inkundla le 
kayiboni icala kuwe ngakho usukhululekile, kodwa zikhona izi- 
nto ezibonisa ukuba isimilo sakho sitshekile. Ngakho inkundla le 
izakulaya amanxusa ukuba akweluse. Hamba.” 

UMfundisi wathi efika ekhaya wathi uMzondiwa kathathe 
okungokwakhe azibonele laye ngoba angeke agcine umuntu ole- 
similo esitshekileyo. Kodwa wakutsho lokho umfundisi egcwele 
usizi ngoba phela uMzondiwa laselizamtshonela enhla lezansi. 
Yena lomkakhe babekhangele ukuba uMzondiwa uzadana uku- 
zwa lokho, kodwa bamangala ngoba wasuka wahleka wasesithi, 
“Selizasala kuhle badala. Umama kumbe kangisayikumbona 
kodwa umfundisi, awu sizatshumayela sonke kusukele lamuhla.” 
Uthe egeda ukutshonjalo wabafulathela wahamba kabaphinda- 
nga bambona. Basala bekhulumisana ngalokhu ukwenza kwakhe 
okungejayelekile. 

Wehlukana-ke labakomfundisi uMzondiwa waseNgodlweni 
wagonda ekwazini kwakhe wahamba etshotsha, engxenye akeme 
agide abesebuya ehamba etshaya umlozwi. Kasazi ukuthi kanti 
okwakumenza athabe kangaka njengomuntu ophumele esibayeni 
senkosi kwakuyini. Singathi kumbe wayethatshiswe yikuba ekhu- 
lulwe ekubotshweni kwakhe, kanti-ke esavela khona wayenga- 
tshengisi ukuthaba okunje, kwabonakala kuphela esexotshiwe 
komfundisi. Pho, kambe wayengathatshiswa yikho ukuxotshwa 
njengoba wayephethwe kuhle njengeqanda engasweli lutho? 

Uhamba nje eseqa, edlala, ebonakala engumuntu ophelele 
ngokujabula kwakungenjalo. Kwase kukhona okwakumphethe 
laye owayesekubona ukuba kuyingozi kuye. Inxeba lakhe lase- 
livutha njengomlilo, lanxa wayezama ukuziqinisa laze lamehlula 


64 


ekucineni, esesehluleka ukuhamba limalela njalo nxa ephefu- 
mula, waze wadojwa ngenye indoda selingathi limnqobile. 

Kwathi ngalangathile enye indoda eyayihlala eduze lendlu 
kaNkanyiso, ithe ekuseni kuseluvivi iya endlwaneni yokuyela 
ngaphandle yafica umuntu ethe jambalala ngesisu ebubula oku- 
buhlungu. Yabiyathe iyazama ukumkhulumisa akaze azuza 
mpendulo, wasegijima esiyabiza uNkanyiso ukuzabona lesisi- 
manga. UNkanyiso wahle wambona ukuba ngubani. kodwa 
wahluleka ukuba akhulumisane laye ngoba ubuhlungu basebu- 
mandele. Ngakho wagijima masinyane wabiza imota ethwala 
iziguli eyamthatha yamusa esibhedlela esikhulu eGwanda ngo- 
ba kulesi esalapha kwabonakala ukuba wayengasafanelanga 
ukuya khona ngenxa yokuba inyanga embhlophe yayihlala 
kweseGwanda. , 

Inxeba lakhe laselilibi kakhulu selize Jabolisa izinyama ezi- 
ngaphakathi kodwa inyanga eyayimphethe yalelapha laze lahla- 
ngana ngqwa ngeviki yesine. 

UNkanyiso wayehlezi emethekelela esibhedlela eze empha- 
thele ukudla lezithelo zezihlahlana lezi ezizuzwa kubeLungu 
ezinye ayengazange azidle uMzondiwa. Lokhu kwamenza‘aphose 
amthande uNkanyiso. 

Negelinye ilanga wathi, “Awu! -Usufikele Mabuyazibhonsa? 
Sengibonile ukuba uyindoda emadodeni mfana wekhaya.” 

Kasayanga phambili ngoba uNkanyiso wamquma_ esithi, 
“Kade ngakutshela Mzondiwa ngathi mina ibizo leli kangilifuni, 
kangazi ukuthi wena isibili uzwa nini?” 

Wasesithi, ‘“Phepha Nkanyiso, besengikhohliwe. Uyabona, 
kusukela Jamui.la kasoze uphinde ungizwe ngikubiza ngalo. 
Sengibonile ukuba ulesisa emuntwini wakini. Kusukela lamuhla 
lami ngizakukwazi ngaleyondlela. 

“Wenzile ufike ntanga ngoba kulephupho engiliphuphe ebu- 
suku bayizolo eselingihluphile sibili. Ngake ngaliphupha ekufi- 
keni kwami lapha, yikho nje selingihluphile kanje. Ngiphuphe 
ngihamba lobaba_saze sayafika ezintabeni ezinde ezilamawa 

awesabekayo. Sangena-ke ezinkalweni zakhona, ubaba wasesithi 
kasikhwele kwenye elamawa ayindlula. Kangazi ukuba ngi- 
khwele njani khona ngoba: ngizibone sengiphezu kwawo ubaba 
yena esesele ngaphansi. 


Ngafica ukuthi phezulu kuhle kakhulu kodwa kuhlala khona 
izilwane zasendle zonke eziyingozi emuntwini kanye lezinyoka. 
Lokhu kwangibangela usizi olwesabekayo ngaze ngakhala ezima- 
thonsi. Kuthe kusenjalo kweza ingwe yafika yangithatha ingi- 
bambe ngamazinyo yangisa lapha okwakulabosilwane, labo- 
ngwenya, labobhejana. Thutshu umama khonapho laye ethwele 
imikhono ekhanda ethi, ‘Maye uyihlo wangikholisa bo!’ Zithe 
zimuzwa esitsho njalo zahleka inyamazana zaze zaphenduka 
abantu. Ngasengiphaphama.” 


Wathula okwesikhathi eside uNkanyiso njengomuntu ose- 
tshwabhene ulimi kwaze kwasuka yena uMzondiwa wathi, “Be- 
kufanele ungiphendule ngoba ngikutshela ngento engihluphayo. 
Mina bengisithi ngokungihambela kwakho kangaka uyangizwela; 
khathesi kangisakwazi ukuba kuyikho yini kumbe kayisikho.” 


“Ukukuzwela Mzondiwa ngingaphose ngithi mina kakho 
omunye lapha okuzwela njengami, nginakana ngawe qha emini 
lebusuku ngikufisela ukusila okutsha okulenhlanhla lokuqhube- 
kela phambili ezintweni eziqondileyo. 


Wena kawugedisisi ukuba sengikusize kangakanani ebantwini 
abanengi abasuke bathi ngokungakwazi bakunakanele esikhu- 
ndleni ongekho kuso. Kanengi amanxusa akoHulumende esiza- 
buza ngawe kodwa ngibatshele ukuba lokho abakunakanayo 
ngawe kuyize leze. Into yinye nje engihluphayo ngawe 
Mzondiwa. Kawugedakali ukuba ungumuntu bani lokuba uphila 
njani khonapha. Futhi abantu ozwana labo kayisibo. Lokho 
kuzakwenza ukuba amehlo kaHulumende ahlale ekwelusile. 
Akuzame ukudinga isimilo esitsha ulahle zonke izindlela lezo 
obukade uhamba ngazo ukubone ukuthi lokho kakusoze ku- 

, kwenzele umahluko omuhle na.” 

Wasuka wahleka uMzondiwa esizwa okukhulunywa ngu- 
mngane wakhe, “Ungazihluphi lakancinyane ngami Nkanyiso, 
mina ngiyisikhwehle esisila ngokuziphandela ntanga. Ngitsho 
labo abakoBabambeni ungethuki ngabo ngoba mina kangibazi 
lokubazi. Negingekutshele lutho nanku wena izinto uzithatha 
ngeyakho indlela engingeke ngivumelane lawe ngayo kodwa 
ungazidubi ngami. Nxa ikhona into engihluphayo ngizakuza 
kuwe njengoba lakhathesi ngikutshela ngephupho leli ongafuni 
ukungitshela ngalo.” 


Wayeselibele ngephupho lelo uNkanyiso esefikelwe yikufisa 
okukhulu okokweluleka umfana wakibo asembona engenwe yilifu 
lokufa angaliboniyo yena, esithi njengoba umuntu angezibangule 
ngokwakhe kuhle amsize kanti uqamba nje. Kuye iphupho leli 
lalisobala ngoba lalibeka obala isimilo sakhe lesiphetho sakhe 
njalo lichaza ukuba uyise nguye owenza abe yilokho ayikho 
khona. Kodwa wayemazi uMzondiwa ukuba angeke amlalele 
futhi uba ephikelela ukumlaya angasuka sebesilwa bethuzana 
ngemilomo. 


Pho, wayezakuthini njengoba nangu uMzondiwa wayelindele 
impendulo? Wasuka wathi, “Kangazi kumbe wena uyakholwa 
okutshiwo ngamaphupho. Abanye abantu bayakholwa ukuba 
amaphupho abatshela izinto ezithile kodwa abanye bathi kaku- 
kho okunjalo ngoba umuntu uyabe elele lomkhumbulo wakhe 
uyabe uwumana nje.” Kuthe ukuba esemtshelile ukuba uyakho- 
lwa yena okukhulunywa ngamaphupho, waqhubekela phambili 
uNkanyiso wathi, “Mina ngibona ukuthi iphupho lakho lisifu- 
ndisa ukuthi uyihlo wakhutha ngokungakufundisi njalo waku- 
yekela wazihambela ngezindlela ozithandayo. Ngenxa yalokho 
usuphahlwe yizingozi ezinengi ezilokukulimaza.” 


Wasuka watshaya umunwe uMzondiwa wathi, “Lamuhla ube 
yindoda wasuka watshaya ekhanda. Kanti inyamazana lezi 
zitshoni sibili Nkanyiso? Akungitshele mfowethu.” 

Wamphendula wathi, “Lokho lami ngingekughaqhe lanxa 

ngingafanisela emapholiseni, labotsotsi, lezigangi ezinengi eza- 
hlukeneyo.” 

Waseseqa uMzondiwa esegida waze wakhalinyelwa ngu- 
mphathisibhedlela. Wathi, “Nkanyiso, labobantu uba beyizitha 
zami bazazisola ngifunga bonke abakwethu asebafa.” Khonapho 
umphathisibhedlela wabuye wangena watshela uNkanyiso ukuba 
isikhathi abesiphiwe sokubona ogulayo sasesiphelile ngakho wa- 
sukama wabonga, wavalelisa umngane wakhe wakhumbula 
eNungwa. 

Kambe ukhona yini umuntu ongasiza umuntu oyisijila nje- 
ngoMzondiwa? Yena wayayathi umuntu emgondisa le yena 
ahlandle eyakhe ephambene laleyo. UNkanyiso wayelophikelelo 
olungandile kodwa lamuhla waphosa wakhafulela amathe ego- 
dini nxa enakana ukwenza kukaMzondiwa osuka asongele abantu 
abangelacala kodwa abefanele abaphephe ngokwenza okufane- 
leyo. Uhamba nje uNkanyiso endleleni kayedwa uphelekezelwa 
yimikhumbulo eminengi elobalobayo edinga lamasu angawenza 
ukuze asize uMzondiwa. Lokho kwamenza ukuba lomango anga- 
wuzwa, wathi elokhu engananzelele wazibona eseseNungwa. 


ISAHLUKO 14 


Ngalesi sikhathi uMephi wayesejayele ukuya esontweni eseku- 
thanda futhi ngoba wayengasaphambanisi langalinye ilanga 
ukuphutha ngaphandle kokuba ebambekile ngokwakumahlula. 
Wayesezazi izingoma ezokudumisa uNkulunkulu njalo iBha- 
yibhili leli engasehlukani lalo kuphela ebusuku eselele. Esaqalisa 
walibala ngoba uNkanyiso wayemlaye ukulifundisisa, ekwenza 
lokho ukumthokozisa nje, kodwa phambili laye waze wazibonela 
ukuthi kukhona kilo okumnika ithemba empilweni yakhe. 
Wayelelizwi elihle elihlambulukileyo ekuhlabeleni uMephi 
kungakho kakuthathanga isikhathi eside engangeniswanga exu- 

kwini labahlabeleli besonto. Wajabula njani yini ngalokho ngoba 
lelixuku: laseliphethwe nguNkanyiso. Lokuthembeka kuye kwa- 
sekukhona kwabakomfundisi lakwabadala abesonto. Umuntu 
uthembeka ngemisebenzi yakhe emihle, laye-ke uMephi imise- 
benzi yakhe yayisikhomba izithelo ezinhle zokuphenduka, abantu 
abanengi sebekhala ngokuthi, “O! kodwa ayi uyise ukudakwa.” 

Kwakungabukeki imisebenzi yakhe kuphela, lobuhle waye- 
muhle edelile lezambatho zimfanela angathi zavela zathungelwa 
emzimbeni wakhe. Into eyasuka yamangalisa abantu yikubana 
ubuhle bakhe babungathi buyakhula emehlweni abantu kwathi 
lababengamboni bagala ukukhuluma ngaye manje kwaze kwathi 
lamajaha abekade engangeni esontweni agala ukusonta bengasonti 
lutho belo kodwa bezosonta uMephi. 

Kuvele kunjalo emhlabeni, izintombi ezifundileyo lezisontayo 
zibubuzelisa amajaha aze akhohlwe yikho konke elandela zona. 
UPhetheni yena wakuthatha ngeyakhe yedwa indlela yendoda- 
kazi yakhe. Endlini yakhe kwakugcwele izimbiza zenhlobonhlobo 
yemithuso, lezithundo, ezokuthi ungageza ngazo ube butshelezi 
emehlweni kabani lobani, kwale lanxa umubi kodwa ubonakale 
umuhle. Yizo lezizinto uMephi owayegeziswa ngazo ekhaya, 
lasemagcotsheni akhe wayevuvuzela imputshana eyayididwe 
ngezihlahlakazana ezinengi ezahlukeneyo ezaziphathisana lezi- 
thundu zakhe. : 

Kwakudingeka ukuba insuku zonke ngesonto afike ekuseni 
inkonzo ingakaqali ukuze alungise konke okwakudingeka ukuze 
isonto ikhangeleke ibukeka iyindlu efanele ukudunyiselwa khona 
uNkulunkulu, lokhu wayekwenza ephathisana lomkamfundisi 
uMaThebe, ephethwe nguye uqobo lwakhe ngoba wayesese- 
khwapheni lakhe. Konke uMaThebe ayekwenza okumayelana 
lesonto wayesecela uMephi ukuzamsiza, laye wayayasukele phe- 
zulu ngokuba wayemhlonipha umkamfundisi. 

Pho, abantu abesifazana nxa bebodwa babake bathule yini 
lokhu imilomo yabo kayihlalwa mpukane, babaphike ngokukhu- 
luma bengatshiyi lutho kuze kuthi kwezinye izibanga kubafake 

engcekezeni, bazifice sebehanqwe yizitha. Zinengi izinto ababe- 
zixoxa oMephi lapha lomkamfundisi, ngezinye izikhathi baxoxe 
ngendaba zakoMlimu, ngelinye ilanga baxoxe ngabanye abantu 
bebanyeya abanye bebakhukhumeza, kodwa lanxa zazinengi 
izinto ababexoxa ngazo uNkanyiso wayengasali loba bendawo- 
nye okwesikhathi esifitshane kangakanani. 

Ububili babo babemthanda lomfana kodwa kakho owake 
wazi ingaphakathi yomunye ukuba uNkanyiso lo imbeke ngaphi. 
Lowo wayelesakhe isifiso kodwa engelakuzithemba okokuba 
angasiveza komunye. 

“Isonto yalamuhla kayisoze ibe mnandi Mephi. Sona isizu- 
ngu sizangithini uNkanyiso engekho!” kutsho umkamfundisi. 

Athi uMephi, “Kanti kakho uNkanyiso lamuhla mama? 
Uyephi?” 

Aphendule athi, “Ngizwe kuthiwa uhambe loMaphephetha 
bayahlola umgodi omutsha osanda kuvunjululwa. Phela uMa- 
phephetha kathandi ukwehlukana laye sibili, uduba nje ngoku- 
hamba laye ngelanga lokukhonza uNkulunkulu.” 

UMephi athi, “Engxenye laye kavelanga wamtshela uMaphe- 
phetha ukuba angaze ehlukana lokuyasonta. Phela uNkanyiso 
mama ligwala lamagama, kade mina ngambona.” 

Wamkhuza umkamfundisi kulokho, emkhalimela ngelizwi 
eligaqambayo, “Ungabokutsho lokho Mephi. Mina kangibuboni. 
Ungabothatha inkulumo zaboMzondiwa eziyize, uzasala esi- 
thubeni ngiyakutshela mntakaSibanda. Futhi mina kangikuboni, 
uNkanyiso abengakwenza phezu kokuba uthethwe ngumLungu 
asebenza kuye. Lawe uyakubona sibili Mephi ukuba kunzima 
lokho. Mina kakho umfana lapha kwelakithi engingamlinganisa 
laye ngokulunga, indaba nje uMlimu kangiphanga indodakazi, 
ngangizamendisela yona, lokhu lani boMephi kalilandaba laye.” 

“Uba besilendaba laye kambe besingenzani sibili mama? 
Kambe umfazi angaze alithande ijaha, kuyini angakwenza yena 
engumfazi? Thina saphiwa isiphiwo esilukhuni esokufela nga- 

phakathi okwebutho likaTshaka. Amajaha wona ngomaziqo- 
mela.” 

Wathi uMaThebe, “Ye, uqinisile Mephi kulokho okutshoyo, 
kodwa nxa ugondile lawe amajaha angeke akuyekele ngoba be- 
bizwa yimisebenzi yakho.” Laye uMephi wakubona ukuba 
lokho akutshoyo umkamfundisi kunjalo kodwa into eyayimehlula 
yikuba manengi amajaha aseyizinganga zakhe ngaphandle kwa- 
khe uNkanyiso. 

Umkhumbulo wakhe wawusumtshela okunengi ngaye. Kwe- 
zinye izikhathi wayenakana ukuba uzonda isiqu sakhe, kodwa 
abuye akhumbule umusa lesiphatho sakhe kuye owawukhomba 
uthando. Uyise wayezwana laye kodwa uNkanyiso wayengatha- 
ndi inkulumo zakhe ezimayelana lemithi lobuthakathi. Kambe 
yikho okungaze kuvalele uthando lwakhe kuye? Kangithi nguye 
owenza ukuba uMephi angene esontweni, kuthe esekwenzile 
lokho wamdumisa esithi ungumntwana olengqondo. Aphethe 
ngokuzimisela ukulubeka obala uthando lwakhe kuye — wazi- 
misela ukuthiya imijibila. 

Kwezinye izibanga athi umkamfundisi, “Kambe kawuzake 
uzwe ukuba uNkanyiso wakhonjwa ngaphi? Ukhona umuntu 
ongangaye ongabe kakakhonjwa lakhathesi? Ngiyabona liyangi- 
fihlela bantwana, lithi lami kangifuni ukwazi umalokazana 
yini?” 

Abobotheke uMephi abesesithi, “Kodwa mama uyangima- 
ngalisa. Singaze sikufihlele sithi sekuzatshelwa bani? Lami ngi- 
nje kangazi lutho ngalokho sibili ngoba ukumqonda ngombuzo 
onje ngiyakwesaba. Engake ngambuza nguMzondiwa laye wa- 
suka waziyelale wenza okobuzondiwa bakhe. Nguwe mama 
ongambuza.” 

“Ayilawe Mephi. Ungatshona ubuzana laboMzondiwa umbo- 
na nje lawe ukuthi ikhanda lakhe lavakatsha. Mina sengancama 
ngaye, kangisafuni ukumuzwa evavatha amanga akhe. Ngiza- 
mzuzela ilanga sisobabili kengimbuze sibili. Uyayathi nxa ngi- 
msomisa ngawe athi yena usemncinyane futhi usafuna ukuyaqeda 

izifundo zakhe. Lokho kakuzwakali ngoba uSihluku lo elali- 
mtshadisa nguwabo, njalo ukufunda kungazaze kumvalele 
ukuzindingela isikhuswana nxa ethe wasikholwa. Banengi aba- 
fundayo belazo intombi. Mina umfundisi lo ngathembisana 
laye ngisafunda.” 

Ngale ngekhaya lakhona uMephi wayehlezi esizwa ngebizo 
likaNkanyiso njengoba lalingaphumi emlonyeni kayise. Waye- 
dinga amasu insuku zonke awokwenza ukuba uNkanyiso ambone 
ngenye indlela. Wayefisa ukumendisa uMephi kodwa njengoba 
kwakunguNkanyiso kuphela ayengamendisela, . wayengaqondi 
angakwenza ngoba wayesemfundile ukuthi kasuye umuntu onge- 
| mukela isibusiso esinje. 

Wayejinge ebuza esithi, “Kanti umkhulawakho uNkanyiso 
yena kalantombi yini Mephi dudu wami?” 

Athi umntanakhe, “Lami kangazi sibili baba.” 

UPhetheni athi, “A! uyangehlula tanami, uthi lawe kawazi, 
angithi phela litshona litenda lonke ngesonto, kanti pho liyabe 
lixoxa ngani Mephi?” 

Aphedule uMephi athi, “A! Jokho okokutenda laye mina 
kangikwazi sibili baba. Njalo lanxa ngike ngaba laye okwemi- 
zuzwana uyayavimbe ngokuxoxa ngendaba zikaMlimu kumbe 
ngezemfundo.” 

= UPhetheni lokho kwamenza ukuba adle ingqondo waze wali- 
zuza isu abekade elidinga. Ngelinye ilanga wathi ngesikhathi 
sokudla okwemini wathi, “E, e-e-e, uyabona-ke Mephi tanami, 
ngifuna ukukuthuma lamuhla komalumakho, ufike umtshele 
ukuthi ngiyamcela akayongikhangelela inkomo zami engazisisa 
eMawaza. Nxa umfica engakafiki umlinde aze afike, ungaqali 
ukulayezela. Uyezwa na?” 

“Njengoba umalumami ephuza ukutshayisa emsebenzini ngi- 
zabuya lobani ebusuku baba? Kungcono ukuhamba _ kusasa 
ekuseni, nxa kungenjalo ngizalala khona ngize ngibuye ekuseni 
kusasa.” 

Uyise athi, “Ngifuna uhambe lamhlanje ntombi yami. Unga- 
zihluphi ngelokubuya ngiyazi mina engizakwenza. Ngizacela 
owokukuhlangabeza. Kodwa uba ungaboni muntu ungasuki uze 
ubuye ekuseni kusasa.” 

Kwamkhathaza lokho kwenza kukayise uMephi nanku uma- 
lumakhe wayephuza ukutshayisa emsebenzini futhi umuzi wakhe 
wawubucwala, wayengeke abuye ekhaya kungakahwalali. Wa- 
nakana wathi, “O, wangipheka sibili ubaba, kangazi ukuthi 
aze aphong’kuthi vumbu angithume kumalumami yena ephuza 
ukufika ngekhaya. Kangisoze ngibuye mina lamuhla.” 

Esebuyele ngekhaya uyise wasala waya kuNkanyiso wafike 
wathi kuye, “Kawuzange uzwe yini lapha okudliwa ngakhona 
Nkanyiso?” 

Waphendula uNkanyiso wathi, “Atshi, kangizange ngizwe 
ukuthi lamuhla babunatha ngaphi. Kambe umuntu onjengami 
angahlala esizwa lapha okunathwa khona? Bonke abantu aba- 
phekayo bayazi ukuba kangilandaba labo kungakho bangeke 
bachithe isikhathi sabo bengitshela ngakho.” 

UPhetheni wathi, “Lokho kakutsho lutho, lathi sinje kayi- 
sikho ukuba sibuzwa ngoba sihamba sibubuza, siyesibuzwe 
kwezinye izikhathi abantu bezikhulumela. Lawe uyake ubezwe 
bekhuluma ngabo lokhu phela abantu abanathayo bahlezi be- 
xoxa ngabo.” 

Wamvumela kulokho laye uNkanyiso wasesithi, “Kanti kwe- 
nziwa yini ukuthi utshwala buthandeke kangaka bona bunga- 
suthisi? Ingani okunye ukudla okufaneleyo kungasigugu?” 

UPhetheni wathi, “Kayikho into eyedlula utshwala. Ukudla 
konke kuyedlula kodwa utshwala lokhu badabukayo kabuphe- 
nduki. Endulo kwakudliwa amayambazi amunyu kumbe aqanda- 
yo, lamaqebelengwana, kumbe kukhanzingwe impuphu ibisi- 
khunywa. Inyama le yayinganungwa ngetshwayi. Kodwa lamuhla 
konke lokho kakusabonwa. Kakumangalisi-ke ukubona utshwala 
buyingwabungwabu ngoba bona bulokhu bema esikhundleni so- 
mdabuko. wabo.” ` 

Baqhubeka ngokuxoxa oPhetheni bethatha lokhu babuye 
bakulahle bathathe okunye. UPhetheni kwakungavumi ukuba 
angakhulumi ngemithi kodwa wayesemfundile uNkanyiso ukuthi 
lezizinto kahambelani lazo, ngakho njengoba kukhona ayekugo- 
ndile lamuhla kuye wazama ukuziphepha zonke lezozinto 
ngalelolanga. Ekucineni wathi, “Ngiyakucela Nkanyiso ukuthi 
ungatshayisa ukungisize uyohlangabeza udadewenu uMephi. 
Ngimthume komalumakhe, njengoba ephuza ukutshayisa ngi- 
bona ukuthi uzadubeka sibili, umuntu wesifazana angake 
ahambe yedwa sekuhlwile.” 

KuNkanyiso kwakuyinto encinyane leyo ngakho wavumela 
phezulu. 


ISAHLUKO 15 


UMephi yena wayesezimisele ukulala komalumakhe loba seku- 
theni esezesithi lanxa uyise ethuma umuntu ukumlanda uza- 
kwala. Kodwa kwathi ukufika kukaNkanyiso wasephenduka 
esezimisela ukuhamba laye. 

Uthe esevalelisa umalumakhe owesifazana wathi, “Kanti 
angithi nguwe othe kawusoze uhambe, lanxa uyihlo ekuthumela 
umuntu, uzakwala ukuhamba? Usuhamba ngaliphi na?” 

“Yebo mama ngitsho njalo ngoba bengingathembi ukuthi 
ubaba angakwenza lokho.” 

“Pho, lingahamba njani lokhu imbiza iseseziko, lingeke li- 
phume emzini wami liwaza, lemilomo yenu imhlophe, Mephi. 
Thatha nansi impuphu uyophehla imbiza leyana eziko, futhi 
uhamba lomuntu wemzini. 

Wayezakuthini lokhu umalumakhe wayemazi ukuthi kaphe- 
nduki nxa eseke wakhuluma ulutho. Waphangisa wayiphehla 
imbiza wayibonda waseyiphakulula ethi ubalekela ilanga kanti 
lalo liphethe ngesimnyama isiqubu liyambalekela. Uthe ekhudu- 

' meza isitshebo lalo lalisithi qobhi kunina seliyobika elitshone 
likubona emini. 


Uthe nje esathi qiki ul ukudla phambi kukaNkanyiso wamuzwa 
esesithi, “Awu, Mephi! yisihluku bani lesi osenzayo? Kawuboni 
yini ukuthi ekhaya sesizafika ebusuku? Futhi eNungwa lapha 
kakusachelesisi, sekulumela sibili.” 

Wathi uMephi, “Lami ngiyakubona lokho sibili, ngumalume 
owalileyo ukuthi sihambe singadlanga wathi futhi nanku ngi- 
hamba lomuntu wemzini.” 


UNkanyiso wathi, “Ngabe walile wamtshela ukuba dekade 
kusasa. Manje kusizani njengoba lokudla sekusalela emphinjeni, 
kakusavumi lokwehla. Futhi mina kangizabe ngisasutha nxa 
senginakana ngokuhamba.” 

UMephi wathi, “Unjengami, lami kakuze kwavuma ukuba 
ngidle nxa ngizahamba. Kodwa-ke sesizafika ebusuku ekhaya, 
sizafica abantu sebelele sibili.” 


Sebevalelisile bahaluzela sebeqonde ekhaya behamba bexoxa 
bethatha lokhu lalokhuya. Babeqala ukuzuza ithuba elinje lo- 
kuba bobabili zwi ngakho uNkanyiso wazimisela ukubuzisisa 
ngoyise kaMephi ukuba kungani ethanda ukukhuluma ngemithi. 
Wathi, “Akungitshele Mephi ukuthi kuyini kanti okwenza uyi- 
hlo athande ukuhlala ekhuluma ngokuloya?” 

Wafa yinsini uMephi, wasesithi, “Awu! Nkanyiso, kambe 
uthi ubaba ungumthakathi yini? 

UNkanyiso wathi, “Kawungizwanga kuhle ukuba ngitheni. 
Kangitsho mina ukuthi uyihlo uyaloya. Engikubuzayo yilokhu 
ukuba uhlala ekhuluma ngokuthi uyaloywa njalo abuye athi 
angeke aloywe ngumuntu ngoba uyindoda ephethe isikho- 
nkwane.” 

“Wo, ayi-ke sengikuzwile okubuzayo. Ye, ubaba ukutsho 
lokho ngoba usewake wavelelwa yiziyinga ezinengi kodwa nge- 
nxa yokuba wazi izihlahla zokuzivikela kazimenzanga lutho. 
Utsho ngalokho.” 

Aghubeke uNkanyiso athi, “Mina uyihlo ngiyamthanda Me- 
phi futhi usengisize kanengi ngokungeluleka njengoba emdala 
kodwa lapho esisuka singezwani khona kulapho esexoxa ngeze- 
mithi. Mina ubaba lomama kasibantu abangena esontweni, ko- 
dwa kabaziphathi lezizinto ngemilomo yabo. Njalo umbalisi 
owayesifundisa wasilayisisa ngokudedela inkulumo zobumnyama 
ezifana lobuthakathi eziyizona ezilwa lempucuko. Ngiyambonga 
umbalisi wami ngakho konke angenzela khona.” 

UMephi yena wayevele engakunambithi ukuxoxa ngale inda- 
ba ngakho emazwini kaNkanyiso wazuza ilizwi elisantshuku- 
ntshu angaphuma ngayo ayocatsha. “Kuhle sibili Nkanyiso 
ukubonga labo abakwenzela okuhle. Abantu abanjalo kimi 
bayafana nje labazali bona abasidubekela emini lasebusuku be- 
sifisela ukusila okwande ukwenama. 

“Kodwa-ke mina kuyangehlula ukubonga umuntu onje ngo- 
mlomo, ngitsho njalo ngikhumbula usizo ongenzele lona kusu- 
kela ekuxoxeni lawe, ungitshela ngezinto zakoNkulunkulu kuze 
kufike lesisikhathi. Nginjenje ngenxa yakho Nkanyiso. Ngakho - 
ngifisa ukukwenzela ulutho oluzabonisa isibongo sami kuwe. 
Kambe wena othanda ngikwenzele khona yini? Phela ngifuna 
ukukwenzela into lawe oyithandayo.” 

Wakwala lokho uNkanyiso esithi kakulalutho amenzela- lona 
angaze azihluphe ngalo ngokumenzela isipho. Lokho akwenzayo 
kuye wayekwenzela impilo yakhe elizweni elitsha kuphela. Ko- 
dwa uMephi wamncenga kakhulu ukuba amvumele aphelelise 
isifiso sakhe. . ; 

Kasazi ukuthi kanti ilizwi likaMephi lamuhla: lalinjani, lali- 
ngayisilo elensukwini ngoba lamuhla lasuka laba ngumbane 
kuNkanyiso laye layamkhahlameza kwamancinyane waze wazi- 
zwa laye esevelelwa yinto angazange ayibone ilokhu wazalwayo. 
Wazizwa esegcwele uthando ololunye uhlobo futhi olukhulu- 
mayo. Lwamthatha lwambukisa ubuhle balentombi ahamba 
layo, lwamkhumbuza ukulalela kwakhe njengoba amlalela uku- 
ngena isonto, lwamkhumbuza ubuhle bokuthatha umfazi obona- 

kala ekuthanda njalo engumKristu futhi elabazali abakukhwabi- 
thayo. 

Wazama ukuluchitha edinga ukuthi kanje uyise kaMephi 
umzondelani kodwa yamhlamuka yonke into ekhomba ubutha- 
kathaka kuMephi lakubazali bakhe isikhundla sayo sathathwa 
zinkulumo zikamkamfundisi nxa exoxa ngaye kuye. Waphelelwa 
yingqgondo yonke khathesi uNkanyiso izinto zonke zaba kude 
ngaphandle kukaMephi. Wo! Nkanyiso, nanso ingqobe! 

Kwakungekho ulutho ayengabe esalwenza ngoba wayengase- 
nguye uNkanyiso wayizolo, waziqunga isibindi wathi, “Mephi, 
into leyo okhuluma ngayo kimi yincinyane kodwa nansi engiku- 
tshela yona. Ngiyakuthanda, ngifisa ukuba ube yisithandwa 
sami,” watsho ilizwi lakhe livevezela ngoba ekhuluma amazwi 
angawaziyo lapho aphuma khona. “Wathula nje ungangiphe- 
nduli, kawulamlomo yini MaSibanda?” 

Amantombazana umbuzo onje kazake ahle awuphendule 
ngendlela efunwa ngamajaha, ayasuke atshone lapha, avumbu- 
luke lapho ayongena le, avele ngapho esehlome ngameva ayi- 
mbabazane. Nxa ubukela umvundla oxotshwa yizinja ungafa 
yikuhleka usunanzelela iziduli ozeqayo ezinye ubhode ngale 
kwazo, inja ithi iyawuthatha izitshayelele phezu kwesiduli khona 
nankuya sekuseqa ezinye kuze kuyozihloma emlindini. Kwaku- 
njalo-ke oNkanyiso loMephi besendleleni bevela komalumakhe, 
lokho kwaze kwenza ummango waba mfitshane bathi bengana- 
nzelele bazibona sebezithele phakathi kwenkomponi. 

Kwamhlupha lokho emoyeni wakhe uNkanyiso ngoba sase- 
sifikile isikhathi sokuba behlukane lendlu yakwabo kaMephi 
yayisiseduze okokuthi wawungamuzwa umuntu ephupha pha- 
kathi kwayo uzwe lenhlamvu zonke zamazwi awatshoyo. Ngakho 
wasondela kuMephi wathi enyenyeza, “Njengoba sesisehlukana 
nje ungibekaphi muntu wakwethu? Kuhle ungiphe ilizwi 
elizakwenza ngizuze ubuthongo obumnandi engingazake ngibu- 
zuze kulokhu ngazalwayo.” 

UMephi waphendula ngelokuthi, “Uyolala kuhle Nkanyiso, 

impendulo yakho ngingekunike khathesi kodwa ngizazama uku- 
yilungisa masinyane.” Esetsho njalo wamanga esihlathini wase- 
vula umnyango wendlu engena. 

Wasala emi yedwa emnyameni ongelanyezi uNkanyiso laye 
engasakwazi akumeleleyo waze wezwa uPhetheni ekhwehlela 
endlini, wasesuka esekhumbula indlu yakhe. Wonela ukungena 
endlini. yakhe kwasa engqondweni yakhe njengomuntu obekade 
elele ephupha esephaphama ayabone ubuze bephupho lakhe. 
Waqgala ukubona ubuthutha abeyibo ngokuvumela ukubuswa 
yinhliziyo eyayimkhohlisa idlala ngaye wazisola ubusuku bonke 
waze waba lesilokozane. Kazange abuquthe ngalobobusuku. Wa- 
zimisela ukuba angaphindi ayithinte lendaba kuMephi kodwa 
wakubona ukuba lokho sekuzadala izihlabo ezingapheliyo. 

Kusasa waya emsebenzini eyinkukhu ngenxa yobuthongo 
kwaze kwathi abanye ayesebena labo bakhuluma ngakho, yena 
wabaphendula ngokuthi nanku udiniwe futhi baphuzile ukusuka. 
Kodwa kwakusobala kuye wonke umuntu ukuba sikhona isifo 
esasimphethe kabi uNkanyiso, uPhetheni yena wachatheka emfe- 
ceni wakhe walifola esithi, “Akuye ngasifudlana,” esenwaya 
impumulo. 

Omunye owayehlezi eduze laye wathi, “Uthe ngithini sayijeni, 
kangizwanga?” 

Wathi ephendula, “Ngibabaza ububi begwayi. Yisiphutsha 
njengaleliya engake ngalithenga emaKuleni.” 

Kwamthatha isikhathi eside esokuba uNkanyiso ancibilike. 
Kwaze kwathi abangane bakhe ayesebenza labo bavumelana ngo- 
kuthi ulamanga wamukele incwadi evela entombini yakhe 
isimala, lokhu bekutsho bemhleba. 

ISAHLUKO 16 


Omunye umtshumayeli wake wathi etshumayela esontweni ethile 
edumileyo, uSathani uba efika emuntwini okokuqala uyayaqo- 
qode emnyango acele indawo yokubeka ikhanda okwelanga 
elilodwa, esitsho ngelizwi elipholileyo lelihawulayo. Kuthi-ke 
uba uke wamhawukela abesesala ukuphuma endlini yakho ku- 
sasa eseyibiza ngokuthi ngeyakhe, afunge ngabo bonke abanga- 
bakhe abangasekho labasekhona. Waphetha ngokuthi yikho 
okwenza ukuthi umuntu obekade ethembekile esontweni angake 
awe kasaphindi avuke njengobabhemi ozibhuqa emlotheni. 
Kasazi-ke ukuba iginiso lentshumayelo enje lihamba liyofika 
kuziphi izintaba, kodwa okusobala yilokhu ukuba eNungwa ka- 
kuphindanga kwalunga ulutho kusukela ekunyamalaleni kwesudu 
kaSihluku. Zinengi izinto ezenzakala kulo umuzi ezaba yimbe- 
dumehlwana kubani lakubani esingezilande siziqede ngobunengi 
langokwesabeka kwazo, lanxa sihamba sithatha ezinye zazo 
zingagcwala ibhuku ongeke ulifunde uliqede ngomnyaka owodwa. 
Pho, lingaba libhuku elinjani? Sizathatha lezi ezimbalwa nje. 
Kwasekwandile ukubona izidumbu zabantu ekuseni ezindle- 
leni lezifuleni, ezinye zificwa ezindlini zokuyela ngaphandle. 
Zonke zazilamanxeba abonisa ukugwazwa ngezingqamu, lapha 
emakhanda zilenduma ezisikwe zasikwa okwaba sobala ukuba 
zazigadlwe ngezimbodlela. Into eyahlasimulisa imizimba ya- 
bantu okwedlulisayo yikuba ezinye zalezizidumbu zazicuyiwe, 
futhi zazingesizamadoda zodwa, abafazi labo babengasweleki. 
Umuntu owafa kugala kulabanye kwaba nguMphini, lowaya 
owake walwa loMzondiwa, evela vakatshela amapholisa enka- 
mbeni kusihlwa. Wayekwejayele ukuya kule indawo, kodwa 
kulokhu kusukela mhla kuphuma isimemezelo esavela kunduna- 
nkulu wamapholisa esathi uba ekhona oke wabazisa ubufakazi 
obugotho kumbe atsho umuntu owabulala uDuduza wophiwa 
umvuzo wamakhulu amabili amadola, wayengasasweleki uMphi- 
ni enkambeni insuku zonke. Abanye. bathi wayesethembise 

amapholisa ukubabonisa bonke labo abadala imisebenzi yobutso- 
tsi. Isimanga yilesi sokuba isidumbu sakhe sabonakala singapha. 
kathi kothango Iwenkamba, kasazi-ke ukuba lowo owasifukula 
wasisa lapho waye elamandla esambane yini. 

Esinye sezidumbu ezalandela esikaMphini Entemmetiazs 
nzo, insizwa eyayingejayelekanga ebantwini. Wayengomunye 
ababeyolalela ukuthoniswa kwecala likaMzondiwa mhla ebo- 
tshelwa umqobotsho. 

Ezinkomponi ezifana leNungwa lasemadolobheni kukhona 
izindlu ezakhelwe ukunatha utshwala abazibiza ngokuthi nga- 
mabhawa. Lezizindlu zande ukwakhiwa phakathi komuzi ukuze 
abantu bafinyelele kizo inxa zonke. Kasazi ukuba lapha eNu- 
ngwa kwakutheni ukuze ibhawa yakhona yakhiwe ngaphandle 
komuzi. Yayithe dandalazi laphaya ewatheni lentaba ende, kwa- 
thi emkhandlwini wayo lezindlu zabantu kwakulesandle lezihla- 
hla zomtshekisane lembondo, lamathetshane. Zingakhule okuya 
ngaphi kodwa zazihamba zisenza izixuku, okwayekuthi lapho 
sezihlumile zenze umeno ophose wesabeke. 

Kule indawo kwakekwenzakala isimanga esavela kanje. Insu- 
ku zonke ntambama umLungu owayephethe ibhawa wayayotha- 
tha yonke imali abantu abatshone benatha ngayo abesesiya layo 
endlini yakhe. Wayekuthanda ukuzihambela ngenyawo uMa- 
nwele, engehlukani lenja yakhe abanye babesithi iyaluma. Mhla 
kusenzeka lesisimanga wayengelayo inja yakhe uManwele, laye 
engazi ukuthi idliwe yini, waze wayibona isingamathambo nge- 
mva kwensuku ezinengi. 

Kwathi ngelinye ilanga ezihambela uManwele ekhohliwe 
ezitshayela umlozwi evela kothatha imali ebhawa wezwa into 
isithi hluthu isamba lesi semali, wathi uyethuka wafica singa- 
sekho esandleni sakhe. Waphangisa ukunyemukula emuva loku- 
thalaza ngapha langapha, wabona kusithi tshazi, bhode, umuntu 
ngale kwesixuku. Ngubani owayengagijima axotshane laye lokhu 
uManwele isisu sakhe sasilaphaya, umkhaba waso kungathi 
yinsimu ebiklaywa. Wema khonapho ehlaba umkhosi encenga 

abantu ababemlandela ukuba bamsize baxhume lelosela. Abantu 
sebezisuthele uphoko babake bezwe yini? Abanye basuka ba- 
mbuza imibuzo eminengi lokuba uyalazi yini isela lelo, kungani 
engalidubulanga ngombhobho? Abanye basuka bazitshotshela 
behamba bezunguzeka njengamahlamvu esihlahla, bengalizwa 
ilizwi likaManwele ngaphandle kwawabo amazwi kuphela. 

Waluswela-ke usizo uManwele, wakhala esikaTshaka mhla 
kufa unina, nxa ekhumbula ngelifa elingakaya elisuke latshona 
phansi njengomswenya, wakhalela lenja yakhe eyayizakumsiza 
uba yayikhona kulezidakwa. Waqala ukuzithethisa ngenhlamba 
yonke ayelokuyikhumbula, kodwa kakho owake wamuzwa kwa- 
kungathi uyazilola izidakwa kulokho ezaziyikho khona. 

Imali leyo eyayikhalelwa nguManwele kayaziwa ukuba yayi- 
nganani ngoba laye wayengakayibali, kodwa okwakuqondakala 
yikuba imali yebhawa eyayizuzakala ngeviki yayande ukuba 
ngaphezu kwamakhulu atshiyagalombili, lani ngokwenu seli- 
ngazidingela inani layo nxa lilakho ukukwenza. Futhi abanengi 
babeholile ngalelolanga kwazise ukuthi imali leyo yayingaphezu 
_ kweyensukwini. 

AbakoBabambeni balisebenza lelocala émini lebusuku, phinde 
balizwe langomoya isela elayithathayo, kwaze kwathi ngelinye 
ilanga umkhondo walimali bawuzwa kanje: UFegafega laliliha- 
thangana lomfana owayehlala emanikanikana engasebenzi kodwa 
ephila ngokutshova amakhasi. Wayengayiwa etshwaleni, enatha 
aze abhazalale ezimbizeni, futhi babumala ngoba wayedakwa 
layimboza yotshwala obungamahewu obungeke budake ngitsho 
lengane. 

Ngelinye ilanga uFegafega wenza angazake akwenze, wathi 
engena wathenga isikali sedola, waphinda esedola, waphinda, 
waphinda, wacina ngokuthi lebhawa yonke angayithenga. Base- 
butshile emfaneni wasekhaya. Waqala ukopha emlonyeni waze 
wathi bona ngabafana abahlakanipha kudala abanatha ngemali 
yesithutha esinguManwele. Kwasondela kuye enye insizwa ya- 
xoxa laye ikholisa isizwa uFegafega ewumana yaze yamgavela 

legwayi. Lapho-ke fethu! lopha ijaha liphindaphinda ukuba 
lidla imali eyenza uManwele akhale inyembezi zakhe zaze za- 
geleza eNdomboza esitsho isifudlana esasidabula phakathi kwe- 
zindlu zabeLungu. 


Ekucineni uFegafega eseyinkukhu insizwa le yamthela iza- 
nkosi yamqhuba isimusa enkambeni. Ngeke akukhohlwe 
uFegafega abameza khona enkambeni. Ngemva kwesikhatshana 
baphela bonke utshwala, kwasa manje kuye. Wenziwa yonke 
into ebuzwa ngendaba yokulahleka kwemali abekhuluma ngayo 
ebhawa kodwa waphika ukuba uyamazi umuntu owayithathayo, 
kwathi ekucineni wavuma ukuba wezwa nje ngokulahleka kwayo 
kodwa kakusuye owayithathayo kulapho-ke ala khona ukuqamba 
olisela lokuba ayitsho ukuthi ingaphi. Yonke imizamo yokudinga 
iqiniso yaphelela emoyeni futhi uFegafega watshengisa ukuzi- 
misela. kokulifihla ngitsho lasebusweni bakhe kwakhomba lokho. 


Waphetha ngokukhululwa uFegafega ekubotshweni kwakhe 
njalo kasaphindanga ukubunatha utshwala ngendlela endala, 
waphemba entsha manje wazifundisa ukunatha ngesilinganiso 
esasingelakumlimaza. UManwele yena wemba igodi wakhafulela 
amathe phakathi efunga esithi kasaphindi ahambe ngezinyawo 
kuphela ngenkolo yomlilo egcina umbhobho nhlanu kwakhe 
olamakhala amabili owawuhlala uhlohlwe inhlamvu zonke insuku. 
Lokho kodwa kakumkholisanga ngakho waletha iliqa labantu 
elalithwele amahloka ayelolwe ababukhali njengensingo enga- 
zange isebenze bagamula zonke izihlahla lezi ezamfihlela isela 
eleba imali yakhe baziqeda du kwasala utshani bodwa bona 
obufihla impolompolo kuphela. 


Kugala wayebathanda abantu abamnyama uManwele evame 
ukusoma labo, ngeKhisimusi wayebapha utshwala bamahala 
batshone bebubhuqa lize litshone. Kodwa khathesi zaphela zo- 
nke lezizinto waba ngomunye umuntu ongabambelelekiyo. Umu- 
ntu omnyama wamzondisa okwenja esembiza ngamabizo wonke 
alochothozo olungamnandi. 

ISAHLUKO 17 


Ngalezi izinsuku uNkanyiso wayengasahlezi ebonabonakala 
lapha enkomponi ikakhulu ngelanga loMgqibelo, kwase kungathi 
ungumsila kaMaphephetha ngoba wayengasamtshiyi nxa ehamba 
esiyahlola ukuqhubeka komgodi omutsha lanxa esiyaholisa 
abantu khona, abanye sebeze bembiza ngokuthi ngusayijeni 
bezama ukufaka umoya ongesiwo kuPhetheni. Kodwa bakha 
phansi ngoba uPhetheni yena kakuzange kumkhathaze lokho 
kwenziwa kukaNkanyiso nguMaphephetha, esikhundleni salokho 
kwamthokozisa ukubona umfana wakhe esekhwela ilele elingaka, 
kuthi nxa eloMephi athi, “Kambe uyabona nje Mephi ntombi 
yami emhlophe ukuthi umnakwenu uNkanyiso ungimunya umu- 
ngula insuku zonke?” 

Ambuze uMephi uyise ukuba ukutsho ngani lokho, yena 
aphendule ngokuthi, “Nanku phela uyayathi kazikholwa izinto 
lezi ezokuphathaphatha kodwa lamuhla nguye lo osengaphansi 
kwekhwapha likaMaphephetha. Kambe-ke yena nxa ebona uthi 
singabokuphicwa thina, Mephi? Kade ngambona mina ukuthi 
ulamanga kayedwa, kukhona uyise asuka emfumbathise khona.” 

EGwanda lapha yayingapheli iviki engayanga khona uMa- 
phephetha ehambisa igolide ukuze lithathwe yisitimela silise 
lapho okuleziphala zalo khona njalo ukuze azuze imali yoku- 
holisa izisebenzi ezisebenza emgodini. Njengoba wayejayele 
ukuza ngoLwesihlanu aze abuyele ngoMgqibelo uNkanyiso 
wazuza ithuba lokwazana labantu abanengi balo umuzi. 

Futhi lapha eGwanda kulapho ake wayangena endlini lapha 
abantu babesenzela khona imidlalo yabo yonale eseyagcwala 
amadolobho wonke. Kwakungayisikho ukuthanda kwakhe ukuya 
emidlalweni enje njengoba wayevele engayithandi kodwa wa- 
hamba ngoba insizwa ayefikela kuyo yayikuthanda ukudlala 
idansi, kwathi-ke njengoba wayengemtshiye yedwa endlini ele- 
sizungu bahamba bonke, futhi wahamba ngoba wayeselokhu 
emzondelele ukuhamba laye. , 

Wabona izimanga lapho umfana wasekhaya. Kwakugcwele 
izinsizwa lezintombi, obaba labomama, amaxhegu ngitsho leza- 
lukazi lezi eziphatha udondolo, bonke behlezi ezitulweni becece 
yeka, wawungathi kuzotshadiswa kanti kulandwe ukuzodlalwa 
nje. Wazibuza kanengi ukuba nxa abantu beyinhlabathi lapha 
kusasele bani ngekhaya. Kanti wona ungumdlalo bani owenza 
izalukazi lamaxhegu badele ukuzigogela ezingutsheni zabo 
bakhudumeze imizimba leyo eseyaphenduka yaba yimixhele 
ngakho isizwela umqando ngitsho lanxa abatsha bethonta izi- 
thukuthuku, wawungumdlalo bani? Kanti wona ngumceco bani 
ilanga lona sekukade litshonile. Into eyayingenhle futhi inga- 
tshengisi insungulo esezimilile zempucuko ngumsindo owawu- 
khona endlini leyo, wawungathi kusetshwaleni. 

Negale laphaya phambili kwakwakhiwe iguma ngamapulanka 
elaliphakeme kuhlezi khona abafana ababelokhu belungisa ama- 
chacho abo amanye efana lemihubhe amanye evuthelwa nge- 
milomo, kulamakatali ayimihlobo eminengi, bonke bephahle 
umfana owayebeke isigubhu phambi kwakhe. Banela ukutshaya 
lamachacho abafana basukuma abanye bema ngababili bagonana, 
batshibilika, baphothane babuye batshombuluke, bantantalaze 
baye laphaya, batshitshimbe kungathi ngamangabuzane. 

Amachacho wona ayetshaya kamnandi endlebeni zikaNka- 
nyiso njengoba wayevele ewathanda, kanengi wake wachitha 
isikhathi sakhe elandela abeMpi yoSindiso ekholisa ukuzwa- 
ukukhala kwamachacho abo. Into asuka akaze ahambelana layo 
lapha yindlela abona kugidwa ngayo. Bathe sebefike endlini 
ngemuva kokuchitheka komdlalo wathi, “Uba bengazile ukuba 
ungisa emdlalweni onjeya ngabe kangizanga ngivume lakanci- 
nyane. Lokho okunje angikaze ngikubone futhi kangikholwa 
ukuthi isizwe esifuywa yizinto ezinje singaphumelela siqhube- 
kele phambili.” 

Wamangala umngane wakhe esizwa lokho waze wathi, “Kanti 
kuyini okubone kukubi lokhu thina besizidlalela nje?” 

Athi uNkanyiso, “Yikudlala bani lokhu okusuka kuthi indoda 

igone owesintwana batshayane ngezifuba? A! a! a! Kanti yikho 
lokho elikwenzayo madoda! Umhlaba uzatshabalala khathekha- 
thesi nje. Uba ngabe kuya ngami bengizabopha bonke abadlala 
imidlalo enje.” s 

Umngane wakhe athi esekuzwile okuduba uNkanyiso abese- 
sithi, “Kanti yikho lokho okubabaza kangaka? Yikuthi wena 
uvela ngaphi lapha okungadlalwa imidlalo emihle yempucuko? 
Thina singehlale ngaphandle kwayo njalo kasiboni lutho olubi 
kiyo. Labo abesintwana laba obatshoyo kithi bayafana nje labo- 
mama labodadewethu nxa sesigida. Lo ngumdlalo oligugu kwa- 
baMhlophe okuyibo abantu abasifundisa wona.” 

UNkanyiso angakukholwa ukuba abaMhlophe njengoba be- 
ngabantu abafunde kangaka njalo bephelele ngempucuko 
bangavumela omkabo bagonwe ngezinye izihahambana zensu- 
mbelume bona futhi kuyibo abathwali bevangeli. Ale uNkanyiso, 
baphikisane bazebehlukane kusasa elokhu engakuvumi lokho 
esithi kungamanga licebo nje lalabo abathanda ukwenza izinto 
ezimbi becatsha ngabeLungu bethi ng’khona bengayikuphikiswa 
muntu. 

Kaphindanga futhi uNkanyiso ayobukela umdlalo wedansi, 
wamncenga umngane wakhe ukuba amxolele kusasa nxa esesiya 
khona ngoba yena kasayikulubeka futhi unyawo. 

Icala lembula ingubo lingene. Ngelinye ilanga uNkanyiso 
wazibona esehanqwe yingozi ayengayiboni, elibele esithi kaku- 
lalutho olubi alwenzayo. Wathi ehlezi endlini yale insizwa aye- 
jayele ukufikela kuyo nxa beze eGwanda, kwasekungena ama- 
jaha amabili kusihlwa bethwele izicathulo ezibukekayo, zilohlo- 
nzi lomthungo oqinileyo, zikhanya ukuba ngezentengo enkulu. 
Wazisa nxa esizwa ukuba zithengiswa ngedola elilengxenye, 
kazabe esathandabuza, wathenga ezimnyama lezibomvu esithi 
uzakuthi efika eNungwa azithumele ekhaya, kanti uyaqamba 
nje. 

Kusasa ekuseni kwafika abecuphi abathi bengena endlini 
babetshayana lazo uNkanyiso ezilinganisa, kababe besabuza 


babemfaka insimbi bemusa enkambeni. Wamangala esesizwa 
kuthiwa usebotshiwe ngoba wamukele impahla ezebiweyo, wa- 
sezama ukuchaza ukuba ubengakwazi yena lokho ubesithi kumbe 
zimpahla ezithengiswayo njengoba kwandile ukubona ezinjalo 
zithengiswa, kodwa lokho kakumsizanga ngoba kwathiwa useni- 
kwa icala lokwemukela izinto ezintshontshiweyo. Pho, wayenga- 
buye esathini? Emthethweni ubengingazi uvele kalalelwa sibili. 
Laselimtshonele enhla lezansi engasakwazi angakwenza futhi 


kungasekho ulutho alufisayo emhlabeni, esebona kanti ngogotho 
labo asebafa bangcono kakhulu ngoba bengasakuboni lokhu. 
Wagala ukubazonda abecuphi ngoba bebamba umuntu ongela- 
cala, ekholwa ukuba amapholisa abengekwenze ukumbopha 
ngoba bebezakukuzwa ukulanda kwakhe. 


Kwezinye izibanga umuntu uyayasizwe yinto abengayilindele, 
Kwathi ukuba angene ewofisini yenkamba ukuba icala lakhe 
libuzisiswe wafica nangu uMaphephetha ehlezi esitulweni ezi- 
xoxela lenduna yabecuphi ngoba babezwana futhi bezalana. 
Bobabili bethuka ukubonana lapha kodwa owethuka kakhulu 
kwakunguMaphephetha. Kazabe esaphuza, wasehle ebuza ukuba 
isisebenzi sakhe sifunani lapha sesibonakala siyisibotshwa. Uthe 
ukuba alizwe icala abotshelwe lona waphika uMaphephetha 

'’ ukuba uNkanyiso angenza into enjengaleyo, esithi uba ezithe- 
ngile izicathulo uleqiniso ukuba ubengakwazi ukuthi ngezo- 
mkoto. Wasila-ke uNkanyiso esizwa ngumLungu wakhe. 


Esebuyele elokitshini uNkanyiso wafunda ukuba impahla 
zomkoto yilezo ezebiwa ngabantu ekusebenzeni kwabo besebe- 
4 zithengisa ngentengo ephansi ukwenzela ukuba zithengwe ngo- 
kuphangisa, kuthi-ke njengoba abantu beziswele ngoba bengala- 
mali eyeneleyo bazihwaphune lezi ezitshiphileyo. Yena-ke 
njengoba wayeseyibonile ingozi yazo wazimisela ukuba kasoze 
azibambe ngezakhe izandla ngitsho lanini ngoba engakuthandi 
ukufela amafufu njengegundwane. 


Kwathi sebesendleleni ntambama sebesiya ekhaya uMaphe- 

phetha wathi, “Nkanyiso, wena funa buya lapha Gwanda munye 
deyi futhi?” 

Waphendula enikina lekhanda uNkanyiso, “Kangisafuni laka- 
ncinyane ukuzwa ngalokho basa, lami bengisithi ngizakukucela 
ukuba udinge omunye ozahamba laye.” 

Wasesithi-ke uMaphephetha, “Ya, ya, ya,” evuma langekha- 
nda, “loviki yena buya mina yazinika wena lomunye msebenzi 
muhle sitereki, ndaba wena gudu boyi.” 

Wathi efika emsebenzini ngoMvulo ekuseni uNkanyiso wa- 
bona umfana oyintanga yakhe ehlezi nhlanu kukasayijeni uthe-ke 
embona uPhetheni wathi, “Woza lapha Nkanyiso ngikutshele. 
Nangu uSijiyo, ubasa uthe uzatshona umfundisa umsebenzi 
wakho ngoba kusasa wena uzaphiwa omunye. Yikuthi umsebenzi 
osuzawenza ngonjani kanti mfana wami?” i 

UNkanyiso wathi, “Lami kangiwazi sayijeni, ngizwe nje 
uMaphephetha sivela eGwanda esithi sengizakwenza omunye 
umsebenzi.” 

NgoLwesibili wawuphiwa umsebenzi omutsha futhi wawu- 
muhle ukwedlula owokuqala. Kule iwofisi angeniswa kuyo kula- 
pho okwakuthi nxa igolide seliphekiwe libunjwe kuhle beseligo- 
gelwa lisiwe eGwanda ukuze isitimela silise lapho okuleziphala 
zalo. Yena-ke uNkanyiso waye elilinganisa esikalini abesegwala 
ubunzima balo emabhukwini egwalagwala lezinye izinto eziha- 
mbelana lomsebenzi wewofisi yonaleyo. Wawungumsebenzi 
ophathwa ngumuntu othembekileyo ngoba inxa zonke kwakuyi- 
bukhazikhazi kugcwele lona igolide, futhi kwakunguye yedwa 
oNsundu owayesebenza lapho ndawonye labeLungu. 

Ekufikeni kwakhe abeLungu laba bamkhangela okukamangoye 
ebona igundwane emsamo ngaphandle kwentombazana ayehlala 
phansi kwayo eyahle yabonisa isisa esikhulu kuye esathi qatha- 
tha. Ngemuva kwensukwana nje bamthanda, bagala ukumxoxisa 
lokumsomela. Kodwa zonke izinto lezi zaziyize kuNkanyiso 
ngoba lapha wayesefana labeLungu sekusele isikhumba sodwa 
lesi esimnyama ngoba letiye wayeyiphiwa kanye labo futhi wa- 

yesehola amadola ayisithupha njengosayijeni. Kakho omunye 
owayezuza imali engaka. Waqala manje ukukhuluphala uNka- 
nyiso lebala lakhe lagezeka laze latshengisa igazi elingaphakathi. 


ISAHLUKO 18 


Bonke labo ababezwana loNkanyiso bamzwela kakhulu ukuzwa 
ngenhlupheko eyamehlelayo eseGwanda, badana ngoba imvu 
enjengaye yayingafanele ukwehlelwa yibunzima obunje. Owezwa 
kugqala kulabo bonke nguMaThebe. “Kuyangidanisa kakhulu 
sibili ukuzwa ngokudubeka kwakho eGwanda. Ngamashwa bani 
la, kanti baqinisile nxa besithi ukufa kakuhlaleli Nkanyiso.” 

UNkanyiso aphendule athi, “Ukungazi mama kuvele kuyabu- 
lala, yikho okungibuleleyo. Mina bengingazi ukuthi kulempahla 
okuthiwa ngezomkoto eziyingozi kumathenga lomathengisa. Uba 
bengikwazile ngabe kangikubonanga lokhu.” 

UMatThebe athi, “Banengi. abantu abasila ngazo Nkanyiso 
lezimpahla besithi zibephula ekusweleni okubandezele wonke 
umuntu omnyama bengazi ukuthi ngokwenza lokhu bazephulela 
amalahle avuthayo emakhanda abo angeke bawacitshelwe ngu- 
bani. Ayikho into eyenyanyekayo ukwedlula isenzo esenziwa 
ngumuntu yena ingozi yaso eyibona.” 

Abesesithi uNkanyiso, “Awu! mina ngakholiswa nguMaphe- 
phetha owasuka wadela ukuhamba labantu abanjengosayijeni 
kanti usesiyangifaka phakathi kokuyangeka okungaka. Zona 
impama engiziholileyo, thula nje mama, kazikhulumeki, kaba- 
tshayi nje enkambeni bayazenzela, ungaze uphose uqambe 
amanga uzuvume lanxa ulutho ungalwazi, zithulele Thebe, 
lokhu kakuphindwa kabili ngiyakutshela.” 

Umkamfundisi-ke yena aphendule ngokumnika isibindi athi, 
“A! lokho ungazakukubalekele mntanami, indoda ivele imelana 
lenhlupheko lobunzima lapha emhlabeni, ke lokho kakutsho 

ukuba nxa umuntu eseke wehlelwa yilezi izinto usengazidela 
akhohlwe ukuba yibo-ke ubudoda lobo. Umuntu angebe yindoda 
ugobo lwayo engangenanga njalo wangoba lezizinto. Ubokhu- 
mbula ukuthi izinto eziyizona ezakha ubuntu kayisikho ukuhlala 
kuhle lokwenama lokuhlala uhlekile kodwa, yibunzima bonke 
obenhlobo ngenhlobo lezinyembezi. 

Kawufundanga yini ngesifundo esikhulu esibonakala ezintweni 
ezinje; abantu abakhula nzima ngenxa yokuswela imfundo eya- 
neleyo baphetha ngokuba ngabakhokhela isizwe, njalo inengi 
lezipatsha esizibonayo ngabantu abaphuma ezindlwaneni ezi- 
mhlotshana zidelelekile kubani lakubani.” 

UPhetheni yena wakuthatha ngenye indlela, kazange avume 
ukuba umnyama onje wake wavelela umuntu ngaphandle kwe- 
sizatho. “Uyabona Nkanyiso ukuthi umuntu ongangawe etshe- 
lwa ngumuntu omdala njengami asuke athwale ikhanda kuyi- 
ngozi embi sibili. Lanxa izinto lezi wena ungazikholwa kodwa 
ziliqiniso sibili ngitsho laye uyihlo uba ubekhona lapha ubeza- 
ngivumela kulokhu.” 

Anikine ikhanda uNkanyiso esizwa ikhehla elingusayijeni 
liphikelela ukukhuluma into ayibona iyize, “Kodwa uyangima- 
ngalisa Sibanda ngokunamathela entweni ebonakala iyize.” 

Kabe esageda ayekukhuluma uNkanyiso ngoba uPhetheni 
esemqume umlomo, “Uthini Nkanyiso? Kuyini lokho othi 
kuyize? Bayisa, nangu umfana oyisithutha impela! Kawuboni 
ngani ithunzi leli eliphezu kwakho elibangele ukubotshwa kwa- 
kho?” 

Alivume ithunzi lelo uNkanyiso kodwa engakwazi ukuba 
ulivuma nje kuyini sibili akuvumayo, “Ye, okwethunzi lona 
uqinisile baba ukuba likhona. Pho, ngilani lalo njengoba lifikile 
ledlula lobumnyama balo, khathesi sengisele ekukhanyeni.: Siya- 
babaza ngoba into nxa ike yavela kasizukuvala imilomo lanxa 
khona sekwedlule, kuthi kanti bekunzima kodwa_besesihleka 
kube kuphela njalo.” 

Ababaze aqaqambe usayijeni, “A! a, a, a, yeyeni makhanda! 

Ake lingizwise Lobhengula Nkosi! Kanti isibili ulele obuka- 
Bhuka, uthe khahla, kawuboni nanti iliwa selikwengeme seli- 
funa ukukumbo — mboza. A! uyangehlula. Vuka mfana, kuse- 
mhlabeni lapha. Ungabothi njengoba mina labanye sikuhlekisa 
ubususithi kunjalo kubo bonke, phinde, kakunjalo. Futhi kaku- 
singabo bonke labo abakuvezela izinyo abakuthandayo phela 
abanye baveza izinyo lenja. Limuka-ke khonapho ukuba izazala 
nkomoni.” 

Wayesazi kakuhle uNkanyiso ukuba inkulumo yabo ingeluleka 
ibe yintambo ende uba ephika ngokumphikisa uPhetheni ika- 
khulu njengoba wayebonakala kungathi uke wathi kha ngomdlo- 
zela aye lawo. Ngakho wazimisela ukuyigeda ngokuthi, “Sengi- 
zwile okhuluma ngakho Sibanda. Pho uthi ngithini baba?” 

Wathula usayijeni isikathi eside emjolozele kungathi uthi 
ulamanga uyangiyenga, kwathi ekucineni wabobotheka kanci- 
nyane wasevula owakhe esithi, “Lamuhla uphose waba yindoda 
Nkanyiso, ngiyabona kawuzenzi kodwa zinyoka zakho ezikwe- 
lulekayo ngoba zingathandi ukukubona uphakathi kwamanyala. 
Negakutshela ngathi mina uzaze ukubone ukuba umhlaba uya- 
luma njengofezela ngaphandle kokuba uziqinise, wasuka wahleka 
kodwa lamuhla ufikile. Uyabona, lokho engingakutshela khona 
ukuba ukwenze ungekuthwale lamuhla. Njengoba mina ngiku- 
thatha njengomntanami ngizakwenza wonke amalungelo angi- 
faneleyo ngawe. Angithi uyezwa? Negizathatha induku zami 
kengiyokuzwa esangomeni sami ukuba kanti kutheni uzewehle- 
lwe yilokhu, besengikwazisa ukuze sibone esingakwenza. Yilo 
lelo kuphela elami Tshabalala.” 

Pho, wayezakumphikisa yini kulokhu njengoba yena waye- 
sejahe isiphetho salinkulumo, futhi wayesazi ukuba yayingekho 
imbangela yokuba abotshwe ngaphandle kokuba wenza into 
ayengayazi ukuba iyingozi. Wamvumela usayijeni kulowomkhu- 
mbulo wakhe, wasezuza-ke ukwehlukana laye. 

Kodwa umuntu owasuka wamangalisa uNkanyiso kulabo 
bonke labo ababesiza kuye mayelana lale indaba kwakungu- 

Mzondiwa ngoba kusukela ekuphumeni kwakhe esibhedlela 
kaphindanga amuthi tshazi uNkanyiso laye esemangele ukuba 
kutheni uMzondiwa sekungathi usewanya amahlabathi. Ngakho 
wathi embona efika wamangala ukuba kanti kutheni lamuhla 
esiza ekhefuzela futhi ebonakala amehlo akhe engahlangani 
lawakhe. Njalo uMzondiwa wayengasuye umuntu othi nxa ku- 
lolutho afuna ukulukhuluma abebhoda esiyale njengembuzi 
igudla iguma, yena wayahle akhulume afuna ukukutsho masi- 
nyane. 

Wathi engena nje endlini wayesithi, “Kanti kuyini lokhu 
esengikuzwa wethu kuthiwa amapholisa abedlala ngawe eGwa- 
nda? Sengizwile ukuba bakuhluphe njani ngakho kangisadingi 
ukuba uchithe isikhathi ulanda konke abebekwenza. Mina ngi- 
funa ukwazi nje qha ukuba ngobani bonalabo ukuze lami ngi- 
baphephe kusasa.” 

Wathi-ke esephendula uNkanyiso, “Akuhlale phansi phela 
bo, kambe lawe usungaze ukhulume umi angathi indlu le kasi- 
yakho. Yebo-ke ntanga kuyangithokozisa ukuzwa usithi nginga- 
zihluphi ngokulanda konke ngoba lami ngokwami sekungidini- 
sile ukukhuluma ngal’ indaba. Ngingakweluleka lapho okhuthe 
khona ngoba uthi wena kwakungamapholisa, kanti kakunjalo, 
babengabecuphi labo abangibonisa lowomhlolo.” 

“Yebo kanti ngabecuphi? Amabizo abo uyawazi yini?” seku- 
buza uMzondiwa. 

“Atshi, kangibazi kodwa lowo owangibophayo yindoda emfi- 
tshane elebala eliluhlaza, indlebe zakhe ziqotsheme njalo zinga- 
makhwakhwa...” Angabe esageda uNkanyiso phela nangu 
uMzondiwa usesithi kuye: : 

“Ye, ukleklile futhi indlebe zombili, ugqoka iziboniboni 
emehlweni, e — e, e, njalo ulenxeba esihlathini sekunene, ya — 
a-a? Nkanyiso, mngane wami, sala usele, kodwa ungaphindi 
ukumesaba lowo ngoba kaphindi akuhluphe futhi.” Uthe esithi 
‘futhi’ wayesebucamu lomnyango eselaphaya esethubela eha- 
mba ezitshayela umlozwi. 

ACT. 


-= et me 


UNkanyiso wazibonela nje laye ukuthi yenzekile indaba nje- 
ngoba kwasekusobala kuye manje ukuba indoda yakibo le isi- 
ngenye. 

Sekwedlule iviki lokho kwenzekile uNkanyiso wabizwa enka- 
mbeni lapho owathi esefikile khona watshelwa ukuba uyafuneka 
emthethwandaba waseGwanda ukuyafakazela icala khona. Wa- 
bayathe udinga ukwazi lelocala kodwa amapholisa aphika ngo- 
kuthi uzakuzwa phambili. Wahamba elokudabuka emoyeni 
ehambela into angayaziyo. Wahamba ezibuza imibuzo eminengi 
edinga ukuba kanti asephinde wakwenza kuyini. Waqala kha- 
thesi ukubona ukuba iGwanda le ngumuzi okhohlakeleyo ophe- 
thwe ngamapholisa labecuphi abasaswele ukufundiswa inhloni- 
pho lobuntu. Futhi wayethi ukhafulele amathe egodini ngale 
indawo ngakho wahamba inhliziyo yakhe ivutha amalangabi 
abomvu njengehlwili. 

Wathi ukufika eGwanda wamangala ukuzwa ukuba ubizelwe 
ukufakaza ngesibotshwa ibizo laso linguMzondiwa. Ukubotshwa 
kwakhe kwakunje. Ngobusuku obuthile uDiki, umcuphi walapha 
eGwanda wayevela edolobheni ekusebenzeni esesiya enkambeni, 
wathi ezihambela nje ekhohliwe wezwa esemalungana lenkamba 
etshaywa yinto endlebeni lengowane yakhe yaze yawa. Uthe 
ethi kayidobhe wabona ukuba amehlo akhe ayengasaboni ese- 
gcewele igazi futhi wazizwa eselesiyezi. Waselahla umqobotsho 
wakhe phansi laye esezilahla phansi ngoba esezizwa ephelelwa 
ngamandla kanti nanka amapholisa ayesenyaweni zakhe emla- 
ndela, afika amthwala masinya amusa esibhedlela lapha ayelele 
khona eselatshwa ekufikeni kukaNkanyiso. 

Ekuseni kwabonakala ingcezu zembodlela ezazigcwele igazi 
khonapho uDiki alimalele khona. UMzondiwa yena ubanjwa 
nje ngoba wabonakala eduze laleyondawo ngaso lesosikhathi 
sokufika kwamapholisa waficwa ephethe izikhali ezimbi. Waye- 
phethe imbodlela igqitshwe itshebetshebe, lensimbi esanggamu 
ilesilanda yona iyincukuthu, ilolwe nxazonke, lesiqa seketane. 

UNkanyiso wayedingelwa ukuchaza ngesimilo sesibotshwa 

njengoba bobabili bevela eNgodlweni futhi ekubotshweni kwa- 
khe amapholisa eGwanda ayebone ibala elihle esimilweni sakhe 
elikhomba ukuthembeka eliyilona elabangela ukuba athi ekhulu- 
ma ngaye uMaphephetha baphanga bamkhulula. Kodwa babe- 
ngakwazi okwakusenhliziyweni yakhe, lanxa wayemzwela uDiki 
kodwa wathi ekhumbula ngokuhlutshwa kwakhe kwakuqala 
‘yena engonanga lutho wazimisela ukumgeza uMzondiwa loku- 
ngawasizi ngalutho amapholisa lanxa ingaphakathi yakhe yayi- 
mtshela ukuba uMzondiwa angaba nguye olimaze umcuphi. 
Abayathe amapholisa amkhumbuza ngokuthi njengekholwa ku- 
fanele eme eqinisweni anganyikinyeki kodwa yena wasuka 
wanyoba izandla wazimela laphaya ekucineni bamyekela labo 
sebedelile, wasezibuyelela eNungwa. 

Kodwa loba kunjalo uMzondiwa wagwetshwa ngoba lanxa 
engabonwanga emahlaza uDiki kodwa izikhali zakhe zakhomba 
ukuba kumbe laye wayengaba ngomunye walabo abenza lobo- 
bubi. Inkundla yeGwanda yamgweba inyanga ezimbili esebenza 
nzima enkantolo leviki eyodwa. Wanyamalala-ke uMzondiwa 
eNungwa okwalezonsuku lezinto zonke zathi khothololo zaphose 
zabuyela ekumeni kwazo kwendulo labantu bagala ukukwejise- 
lana kusihlwa bengasahambi besethuswa yizithunzi zabo ngoba 
imamba yayelukile. 


ISAHLUKO 19 


Kuyamangalisa emhlabeni wonalo esihlezi kuwo ngoba iziga 
zawo kazipheli selokhu wadabuka umhlaba njalo kakukho lapha 
ongayazicatshela khona ngoba lapha okulomuntu khona lazo 
zizuza indawo zakhe isigqimugqimu somuzi osuka wedlule owa- 
kho wena muntu. 

Likhona elinye ikhehla elake lasixoxela sisengabafana bembuzi 
lathi into eyavela kuqala emhlabeni nxa izinto zonke zidatshu- 

lwa. lilanga, kwasekulandela iziga ezifana lokufa, lobuhlungu, 
lokukhala, lobunzima njalonjalo kwazavela-ke umuntu efica 
lezizinto sezikhona. Kuthi-ke njengoba ilanga liyingqwele lila- 
kho ukumtshisa umuntu ngesivuvu esesabekayo aze ezwe ubu- 
hlungu obuyibona belama ilanga. Angaze akhwele entabeni 
kumbe uhamba emagcekeni lezizinto zombili ziyamlandela kuyo 
yonke indawo ngaphandle kokuba aye acatshe emithunzini yezi- 
hlahla, kodwa-ke kungamsizi ngalutho lokho nanku phela use- 
yakuphuthelwa luhambo. lwakhe kumbe yimisebenzi abefutheka 
ngayo. 

Lelikhehla kubonakala angathi lalihlakaniphile lilakho uku- 
bona izinto ezinengi inengi lethu elingaziboniyo ngoba lalejayele 
ukusilaya lokusikhuza njalo lokusixoxela izindaba ezilokusakha 
nxa like lasifica salusile lembuzi zethu zibambile otshanini 
obuluhlaza. 


Umsebenzi omutsha kaNkanyiso wawumuhle kodwa wawu- 
sumahlukanise lomLungu wakhe uMaphephetha owayesefana 
loyise kuye kanye losayijeni ongazange akezwe ilizwi elilodwa 
elokumthethisa eliphuma emlonyeni wakhe, kodwa lanxa waye- 
sahlukane lezihlobo zakhe wayewujabulela ngoba wawusumkhu- 
phe ekuhambeni loMaphephetha okwamenza wabona isimanga 
seGwanda. 


Abantu abanengi baqala ukumhlonipha ngenxa yesikhundla 
sakhe, kuthi lalapho efika endaweni abantu basukume bekhetha 
ukuma ngenyawo yena bamuphe isihlalo abebekade behlezi 
kuso. Njengoba lesiKhiwa lesi wayesihlafuna abeLungu babe- 
zwana laye kuhle ekukhulumeni njalo esenza umsebenzi wakhe 
ngendlela atshelwe ngayo. Into eyasuka yamthokozisa yikuba 
ngemuva kwenyanga entshintshelwe kule indawo wengezelelelwa 
imali yakhe ngokuphiwa enye okwakuthiwa yisibongo sokuthe- 
mbeka engangedola elilengxenye ngenyanga. Lokho kwenziwa 
ngoba wayephakathi kwegolide okwakulula ukuba umuntu ola- 
mehlomehlo athathe uhlamvana aluphosele esambeni ayozenzela 

akufunayo ngalo, kwathi-ke njengoba yena wayengasuye onjalo 
wazuza leyomali. 


Kwakukhona insizwa enguLifa okwakuyiyo eyayipheka itiye 


yabeLungu ababesebenza loNkanyiso eyayihlala ingena kule 


indlu iletha itiye lanxa isizobutha izitsha itiye isinathiwe. We- 
nela ukungena kulo umsebenzi uNkanyiso wasezithandanisa laye 
uLifa ehlala emxoxixoxisa baze bejayelana kakhulu, lokhu kwaze 
kwenza ukuthi uLifa ahlale esiyakwejisa endlini kaNkanyiso 
kusihlwa bobabili bengasasebenzi. 


Ngelinye ilanga uNkanyiso wezwa uLifa esithi, “Kodwa wena 
Nkanyiso uyekela ngabomo ukunotha. Uhlezi phezu kwenotho 
kodwa uphong’kuyithapha ngamehlo kuphela ungenzi lutho. 
Kanti baqinisile ukuthi amajodo awela abangelambiza.” Abuze 
uNkanyiso ukuba ukutsho ngani lokho, engamuzwa akhuluma 
ngakho. Athi ephendula, “Ngitsho ngoba uhlala phakathi kwe- 
golide. Uyakwazi ukuthi abantu abanengi selibakhuphule igolide 
leli, futhi kulula ukulithengisa kulabo abalifunayo wena ubusu- 
zuza imali emangalisayo ungazange uginge.” 

Asuke angamuzwa akhuluma ngakho uLifa uNkanyiso aze 
athi, “Mina kangizwa lakancinyane lokho okhuluma ngakho. 
Njengoba igolide lelo lilabanikazi linganginothisa njani, ukuli- 
thapha ngamehlo nje yikho kambe okungenza ngiphumelele?” 

ULifa athi, “A! Nkanyiso! Ulele sibili. Kawazi yini ukuthi 
_ nxa ungathatha uhlamvana lawe oludelelayo olungangeqanda 
lentaka ungazuza imali efika ematshumini ayisithupha amadola 
nxa usulithengisa ebafaneni abakwaziyo lapha lithengwa khona 
ngabeLungu?” 

UNkanyiso athi, “Usungitshelani khathesi Lifa? Uthi ngibe 
igolide labeLungu? Atshi, leyo yinto engingazange ngiyenze 
lokhu ngazalwa ngubaba lomama, futhi kangifuni ukuphinda 
ngibone esayizolo. Nxa ulande ukuzakhuluma lokho lapha ku- 
lungile sehlukane mngane singakazondisani. Mina ngafunda 
eBhayibhilini ilizwi elithi ungebi, njalo ngiyakholwa ukuba 

i ugwalo lolu lungumlono kaNkulunkulu. Pho, ngingaluphikisa 
l) mina ngingubani.” 

i Anikine ikhanda uLifa alumathise usekelede wakhe amhwe- 
| i bahwebe abesesithi, “Ikhona indoda ehlezi ifika ngendlini yami 
l ivela koBulawayo igade isithuthuthu esibomvu. Kawuzake uyi- 
N bone yini? Ngithanda ukuba ungilalele ngoba kangilwi lawe. 
i Uba ngikutshela ukuba indoda leyo yedlula abeLungu abanengi 
/ ngokunotha ungeke ukholwe, kodwa. kunjalo ngoba ilezitolo 
r ezintathu ezedlula lesi sikaMatshiphisa ngobukhulu kanti njalo 
| ilenqolazomlilo- ezinhlanu ngitsho imota ezokuthwala abantu. 
| Zinkulu futhi imota zakhe. _ 

Abantu abanengi kabakwazi okwamkhwelisa kangaka uSiya- 
phi njengoba kuqala wayephila ngokuthengisa igwayi lamakhala 
kodwa kwaba kanye waphong’kuthi vuthu bambona eselaphaya. 
Mina-ke ngiyakwazi ngoba lamuhla ngumnyaka wesine sithe- 
ngelana igolide leli. Okwami yikulithatha nxa ngihambisa itiye 
yabeLungu, bathi nxa bekhangele eceleni besengisithi hlasi lelo 
enga ngiyalifikela, besengimgwalela ugwalo. Kodwa ekugwaleni 


A kwami ngilokunanzelela hlezi lologwalo luwele ezandleni ezilu- 
y mayo. Ngiye ngimbingelele besengisithi nxa inhlamvu zalo zi- 
i mbili ngithi, ‘Abantwana bakho ababili babulawa yindingindi,’ 


yena-ke abesesazi ukuba ngimbikela elinganani. 

Sithembene kakhulu loSiyaphi futhi ubhadala imali enhle 
sibili ngoba kwesinye isikhathi uyazuza ikhulu elilamatshumi 
amabili amadola ngohlamvana nje lulunye. Mina Nkanyiso nga- 
bulawa yikuba kangifundanga njengawe, ngabe lamuhla lami 
ngikhuza kuzwakale. Kodwa akunani ngoba ngaleyo imali se- 
ngathenga ikhulu lenkomo.” 

UNkanyiso obekade ethule elalele indaba entsha ezindlebeni 
zakhe abesesithi, “Kangilamathe lamuhla ukuthi kanti ngingazi 
uphethe usiba igolide labeLungu. Kodwa mhla bezakubamba 
| uzayifunda ivaliwe ngifunga abakwethu. Lami nginje ngingebe 

ngisakuthemba ngenxa yomsebenzi lowo owenza ensitha futhi 
kawukufanelanga wena njengoba ungena esontweni.” 


a ee natin -e 

“Khangela Nkanyiso,” sekusitsho uLifa, “uba wena lami be- 
singangeni isonto bengingekugonde kalula ngale indaba kodwa 
ngize ngoba ngisazi ukuba iBhayibhili uyayibala njengami. 
Uyakwazi kakuhle ukuthi iBhayibhili likubeka obala ukuba 
uNkulunkulu kamsizi lowo ongazisiziyo njalo lokuba iNkosi 
uYesu wasikhumbuza ngokuba angebotshwe ngumlayo aze 
aphuthelwe yikwenza into ebingamsilisa, waze wasipha umfane- 
kiso weNkosi uDavide owathi elambile wangena ethempeleni 
wadla izinkwa ayengafanele ukuzibamba ngezandla zakhe.” 

Abuze uNkanyiso ukuba kanti pho aze achithe isikhathi esi- 
ngaka ekhuluma ngale indaba kuye uthi kathini. Amphendule 
ngelizwi elihle elihlambululekileyo athi, “Ngize kuwe ngoba 
yithi sobabili esingena endlini lapha igolide lisetshenzwa khona. 
Ngibona angathi thina sobabili siwelwe ngamajodo, sekufanele 
sidinge imbiza. Kuhle sithathe igolide leli ngezikhathi esizibona 
zifanele kuthi-ke sesilithengisile wena njengoba ufundile uza- 
bona lokho esingakwenza ngemali leyo kumbe sakha isitolo, 
kumbe njalo sithenga inkolozomlilo konke kuzakuba kuwe nje- 
ngokubona kwakho.” 

Konke lokhu bekhuluma babekade behlezi phansi kodwa uthe 
uNkanyiso esebona ukuba umngane wakhe usegedile ukukhu- 
luma lokho wasukuma wema ngezinyawo wathi, “E, Lifa, sengi- 
kuphile ithuba lokuba utsho konke obufuna ukukutsho, khathesi 
sekungelami elokuba ngitsho lokho okusenhliziyweni yami ngale 
inkulumo yakho. Ubokwazi ukuba ukudla kudlelwa esithebeni, 
mina ngisebenza endaweni enganikwa umuntu oNsundu futhi 
imali yami yengezelelwe ngenxa yokungithemba kwabeLungu. 
Ngingekwenze lokho okutshoyo, ngone lebizo lami ngalokho. 
Futhi mina kangisuye umuntu othanda ukuhlanekela amazwi 
eBhayibhili besengiziqambela okwami engikuthandayo ngisithi 
kutsho lona iBhayibhili. Kangisafuni ukuzwa ukuphatha futhi 
lokho kimi.” Uthe esitsho njalo wayeziphosa phandle komnya- 
ngo. Wayengabuye athini uLifa umnikazindlu esemtshiye yedwa, 
laye wenza soneso wakhumbula ukuyazibekelela kweyakhe. 

ISAHLUKO 20 


Kwezinye izibanga siyesithi sihlezi emakhaya ethu sihlezi pha- 
ndle emagumeni sehange umlilo abadala besitshela izinsimu 
ezimnandi kumbe besixoxela ngezindaba zamaqhawe akudala 
amanye. lathi esesike sawabona, kumbe njalo besixoxela ngezi- 
mpi ezake zayahlasela ekudeni kumbe njalo ngemibuso yama- 
khosi angasekho — ngoba phela siyabe sesiqedile ukudla kwa- 
kusihlwa labodade sebebuthe izitsha zokudlela bazigezisa 
besebezibeka emsamo ukuba zivove amanzi ukuze zome — 
kuthi-ke kusenjalo sizwe umthimba uholoba usiza neno. Sisuke 
sithule sibuzane ukuba kambe ngabe yiyiphi intombi eyendayo 
kuleli lakithi. Kuthi nxa sebesondela eduze sibeke indlebe se- 
sithiye lowo ozakuthi, ‘Uthi okasibanibani mlondolozeleni inta- 
ndane yakhe, kuphela kwayo’ ukuze lathi siphendule ngelithi, 
‘Kasidli lutho thina, sid? amagundwane’ besesisizwa ukuthi 
hatshi kayisiwo umthimba lowo ebesesiwuqaphele, kungabantu 
abahlabela ingoma zakoMlimu. 

Lababantu bababebehlose umsebenzi abawubiza igakathi yi- 
mvuselelo ngoba beqonde ukuvuselela imiphefumulo yalabo 
abangamadeluka. ngoba sebesehlela nyovane ekukhonzeni kwabo. 
Khona lapho njalo banengi abazuzakalayo ngokuphenduka aba- 
ngazange babone bengena esontweni, kuthi-ke ngenxa yokuba 
emvuselelweni lapha abatshumayeli bayabethusa abalaleli bebeka - 
obala ukuba lowo ongathanga waphenduka khonapho uselahliwe, 
wophoselwa emlilweni ongacitshiyo, bazinikele abantu ubutha- 
phuthaphu bengasazenzi ngoba kibo sokusobala ukuba ilanga 
leli kaliseyikubakhanyisela ngakusasa abamabizo abo angalo- 
tshwanga ogwalweni lwabemvuselelo. 

Pho, sebefikile lababantu zona insimu ungabe usazilalela 
yini, uba bethe befika wena ungakadli phinde udle futhi lanxa 
sebedlule ngoba uyabuyathe uyadla ukudla kusuke kume emphi- 
njeni kwale ukuba ukuginye lawe uze ubone ngempela ukuba 
lamhla izono zakho sezize zavala lomphimbo wakho ngoba kusi- 

zani ukuginya ukudla okungelacwatshana lobubi lona ingapha- 
kathi lakho ligcwele inkuthunkuthu zengcekeza. 

Imvuselelo iligugu kakhulu emabandleni amanengi ngoba yona 
ifana lembule oliphose emanzini ungazi ukuba lizaphuma lani 
kanti engxenye uzosutha. Futhi sizwa kuthiwa amanye amaba- 
ndla anjengeWisili leMpi yoSindiso amiswa yiyo uqobo lwayo. 
Njalo lapha ilunge khona isuka iqonde khona ezimbizeni zo- 
tshwala ukuze iyodobha labo izihlobo zabo sezibahlamukile ngo- 
ba sebeyiziphofu sebedinga ongabadonsa abase ekhaya. 

Ngenyanga kaLwezi nxa iqalisayo umtshumayeli omkhulu l 
wasesontweni yaboNkanyiso uSiginya okunguye ozala uSihluku, 
wabika esontweni ukuba ngoMggqibelo weviki yonale esombulu- 
kayo kuzaba khona imvuselelo enkulu sibili lapha eNungwa 
ezathatha ubusuku bonke ize iqanyulwe yizinsimbi sezibizela 
abantu esontweni. Wathi bazakubhoda lawo wonke umuzi be- 
hamba bengena kuzo zonke izindlu lapha okusweleke bafi- 
nyelele khona ngoba umuzi usuwonakele ngenxa yezikokiyana 
njalo sekwande abesifazana abahlezi ezindlini zabesilisa kodwa 
bengathathananga ngokomlayo. 

Bakubonga kakhulu lokhu ukwenza kukaSiginya abebandla 
bevumelana laye kuwo wonke umkhumbulo wakhe omuhle ka- 
ngaka. Kwathi lanxa sebephumile esontweni bahamba bemanzi 
bexokozela bexoxa ngale imvuselelo, kwafana lamhla uSiginya 
etshadisa indodana yakhe. 

UNkanyiso yena wayengazange ayibone imvuselelo yabe- 
Habe ngakho wayeyilindele ngamnyama amehlo, efisa lokubona 
imigqa eyenziwa yilelibandla ngomkhosi onje. Futhi ebandleni 
lakibo lasekhaya eleLandani imvuselelo yayingesilutho olweja- 
yelekileyo kangako, lababeyiphisekela babeyenza ngokulandela 
imigqa yamanye amabandla enkonzo ezahlukileyo. 

Kungakho yena kwamthatha isikhathi sakhe sonke ekhuluma 
ngayo eyithakazelela ezimisela njalo ukunanzelela zonke izinto 
ayakuzibona zisenziwa ukuze kuthi mhlawumbe ezinye zazo 
ayozifundisa abasekhaya eNgodlweni nyakana ebuyela ekhaya. 


Kwathi-ke ngenxa yezinto ezazinengi ekhanda lakhe ngaleli 
ilanga langokuxokozela okwakugcwele izindlela zonke ezivela 
esontweni, waqabuka esethethwe luthuli laye esephakathi kwa- 
banengi abahamba bexoxa waze wezwa ilizwi ngemuva kwakhe 
lisithi, “Kanti lamuhla soneni Nkanyiso ungasasivalelisi kodwa 
lokhu?” 

Wathi ukuba anyemukule wabona ukuba uMaThebe nguye 
owayekhuluma njalo elobuso bokumangala. Wabuyela kuye ma- 
sinyane wafike wathi, “Atshi bo ngithethelela mama, kangikwe- 
nzanga ngabomo ukuhamba ngingavalelisanga, ngenziwa yinda- 
ba esematheni wonke lamuhla eyemvuselelo.” 

Waphendula umkamfundisi wathi, “Kuyangimangalisa mina 
lokho ukuba lize lixoxe ngayo kangaka angathi yinto eqalayo.” 

UNkanyiso’ waphendula ngelokuthi, “Nanku kwelakithi iba- 
ndla kayandanga.” UNkanyiso wayebonakala emanyosi lelizwi 
lakhe lingaklasanga ngoba yayisikhona into kumbe singathi 
umkhuhlane owawusumphethe kabi njengoba ngapha ngakwe- 
sekhohlo komkamfundisi kwakumi uMephi laye owayesebona- 
kala egedezela njengomhlanga uphakathi kwamanzi agelezayo. 

Kusukela mhla bobabili ‘befika ebusuku bevela komalumakhe 
kaMephi abaphindanga bakhangelane emehlweni ngoba yilowo 
wayesezimisele ukumphepha loya omunye bengazi ukuba kunge- 
nzeke lokho insuku ezingaki. Kasazi ukuba umkamfundisi yena 
wayesekuzwile yini okwenziwa yilezizingane okwasekuzenza 
zingacheleselani lamuhla lokhu phela indlebe yona ibutha konke 
okomhlaba kungaka ingatshiyi lutho ngitsho lebikuncitshiwe. 
Kodwa into esobala yikuba wakubona ukungacheleselelani kwa- 
bo, kwathi-ke njengoba wayefuna ukuxoxa loNkanyiso ngemvu- 
selelo wasesithi, “Mephi, mntanami, thatha nansi ingowane 
yami uyoyiqhagha ngakini ubusucela umzawakho ukukugogisa 
iwulu ubusuyiletha lamuhla kumbe kusasa.” 

UMephi laye wasukela phezulu ngoba wayeswele izaba eza- 
zingamsiza ukuphunyuka kulesisilo esasiphambi kwakhe. UNka- 
nyiso laye waqala ukuhlambuluka wakhuluma ngobuso obutshe- 

ngisa ukukhululeka. “Phela imvuselelo mama kithi kayandanga 
njengakwamanye amabandla kungakho ngilesifiso sokuyibona 
ukuze ngiyoxoxela abakithi ngengizakubona kukuhle.” 

Amangale uMaThebe ukuzwa lokho athi, “Yebo! kanti ngi- 
ngazi akhona amanye amabandla angayiphisekele kangako imvu- 
selelo? Thina ebandleni lakithi iyinto eligugu kakhulu ngoba 
banengi abantu Nkanyiso abasuke bawele odakeni olutshonayo 
besebesehluleka ukuzikhupha kulo. Umsebenzi wemvuselelo 
ngowokudonsa bonke abantu ukuze labo babe njengabo. Ku- 
ngakho singahleki ngemvuselelo.” 

Singabalandela yini oNkanyiso lonina njengoba ububili babo 
babe ngabantu abalehuha ababesithi nxa sebephethe ingxoxo 
bakhohlwe yikho konke, kangitsho phela nxa leyo ngxoxo iphe- 
the ezakoMlimu. 

Lanxa kuthiwa imbiza elindiweyo kayibili kodwa ekucineni 
iyeyize ibile layo ngenxa yelangabi leli elilokhu liphethe liyi- 
tshisa. Lalo-ke usuku lwemvuselelo lwaze Iwafika bonke abalu- 
lindeleyo sebenze onke amalungiselelo ayefanele ukuze ibe 
ngumsebenzi olodumo lokuphumelela ngendlela edingekayo 
ukuze isonto yande ngokuzuza abatsha ekukhonzeni lokubuyisa 
labo abasebewile. 

Kwathi-ke ngokutshaya kwesikhathi sesibili kusukela ekudleni 
kwemini yakhala insimbi esontweni isibiza bonke labo ababe- 
zimisele ukuyavuselela izihlobo zabo, yayitshaywa nguye ngo- 
kwakhe uSiginya, layo insimbi ikhala ngelinye ilizwi elingayisi- 
lensukwini singazi ukuthi kwakusitshoni lokhu phela yona kayi- 
khulumi. Laye uSiginya wayeyiqoqoda ngoba wayenguSiginya 
lokhu abantu bona basebenyathelana futhi sebephelele bonke. 

Kwangenwa esontweni kwahlatshelwa ingoma kwasekukhule- 
kwa, ngemuva kwalokho kwaqaliswa ukulungisa uluhlu lwalabo 
abazatshumayela, kwakhethwa inhloko yentshumayelo ekhuluma 
ngokuna kwezulu likaZamcolo lapha okwafa khona bonke abantu 
lezinyamazana zonke zohlobo kwasala uNowa yedwa labendlu 
yakhe lalezozinembuzane ayezifake emkolweni wakhe. Kwakhe- 

thwa njalo lezingoma eziyohlatshelwa. Ngemuva kwalokho kwa- 
khethwa izindawo lezindlu ezizokwethekelelwa kwasekusithi 
sekuphelile konke lokho kwacelwa kuNkulunkulu ukubusisa 
umsebenzi. i 

Yaqala-ke imvuselelo, zatsho izintombi zokugqoka sezife- 
hlezela kungathi ngamangabuzane ngenxa yezambatho zabo 
ezifananayo, zahlabela kwangathi kayisoze ibe isabakhona enye 
isonto phela nanku umhlaba usutshabalala. Ngemuva kwabo 
kwakulandela amadodana lawo ehlabela kungazathi okomhlaba 
sebehlukene lakho sebesiyabonana leNkosi yabo. Kuyini owa- 
wungabuye ukubuze? Abantwana ababedlala amandlwane ezi- 
lotheni batshiya konke balandela lelixuku elihlabela kakuhle 
kangaka. Omama ababesempompini besikha amanzi batshiya — 
imbiza zabo benza okwabantwababo, ngitsho lababetshova ama- 
khasi ngaphansi kwesihlahla somsehla bake bawatshiya labo 
bafuna ukuyabona lokho okuzakwenziwa. 

Linye ixuku labantu elingazange linyikinyeke lakancinyane 
okwakutshengisa ukuthi lona-ke lalikhatshana lomsebenzi wabe- 
mvuselelo. Leloxuku kwakungabomama labobaba ababezinathela 
utshwala ebhawa. Bona basuka kababananza kodwa bazinathela 
utshwala babo abanye bebahleka, abanye bezama ukubalingisa 
kodwa behlulwe ngamadolo asexega, abanye njalo babuze ukuba 
kanti abantwababo lomkabo bangaphi bengabonakali. Kanti 
omunye waphose wona umsebenzi wabo ngokubahlekisa ngoba 
wathi, “A! ukhona kanti lawe MaNdlovu mkami? Ubokhu- 
mbula ukuzaphekela amazinyane phela ungaphiki ngensumbe- 
lume lezo ezingemuva kwakho ezingakwaziyo ukudla okuphe- 
keke kuhle lemboza.” 

Kwaye kuthi bangafika endaweni elungiselelwe ukutshumayela 
zigexe mani izintombi lezinsizwa zibhuqukeze, abanye bekhulu- 
ma baze bacwatshele bezama ukubonisa wonke olaleleyo ukuba 
nxa ezafika uzamcolo kuwe ntombi lakuwe jaha bonke ubuqha- 
laghala bakho buzaphela nya. UNkanyiso wayengazange atshu- 
mayele kodwa lathi lifika elakhe izopha wamangaliswa yikuba 

amazwi awakhulumayo avelaphi lesibindi esingaka esokuma 
phambi kwamahlabezulu angakaya. 

Kwakungasalunge lutho ngoba izingoma lemithandazo kanye 
lentshumayelo yakhona yayihlasimulisa ngitsho lezingane ezisa- 
munyayo. Phakathi komkhumbi lapha kwakungasebantu asebe- 
zinikele basebesesabeka. 

USiginya yena wayengelamandla kakhulu kodwa lonela 
ukuzibekelela wavuka njengomuntu obekade elele elokhu ephi- 
ndaphinda esithi, “Lana izulu, kasazi kuwe ntombi, lana izulu, 
kasazi kuwe mama, lana izulu kasazi kini lina elididimba loko- 
mhlaba, babesidla, benatha, begida, besendisa, lana izulu...” 
Bathi ukuzwa lokho bawohloke abantu abaphendukayo njenga- 
mahlamvu esihlahla ekhithizwa ngumoya, baye phakathi ko- 
mkhumbi sebekhala, yeka! 

Kwathi sekugamuka ukuhlwa sekuzangena ubusuku kwaswe- 
leka ukuba bonke kebathi khefu kancinyane ukuze bazuze lokuya 
ngesiswini. UNkanyiso waya laphaya wacambalala ukuze azuze 
ithuba lokuba yedwa ukuze anakane ngomsebenzi ongaka aye- 
sewubonile wawukholwa. Kodwa kathathanga isikhathi eside 
eyedwa ngoba kwafika enye insizwa yathi kuye, “Awu! usudi- 
nwe ngakhona wethu, kambe kade liqalile ukutshumayela. 
Ngiyathemba ukuba lawe tngomunye wabesonto, ngakho ngi- 
cela kengibuze kancinyane. Yikuthi kambe lokho elikutshuma- 
yelayo kugotho na? Phela mina ngiyazazi ukuba ngingumyedeni 
wokugqibela, njalo izinto lezi ebelikade lizikhuluma kithi zinge- 
na kahle endlebeni zami kodwa besekusiba lethunzi elifiphalisa 
indlela ngingabe ngisakwazi okugondileyo.” 

Asuke avuke uNkanyiso ekucambalaleni kwakhe esebona laye 
ukuba nangu odinga indlela yokusila. Athi kuye, “Ngiyathokoza 
ukuzwa ukhuluma ngendlela engakukhupha odakeni. Uyabona 
sinini seNkosi, konke lokho okuzwe ngendlebe zakho kuginise- 
kile. Kalikho elinye ibizo esingasila ngalo ngaphandle kwalelo 
olizwe silitshumayela. Bonke abenza okubi bazakulahlwa phambi 
kukaNkulunkulu njengalabo abensuku zikaNowa. Ukhulume 


ngethunzi elikusithayo ukuze indlela ungayiboni, lithunzi bani 
lelo ukuze ngikweluleke uba iNkosi ivuma?” 

Insizwa leyo ithi, “Nxa ngisizwa litshumayela ngisuka ngi- 
bone ukuba lokho elikhuluma ngakho kulungile kumbe ngingathi 
kwakulungile uba bekungelasikhubo esilulaza amazwi enu. Lithi 
lina kasizile konke okubi, litsho kahle. Kodwa litshoni ngalokho? 
Umzwile uSiginya esithi kasilahle utshwala ngoba buyingozi 
kodwa nguye oyisihwaba sabo. Kuyini lisibambisa ilitshe na? 
Sizakholwa njani? Kangifuni ukutshona ngiselula inkulumo. 
Akuzebona lokhu,” uthe esitshonjalo wayembamba ingalo emdo- 
nsela endaweni eyayakhiwe ngamazenge sasibuya. 

Kasazi ukuthi okwabangela uNkanyiso alandele njengobabhe- 
mi kwakuyini. Bathi ukuba bafike kulendawo wabona insizwa 
le isinyonyoba kancinyane njengabafana benyenyela umvundla 
olele esikhundleni sawo. yamqhweba ngesandla ukuba laye enze- 
njalo. Umnyango wawuvaliwe kodwa njengoba amazenge aye- 
segugile kwakulentunja lapha lalaphaya ezibonisa okungapha- 
kathi. Yaqala yalunguza kwenye intunja insizwa yasinyenyeza 
endlebeni zikaNkanyiso isithi, “Khangela lapha ukubone ukuba 
amadoda lawo aphakathi ngobani, kuyini lokho abakuphetheyo?” 

Lakanye wakwenza lokho uNkanyiso wabona uSiginya laba- 
nye abatshumayeli ababili bephethe imbenge njalo kazadinga 
ukuba babhugani ngoba iphunga lotshwala lalivimbile. Insizwa 
leyo yabuye yathi, “Uyabona ukuba bathi banganatha besebe- 
hlafuna amatamatisi lokunye ukuze babulale iphunga?” Ithe 
iyamqhweba njalo uNkanyiso ithi imtshengisa okunye yezwa 

` isighweba umoya uNkanyiso esenye amahlabathi. 

Wathi esuka lapho uNkanyiso waphumela ngaphandle komuzi- 
wakhala ezimathonsi engaselakuzibamba, kokunye anakane 

‘ ukuphuma ‘kule isonto ayokhonza kwenye kodwa ahlulwe ngu- 
mkhumbulo othi lakhonapho uzahlangana lazo lezo, kokunye 
anakane ukutshiya umsebenzi aphindele ekhaya kodwa lakho 
akufice kungelalo usizo. Abuye asusele njalo ukukhala elobaloba 
njengomuntu ofelwe ngumfazi. 

Kuthe kusenjalo wezwa ingoma isivuthiwe ngekhaya, wezwa 
lelizwi likaSiginya eseyiphethe intshumayelo ngamakhulu ama- 
ndla. Wasukuma eseqorda endlini yakhe kodwa wabuye wazi- 
thinta wasesizwa kumtshela ukuba ayodinga uMephi, lakanye 
wabuyela wamfica laye emdinga ngoba wayelayiwe ukuba enze- 
njalo ukuze amuphe ukudla njengoba abanye basebedlile. 

Walinga ukuba ambone ngasese kodwa uMephi wamncenga 
ukuba baye endlini lapha kulokudla kwakhe khona emthembisa 
ukuba kakho omunye ozabaphazamisa lapho. Phela uMephi 
yena wayesenakana lokho okwakumtshela khona esesithi mhla- 
wumbe igadigadi idiniwe. Sebengenile endlini uNkanyiso wathi, 


|. “Kangikudingeli lutho mnawami ngikutshela nje ukuthi linga- 


ngidingi ngoba sengisiyalala. Ikhanda selingiphethe kabi.” Wathi 
ukhangela uMephi wabona ukuba amehlo akhe ayamqumbaqu- 
mba ephehla okungaphehlwayo. Wezwa esesithi kuye, “Ayi-ke 


~Sibanda akungixolele ngakho konke osokwedlula siphembe enye 


inhlalo entsha. Kulungile uyolala dade.” 

Amehlo omuntu owesifazana onjengoMephi angumuthi oma- 
ngalisayo emuntwini ohanqwe zinhlupheko lobunzima ngoba 
asuka akugudlule konke lokho akuphe eminye imicabango enika 
ukukhululeka emoyeni. Kungakho indoda ebiphathene kabi 
lomLungu emsebenzelayo ithi ukufika ekhaya ihlangane lamehlo 
kanina wabantwana bakhe abesekhangwa yiwo esekhohlwa yikho 
konke sekusiba kuhle kusiba njeya. Laye-ke uNkanyiso waha- 
mba wayalala esekhohliwe ngoSiginya kodwa esenakana ngo- 
kuthi kambe intombi le enhle kangaka emfuna emini lebusuku 
angayithini. Walala-ke enjalo uNkanyiso, lakusasa wavuka enga- 
bulawa likhanda lize limkhalise izinyembezi. 


ISAHLUKO 21 


Kwathi ngeSonto ntambana uMephi evela enkonzweni wabona 
uyise ehlezi esithangameni somkulu ecatshele ilanga ebe likade 
litshisa, wasembuza ukuba utshone njani. Uyise wasesithi ka- 
bothi angabeka ingwalo zakhe akeze kuye azomxoxela ngemvu- 
selelo ukuba ihambe njani. Wakwenza lokho uMephi wafike 
waguga phambi kukayise owathi ukumbona esenjalo wambuka 
isikhathi esidana wasesithi, “Uyazi nje mntanami ukuthi lamuhla 
ngibone bani? UMzondiwa besinatha laye lamuhla ebhawa uthi 
usephumile ekubotshweni kwakhe. O! sadubeka ngifunga uLo- 
bhengula wamawaba.” 

“Ye, uqinisile sibili baba ngoba isikhathi leso esenkantolo 
besichelesile futhi otsotsi bebengelaziga kangako. Kasazi ukuthi 
khathesi sizaphephelaphi.” 

Abesesithi usayijeni. “Kangazi ukuba uNkanyiso yena ange- 
sincede yini ngokusisusela uhlanya lolu njengoba bevela ndawo- 
nye.” 

UMephi athi, “Kangiboni mina ukuthi angenzani laye nje- 
ngoba uMzondiwa engumuntu ongafuni ukukhuzwa. Nxa 
engazama ukwenza lokho angabe ezokhela amalahle ekhanda.” 

Uyise athi, “Ye, ngiyakuzwa lapho.” Abesethula kancinyane 
esechatheka igwayi emfukweni yakhe elokhu ethule aze alikhwice 
abesesithi, “Ibinjani imvuselelo yenu?” 

UMephi athi, “Atshi, ngingathi ibinhle kakhulu sibili, kasi- 
zange sibone into embi njalo sizuze amatshumi amabili abaphe- 
ndukileyo eva nganhlanu.” 

Akubabaze lokho uyise aze athi, “Pho, njengoba lizuza abantu 
abangaka ngesikhathi esisodwa unyaka uyothi uphela lizabe 
selinganani ibandla? Awuboni ukuthi kungadingeka ukuba lakhe 
enye indlu yokusontela? Kanti njengoba imvuselelo ingaqalisi 
lamuhla isizwe sonke lesi esiphendukayo siginywa yini? Angithi 
phela amasonto alokhu eyiwo lawo akhiwa lawe ungakazalwa.” 

Umehlule ukuwuphendula umbuzo onje uMephi abengawu- 
lindele njengoba wayengelasikhathi eside engene esontweni. 
Akubone lokho uyise abesekutshiya abesesithi, “Laphakhona 
eNkanyiso itshumayele yaze yakhala ngoba kayiyiwa endabeni 
ezinjalo.” 

UMephi athi, “A, lowo baba! Ukhuluma angathi ubukhona. 
Utshumayele sibili inyembezi zaze zathi hlikilili zaze zomela 
khona. Into engabanga mnandi yikuba usuke esegula ebulawa 
likhanda lokudla kasadlanga.” 

Abesesithi uPhetheni, “Yikuthi uNkanyiso lawe lisezwana 
njengakuqala yini?” 

Aqwayiqwayize uMephi aqunte ugethu omunye amhlafuhla- 
fune uyise aze aphinde abuze okobubili abesesithi, ‘““Njengoba 
ngakutshela baba ukuthi lokhu kwasukela mhla sivela komalu- 
mani mhlana waleliya ilanga uzuthi kangilande kangisalazi, ka- 
ngisalazi izinyo lakhe. Useyaye angibalekele ngitsho lanxa sike 
sahlangana amangqamu amehlo akhe kasahlangani lawami.” 
Athi esekhuluma amazwi okucina ilizwi lakhe litshengise usizi. 

Aphinde abuze uyise athi, “Yikuthi umuthi engithe ubogeza 
ngawo ubiza ibizo lakhe uwutheni? Ukwenzile lokho engiku- 
tshele khona kawaphambanisa na?” 

Athi uMephi, “Kangithi baba umuthi ungiphe inyanga ifile, 
njengoba wathi wena ngingabogala ukuphatha izihlahla nxa 
lingelimnyama kangigezanga ngawo kuphela izolo ekuseni nje- 
noba inyanga isithwasile. Kodwa ngilethemba lokuba ngumuthi 
olamandla ngoba khona izolo leli likabula ngiphose ngabona 
okunye okukhomba ukuba inhliziyo yakhe ifuna ukuba ngenye.” 

Abesemsusela uyise konke okwayizolo kusukela bedingana 
bobabili kuze kufike ekwahlukaneni kwabo. Uyise abuye acha- 
theke igwayi lakhe athi eselifola, “Ngakutshela ntombi yami 
emhlophe ngathi angaze aye ngaphi kodwa uzaze ayenze eyami 
intando. Uyabona uNkanyiso yena ukhonza iBhayibhili lakhe 
leli JoNkulunkulu kodwa mina tanami ngiphethe konke ngoba 


ngikhonza amadlozi lezihlahla lezi engaziphiwa zinyoka zakwe- 
thu lazo ziphathiswa nguNkulunkulu. 

Uyakwazi nje Mephi ukuthi izihlahla lezi sengiziphupha lami 
njengenyanga ezelaphayo?” Ethuke uMephi lokho ngoba yena 
wayesithi kumbe imithi le ayeyibona eyiphiwa yayivela kwezinye 
inyanga. Aqhubeke uPhetheni athi, “Ye, phela ubabamkhulu 
ozala usekaNtilili wayeyinyanga edumileyo kakhulu kwaze kwa- 
thi iNkosi yathi kuhle ayohlala esigodlweni sayo ngalokho izi- 
nduna zaba lomhawu sezibona umuntu olihole esephiwa isikhu- 
ndla esingaka zasezisenza isu lokuba abulawe ngoba kuthiwa 
weleka iNkosi ngesithunzi sakhe. Lanxa waye engowakwenye 
indlu kodwa lamuhla usebuyile phezu kwami. 

Kangazi sibili ukuthi uNkanyiso yena ephika ngokuthwala 
ikhanda ukuba uzadabula ngaphi.” Abesethula okomzuzwana 
kuthi ngemuva kwalokho aphumputhe ezambeni zebhulugwe 
lakhe abefaka isandla kwesinye ekhupha impanjana ezimbili. 
Azikhangelisise eziphenduphendula ekucineni athi, ‘“Mephi, 
tanami, mina ngizakusebenzela ngize ngingene egodini. Aba- 
kwenu, ngitsho uyihlo, bakutshiya kimi ngoba engekho omunye 
lapha emhlabeni ongakwenzela onke amalungelo akufaneleyo. 
Uyabona lumuthi ongathi umnyama, uzawugcina, kuthi lapha 
usiya kuNkanyiso kumbe kungaphi lapha ohlangana laye khona 
ubusuluma kancinyane nje uwuhlafune ubusuziphephetha nga- 
wo. Lo ongathi ubomvana uzawuthatha uhambe lawo khathesi 
kuNkanyiso utshaye samuntu ozombona njengoba esuke esegula 
uthi ungazuza ithutshana elibele ubusuwufaka ngaphansi komqa- 
melo alala kuwo. Ungakwenza lokho tanami sizabona ukuba 
izazala nkomoni.” 

UMephi laye wayevele eswele ukuba angambona njani uNka- 
nyiso ukuze abone ukuthi ukumvalelisa kwakhe izolo okunjeya + 
kuphelele ngaphi, ngakho wathi ukuba ezwe uyise ekhuluma 
okunjalo wasukumela phezulu waqonda khona kuNkanyiso. 
Wathi ukuba afike khona watshayana laye ephethe igabha esiya- 
kukha amanzi empompini kodwa wathi kangene endlini uzabuya 

laye masinyane. Walizuza-ke uMephi ithuba elihle elokwenza 
lokho akulayelwe nguyise lokhu phela okunye wahle wakugeda 
esendleleni. 

Wathi ukuba esebuyile wambuza ukuba utshone njani, yena- 
ke wathi, “Mephi, ngiyazi ukuthi ungumntwana othembekileyo 
njengoba sengake ngakuthemba kanengi ungangidanisi ngapha- 
ndle kwami kodwa ngithemba ukuba izolo ungizwile ukucela 
kwami ukuthethelelwa kikho. Ayi-ke, kasikuyekele lokho. Ngiya- 
themba ukuba lokho engizakutshela khona kuzakuba ngokwakho 
wedwa, angithi uyangizwa dadewethu? 

Abantu abanengi bathi izolo ngisuke sengigula ngiphethwe 
likhanda, lawe futhi utsho njalo, kodwa kakunjalo Sibanda. Ye, 
bengigula ngoba inhliziyo yami ibilokudabuka okukhulu ngengi- 
kubonileyo ngawonala.. Kulihlazo elesabekayo ukuthi abantu 
bathi bephethe umsebenzi olodumo kangakaya besekubonakala 
oSiginya laboDayisa loFindo benatha utshwala. Lokhu mina 
kungidanise kakhulu kwaze kwangenza ngatshiya umsebenzi 
ebengingafanele ngiwutshiye. Ngesabile lokuya esontweni ngoba 
bengisazi ukuthi uSiginya uzawaqamba kanganani amanga ku- 
MatThebe.” 

UMephi athi, “Indaba wena Nkanyiso nxa abantu bekutshela 
izinto kawukholwa. Kade ngakutshela mina ngathi abantu lapha 
eNungwa bathi umuntu onganathi utshwala kaphucukanga. 
Ungaze ubabone bonke laba abantu bengena esontweni kodwa 
inengi labo bayanatha ikakhulu lobu obesiKhiwa. Pho, ungaze 
utsho uSiginya, lowo uyaziwa sibili ukuthi kabutshiyi uba eke 
wabubona ngamehla. Wena nje okwakho musukuthi ungabona 
umuntu enatha ubusukhathazeka ngoba uba kunjalo uzacaka, 
lapha kuseNungwa, ayikhona eNgodlweni.” 

“Into engcono engiyibonayo yikuba ngisuke lapha Mephi 
ngiyodinga umsebenzi kwenye indawo enjengakoBulawayo ku- 
mbe ngingake ngikhohlwe yizimanga esengizibone lapha. Sengi- 
bonile ukuba indawo le ilezilingo ezingelakubalwa ezehlela 
umuntu kokuphela. INungwa ingehlule dadewethu.” 

Athi uMephi, “Lapho uyalahleka sibili ngoba kayikho indawo 
emhlabeni engelazilingo lenhlupheko. Wena nje nga udinga 
omunye ongazwana laye ukuze kuthi nxa usehlelwa ngokunje 
athwalisane lawe ngoba ubunzima ungeke ubuthwale uwedwa 
kokuphela.” 

UMephi wathi belokhu besaxoxa waphosa amehlo phandle 
wethuswa yikuba ilanga laselitshonile ngakho wavalelisa wase- 
buyela ngakibo. 


ISAHLUKO 22 


ENungwa lapha kwakungelamasonto amanengi, amasonto aye- 
khona kwakungelaseHabe, leleRoma, leSabatha, lelalaba ababi- 
zwa ngokuthi ngamaPhositoli. Kodwa-ke isonto eyayimumethe 
abantu abanengi ukwedlula wonke yayiyiHabe ngoba ngapha- 
ndle kwalabo ababevele beyiHabe kwakukhona abanye abanengi 
ababevela kwamanye amabandla kuthi-ke ngoba beswela ezakibo 
isonto bafike bazihlanganise lalelibandla ngoba befica ukuthi 
liyahambelana lawakibo ngokukhonza kulala amanye. Lokhu 
yikho okwenza lisonto yaba labakhonzi abanengi. 

Kodwa lelibandla kaleneliswanga yikwanda okunje eNungwa 
kuphela, lathuma abatshumayeli kuzo zonke izikotokotwana 
zemigodi ezazakhelene labo kwaze kwathi ekucineni kwabona- 
kala sekulengatsha ezinengi zalelibandla. Wakhula ngaleyo- 
ndlela umsebenzi kaNkulunkulu lokhu kwaze kwabangela ukuba 
umfundisi ahlale esohambeni izibanga ezinengi ukuya kwethe- 
kelela amabandla akhe ukuze abaqinise ebuthakathakeni babo. 

Kulezi izinsuku kwasekudingeka ukuba indlu yokusontela 
yaseNungwa igheliswe nanku abantu basebeminyana abanye 
njalo baswele ukungena baze bahlale phandle, kuthi labo aba- 
nhliziyo ziyalenga besebebuyela emakhaya behamba bencifa 
ezindleleni ngoba indawo sebeyiswele. Khona eNungwa ugobo 

kwasekubuthwe imali yalomsebenzi ngezindlela ezinengi kodwa 
kwakusadingeka enye ukuze kwenziwe umsebenzi okhanyayo. 
Kwandile ukuthi aluba ibandla lilomsebenzi onje lalicele izandla 
kuyo imizi yohlangothi lwayo ukuze liwuthwale lula lanxa ungu- 
msebenzi ongakanani ngobukhulu. 

Negakho-ke umfundisi wayewuhlabe wawulawula kuwo wonke 
amabandla ayewaphethe. Kulezi zinsuku wayengasakwazi ukuthi 
nxa ebuya ekhaya evela tshumayela engxenye eze elengise iza- 
-ndla; wayebuya ethwele amatshumitshumi eziwaka zemali 
ezikhutshwe yiwo lawomabandla abeyowethekelela ngoba lawo 
ethi abeka izandla njengemfanelo yawo. Empumalanga kweNu- 
ngwa kwakhukhona umgodi’ owawubucwadlana_usesikhinsini 
sezintaba ezazimalungana lomgwaqo owawuvela eGwanda. 
Kule indawo kwakukhona ibandla elalikhaliphile emisebenzini 
yesonto, libizwa lisabele kuzo zonke izinto. Futhi imisebenzi 
yalo yayingalilingananga ngoba lalilihlekana nje. Ngaleli ilanga 
umfundisi wayehambele kulo eyophehlelela izingane lokunika 
isithebe seNkosi. 

Ngenxa yokukhuthala kwalo kwakungenzeki ukuthi umfundisi 
nxa eke wafika lapha asuke masinya ngoba zazinengi izinto 
okwakuswelekile ukuba azilungise ukuze abakholise bonke labo 
abeze kuye. Laye ngokwakhe wayekuthanda ukuchitha isikhathi 
sakhe lapha lanxa kungasekho okumbambileyo, njengoba 
umntwana olalela umzali wakhe ekhuthele ekwenzeni zonke 
izinto afanele ukuzenza, uba semehlweni omzali kuze kuthi aba- 
nye osowabo bakhuphe ilizwi lokuthi uyathandwa kulabo ngoba 
ehlala ngabo, kodwa bengazi ukuba ukuthandeka kwakhe lokhu 
okungaka kulethwe yini. 

Wathi esewugedile umsebenzi wakhe owalelolanga umfundisi 
walivalelisa ibandla elifisela inhlanhla enhle emisebenzini yalo 
wasehamba esesiya ekhaya: kanti lelanga lalo nantiya selizibika 
ukuba okwalamuhla selikugedile. Kodwa esasuka kazange aku- 
nanzelele lokho umfundisi ngoba umkhumbulo wakhe wawu- 
nakana ngemisebenzi emihle ayeyibonile ngalelolanga. Kodwa 

esehambile ibanga elide wathi uyethuka wabona sekumathunzi 
waqala ukuhamba ngamandla esekhumbula ihlathi elalilomeno 
omkhulu ayezadabula phakathi kwalo phambi kokuba adilikele 
ekhaya. 

Kwandile ukuthi ngezinye izikhathi uya ufikelwe yikwesaba 
uzwe kulokhu kusanda kuhamba lobusuku uze uzwe angathi 
ukhona okulandelayo ngemuva kanti yizisinde zakho qha, njalo 
uthi lapha unyemukula ubone umuntu eceleni kwendlela laye 
ekunyemukula kube kanti yisigodo nje esingathintekiyo lembala. 
Baleka-ke. nxa kunjalo, uzakuzwa izisinde zokuxotshayo zise- 
dlula ezakho laye mhlawumbe umbone esekele indlela yakho 
ekuxotsha. Anjalo amehlo lendlebe zensizwa okuthiwa ngubu- 
gwala. i 

Umfundisi laye wathi esondela kulelihlathi ' wezwa inwele 
zakhe sezitshwaqa wasefikelwa yikwesaba futhi wathi enakana 
ngemali engaka ayeyithwele wahle wakubona ukuba usengozini. 
Wathi ukufika kulo igusu wehla emqobotshweni wakhe wawu- 
fuqa ngoba wayekhwela phezu komthezuko. Wathi- esebanga 
ukuwugeda wabona nanzi insizwa ezimbili zimi ziphahle indle- 
la, laye wahle wabona ukuba yenzekile indaba. Wanela ukufika 
kuzo zathi kuye, ‘““Akuyekele uhambo lwakho mdala ukuzetshu- 
mayela ngapha,” zatsho njalo sezimdonsela eceleni kwendlela 
ziya zingena laye phakathi kwegusu lapha okungakhali nyoni 
khona. 

Wayengeke ahlabe umkhosi ngoba zombili zaziphethe imi- 
hedla elolwe nxazonke ekucineni icijise okwencukuthu. Wabala- 
ndela laye esesithi okungasikufa yikuphi baze bafika lapha 
okwakuhlezi ezinye ezintathu. Omunye walaba abeza laye wathi, 
“Siyazi ukuba wena mdala uvela thatha imali enengi. Lamuhla 
leyo kasiyakho kodwa ngeyethu. Yikhuphe yonke khathesi nje 
ngokuthula. Kodwa uba uke uphakamise ilizwi uzakudla lokhu,” 
etsho emtshengisa umhedla lowo ayewuphethe. “Wena uyasutha 
kodwa thina siyafa yindlala ngoba singesibantu!”, 

Umfundisi wathi ephendula laye esezincengela, esekhathalele 

ukusila kwakhe kodwa qha, “Awu! bantwabami, kambe ngi- 
ngaze ngihlabe umkhosi lapha kwenzenjani. Lami ngiyabona 
ukuba kufanele ngiliphe imali le ngoba kangithandi ukubona 
abantwabami belamba.” Wathi esitshonjalo wayeyikhupha yonke 
imali ayelayo ebaqhubela, bona-ke basebemsetsha zonke izamba 
ukubona ukuba katshiyanga enye yini? 

Sekwedlule lokho omunye wathi bhode ngemuva kwesixuku 
wabuya ephethe isikali sigcwele siphuphuma utshwala wafika 
wasibeka phambi kwakhe esithi, ““Nanku ukudla esikupha khona, 
ukudle ukugede du kungasali lutho ukuze ukuzwe lokho oyabu- 
tshumayela ngakho ukuba kumnandi njani.” Wasithatha isikali 
umfundisi wathi ghabughabu wasibeka phansi ethi uyabonga, 
ubevele esuthi, kodwa baphika ngokuthi uba efuna ukuyabona 
abantwana bakhe kasiqede. Lakanye wenza njengokutsho kwabo 
umfundisi waze wasigeda sonke. 

Ngemuva kwalokho kakulalutho alwaziyo ngoba kwacitsha 
konke nya kulo umhlaba wazifica esekomunye umhlaba obantu 
bakhona kabalandlebe, kabalamehlo, lemikhumbulo layo kaba- 
layo, bangabantu nje ngoba bephefumula. Lokwamsusa lapho 
kwaze kwayambeka endlini yakhe kakwazi ngaphandle kokuba 
wathi ephaphama wazibona esendlini yakhe umkakhe ehlezi 
phansi kwekhanda lakhe egonjolozelwe yisiziba sezinyembezi. 

Laye waze wezwa ngomkakhe ukuba ufike njani ekhaya. 
Kwathi ukuba umkakhe ebona sekusedlula isikhathi ayemlindele 
ngaso wayabikela usayijeni owaphalala ngokucela umtshayeli 
wemotha eyayithwala impahla ezivela eGwanda iziletha lapha. 
Esevumile umtshayeli waphiwa amapholisa amabili awenko- 
mponi lamadoda amahlanu ukuba bahambe laye ukuyamdinga 
ngoba kakho owayesathemba ukuthi ngumuntu osaphilayo. Ba- 
mangala ngoba bathi ukufulathela izindlu zenkomponi bamfica 
eceleni komgwaqo busitsha ubuthongo lomqobotsho wakhe we- ` 
yanyiswe esihlahleni nhlanu kwakhe. Balinga ukumvusa kodwa 
bahluleka baze bamthwala njengesaka, bamthwala njengesaka 
bamphanyeka emoteni bamusa ekhaya. 

Abantu bonke bamangala bekuzwa lokho kodwa kakho owake 
wadinga ukuba umenzi wakho isibili ngubani. Baqala khathesi 
abanengi ukukhawula ukuhamba ebusuku nxa umuntu eyedwa, 
lotshonelwa lilanga engekho ekhaya wabhejela ukulala khonapho 
lanxa ezaselwa emsebenzini kusasa. Laye umfundisi kaphinda- 
nga futhi abesahamba ilanga selitshonile futhi nxa esohambeni 
kaphindanga athi nxa esizwa inwele zakhe zitshwaqa aphikise 
aye phambili. 


ISAHLUKO 23 


Ensukwini zalamuhla singathi zimbalwa insuku eziligugu pha- 
kathi kwabantu eziba khona emnyakeni ezingalinganiswa losuku 
lweKhisimisi. Kulabo abangena esontweni lolusuku bazighayisa 
ngalo ngoba besazi ukuba ngemuva kweminyaka eyisigidi lama- 
khulu aficamunwemunye lamatshumi edlula kumbe isihlanu 
uNkulunkulu wethekelela umhlaba ngokuletha iNdodana yakhe 
emhlabeni ukuzawuhlenga ezonweni. Bona-ke bayalujabulela 
lolusuku ngokubonga langokudumisa uMenzi wabo ngesipho 
esingaka esingelinganiswe lalutho emhlabeni. Kungakho into 
yokugala babaye emasontweni ukuyambonga uMlimu ngenhli- 
ziyo ezigcwele ukuthokoza. 

Kakusibo bodwa labo abathakazelela lolusuku, lalabo abazi- 
philela ngeyabo impilo bengelalutho lesonto baba lokujabula 
nxa seluthe lwafika. Emadolobheni lakuwo wonke amavinkili 
asemakhaya kuba khona ukuphithizela okwesabekayo ngoba bo- 
nke abantu, ikakhulu abesifazana, bafisa ukuzuza izigqoko 
ezintsha abazazigqoka ngeKhisimisi ukuze babone ukuba bayi- 
dlalile okweqiniso iKhisimisi yalowo nyaka. 

Luthi lusondela lolusuku zande ngamandla iziphithiphithi, 
abantu bengasaphisekele ziqoko zodwa kodwa sebedinga ezifela 
emlonyeni lemihlotshana yonke yezidlo eziqakathekileyo eziyo- 

dliwa. Emakhaya inkomo lezimbuzi ezibulawa ngalelolanga 
elizweni lonke lasemaNdebeleni zingaba ngumhlambi ongathi 
usiwa edibha udijwe ilanga lisithi chatsha lize libekezele. Pho, 
singakhulumani ngotshwala obuphekwa ngalelolanga! Uba bu- 
ngaqoqwa bonke buyothelwa edamu leNcema bungaba ngamanzi 
anganathwa ngumuzi wakoBulawayo okomnyaka wonke uze uthi 
solokohlo. 

Kakukho ndawo lapha iKhisimisi ingadlalwa khona kumbe 
ingaziwa khona; abayanga labanothileyo, abantukazana lezi- 
khulu, amakholwa labangakholwayo, abahlala emadolobheni la- 
bahlala emakhaya, bonke bayilungiselela ngokufananayo. La- 
lapha eNungwa yalungiselwa njengakuyo yonke indawo njalo 
kwaba sobala ukuba lolulusuku Iwahluke kwezinye ngoba yilo 
kuphela usuku emnyakeni lapha imitshina yonke ima ukusebenza 
labantu bazuza ikhefu lanxa bona abantu bengakwazi ukuhlala 
phansi ngalolusuku baphumule, babazule besiyale lale njenga- 
mangabuzane egola intethe. 

Lathi lisithi chatsha nje ilanga leKhisimisi lafica izindlu ezi- 
nengi lapha eNungwa zithunga intuthu engafani leyensukwini 
ngoba eyalamuhla yayiphelekezelwa lughatshi olumnandi othi 
nxa uke waluzwa uqabuke usubingelela abangaphakathi usithi 
mhlawumbe bangathi musukwedlula bengakapheki. 

Abantu abasesilungwini ukupheka lokhu sebezenzela kodwa, 
kwala idelele leli esilidla emakhaya lijuluka emphinjeni uze uli- 
zwe lesiswini lijuluka selizidingela indawo yokucatsha. Bona 
nxa sebeliphekile ungala ulandule ukuba yilo lelo olele ngalo 
izolo komalumakho. Kangikhulumi nxa kuyiKhisimisi. Futhi 
kakho opheka imboza ngalelolanga. 

Ngale ngebhawa utshwala wayebupheke wabukhalala uMa- 
nwele angazathi usekhohliwe yisiyinga sayizolo kanti wenza 
ngabomo eqonde ukuthokozisa abantu bakhe. Ibhawa phela layo 
iya izile ukuthengisa mhlanokho kodwa abantu babuphiwe be- 
ngakhokhe lutho belo. Bukela-ke abantu ababegcwele khona 
ngalelolanga, kakho owake watsho ukuba bumunyu kumbe kabu- 

hluzekanga, kambe abantu besidla esikaqithi bangawuvula yini 
umlomo. Baphika ngokubuthela eziswini, kwaxoxwa, kwaso- 
nywa, kwahlekwana, lesiKhiwa sekhitshini sokucela imbuya 
sanuka sathi phu. 

Ngalelolanga uNkanyiso wakhohlwa zindubeko zakhe ezensu- 
ku zonke. Yena-ke wayebizwe indawo ezimbili, ngakomfundisi 
langakibo kaMephi. Njengoba uMaThebe wayethe ngakwakhe 
kabobuya ekuseni wathi ephuma nje esontweni wayesiya nga- 
khona. Wathi engena nje wayesithi, “IKhisimisi mama lakini 
lonke nje elilapha.” 

Wakubabaza lokho uMaThebe wathi, “Hawu! hawu! Nka- 
nyiso, uvela kuliphi wena lapho okusenziwa njalo?” 

Wasuka wahleka uNkanyiso wathi, “Kanti kubi ngaphi mama 
lokho? Phela lamuhla lusuku lokuba sicele kubo bonke abantu. 
Uyakwazi lawe ukuthi ngalolusuku kakulamuntu omesabayo 
ukumcela futhi kufanele uphangise umhambele phambili hlezi 
akucele kuqala. Wo, usubona ngoba sengikugijimele kuqala 
yikho usuzama ukungiphunyuka? Yiya, ngiyayifuna iKhisimisi 
yami sibili Thebe.” i 

Akubone umkamfundisi ukuba uNkanyiso kazenzi kulokho 
abesesithi, “Lokho okwenzayo mntanami thina lapha kasisa- 
kwazi, thina sazi ukuthi usuku lweKhisimisi lusuku lokupha 
abanye abantu njengoba ngalo uMlimu wasipha umntanakhe 
singacelanga. Ngakho kayisilo usuku lokucela kodwa ngoloku- 
pha. Wena kambe ngubani oke wamuzwa ecela komunye ngale 
ngesontweni? Yebo ngilamanga Mephi lawe Sazini?” 

“Kawulamanga sibili mama, lathi sesimangele ukuzwa uNka- 
nyiso ecela iKhisimisi kithi,’ sekuvuma uSazini omunye wezi- 
ntombi ezazikhona. 

“Litsho kodwa lokho, angithi mina ngizwe abantu abanengi 
becela iKhisimisi kwabanye, omunye ungicelile lami khathesi 
ngisiza esontweni,” sekuphendula uMephi ethi uvikela uNka- 
nyiso. 

“Atshi-ke Mephi mntanami,” sekuphendula uMaThebe, “ka- 

sitsho lathi ukuthi lokhu sekwaphela nya ebantwini bonke kodwa 
thina sikhuluma ngalaba abangena esontweni. Lawe uyakwazi 
ukuthi thina silibutho elizama ukuchitha izinto zonke zobumnya- 
ma.” 

Abesesithi uSazini, “Nanto Mephi, kalivikwa kaSibanda.” 
Lukhale uhleko kungathi bonke baqunjwaqunjiwe. ` 

“Ayi-ke sengizwile bakithi sengicela uxolo kini lonke nje. 
Phela kalibokwazi ukuthi thina siyinzalo yeNgodlweni khonale 
khatshana lempucuko, sazini kambe thina ngaphandle koku- 
tshona sitshayana lemihubhe,” luqalise njalo uhleko indlu yonke 
kungathi kutsha kuyavela. 

UMephi abesesithi, ““Akuvule ucingo lomoya ngapho mama 
kengifundise uNkanyiso ukujayiva lokhu eNgodlweni bagidiswa 
yimihubhe,” nanto uhleko njalo selubambile. 
.  “Yebo kulungile lokho kodwa sizathi sisuka lapha siye ngale 

ngakoSiginya kengiyefundisa uMephi ukuthi intombi zakithi 
eNgodlweni ziyibamba njani imbokodo nxa sezichola amabele 
lokhu lapha kudliwa umgayiwa.” Mamo! sekuhlekwa njalo, 
bayisa ! 

Laze lathambama ilanga kuyiso leso kusonyelwana kuhlekwa 
engekho ocunukela omunye, wawungathi bonke badakiwe kanti 
hatshi badakwe ngumoya weKhisimisi nje qha. 

Wayekuphekile umkamfundisi ukudla. Yena wayethenge 
umthena ononileyo epulazini elalakhelene lenkomponi, inyama 
waseyidida lezihlahlakazana ezinmandi ayezilime engadini 
yakhe, wasepheka izinkwa ezimnandi ezilithanga ngombala lazo 
zididwe ngokunengi, okunye kuhamba kuyizigaqana ezimnyama 
sampukane, okwenza zaba mnandi zahlabusa olimini ngitsho 
lasemphinjeni. Abaziyo bathi zibizwa ngokuthiwa ngamakhekhi 
kaKhisimisi, kasazi-ke kumbe bona bayakwazi, thina sibabaza 
nje ukuhlabusa kwazo kuphela. 

Kwathi-ke selithambeme oMephi loNkanyiso bavalelisa ngoba 
phela ngakibo kaMephi yayikhona iKhisimisi njalo uNkanyiso 

wayengomunye wabanxusiweyo. Besaphuma ngekhaya komfu- 
ndisi bahamba besenza sona lesiya esokusomelana behleka baze 
batshayane ngamahlombe, kukuhle kunjeya bephethwe likhoza 
leKhisimisi. Kodwa bathi ukudandalaza, lomuzi kamfundisi 
usulokhu usiya ngokusobela uhleko Iwabo Iwaselulokhu lusiya 
luncipha kwazise ukuthi lokusoma lakho kwasekudeda, kwaze 
kwathi phambili bazibona sebeke bahambe ibanga elide bethule 
kuze kusuke omunye atsho okuhlekisayo. Lakho okuhlekisayo 
kwakulokhu kubabalekela. 

Kasikwazi ukuthi uMephi yena okwakumenza athule kwaku- 
yini; kambe umuntu ezithulele yena uhamba laye engasakutshe- 
langa anakana ngakho, ungakwazi yini ngaphandle kokuba 
ufunisele kuphela lakho kungakusizi ngalutho. Kodwa uNka- 
nyiso yena wayesilwa lesilo esingaphakathi esasesimtshengise 
amabala onke abukekayo layingqabutho empilweni yomuntu. 
Yena-ke wayengasivumeli lesisilo ukuba enze intando yaso ko- 
dwa sasibonakala silamandla adlula awakhe futhi sesimthembise 
okunengi angahle abe yinkosi yakho uba eke wavuma ukubuswa 
yiso. Uthule nje ulwa laso lesisilo esivika, esibinda laso sike 
simengame. 

Ekucineni wathi, “Kambe Mephi kubangelwa yini ukuthi 
ijaha kumbe intombi isuke ithande umuntu engelandaba layo 
lakancinyane?” . 

UMephi enwaye impumulo athi kambe njengoba ngalolusuku 
umhlaba wazalelwa uYesu mina-ke kuyini engizakuzalelwa. 
Aphendule ngelokuthi, “Khangela mnewethu, kakwenzeki ukuthi 
umuntu usuke wamthanda kube khona uvalo futhi. Yebo, kwe- 
sinye isikhathi kuyenzeka ukuba ungazikhathazi ngaye kodwa 
kungafika uthando lugeda konke obekukade kukhona kuwe 
ngaye.” 

“Pho, kambe wena uyabona ukuba abantu abanjalo banga- 
hlalisana kuhle nxa bethe bathathana na?” 

UMephi athi, “Kuhle sibili, phela uthando yilo oluzababo- 
pha,” kazabe esageda inkulumo yakhe ngoba uNkanyiso wapha- 

nga wawubona umlindi uMephi owasesiyangena kuwo ngakho 
wasewuvala masinyane. 

Wasuka wasesithi, “A, a; a, a! he-e-e! Uyazi nje Mephi ukuthi 
sengenze insindabaphendule? UMaphephetha ubethe kangibo- 
fika kuye ngemuva kokudla kwemini ngingaphuthi. Usuzangi- 
siza dadewethu ungicelele uthethelelo kubaba usayijeni njengoba 
sekufanele ngigijimele khona khathesi nje.” Wazama ukumnce- 
nga uMephi ukuba bahambe bonke esitsho lokutsho ukuba uyise 
uzakuyamncengela. Phinde alalele uNkanyiso, kambe esezuze 
isango lokuphuma. Behlukana bobabili lowo ebambe eyakhe 
yedwa indlela lenhliziyo yakhe. 

Kasumsindo oba khona enkomponi ngeKhisimisi. Abanye 
phela sebedakiwe sébezebakhohlwa ukuba ilizwe leli kasilabo 
okungaze bahambe betshotsha khona sekusebusuku. Abanye 
bayagida kukhale izingungu lezigubhu kuze kuhlwe. Kodwa 
lamuhla waphanga waqamuka umsindo ngoba indawo le yayi- 
silumela ebusuku, kwathi lalabo abebekade bekwejisa bakhu- 
mbule izindlu zabo ngoba bengazi okungahle kubavelele. 

Ebusuku kwenzakala into eyasuka yadanisa: wonke umuntu. 
Kwathi nxa abantu sebeqala ukuthi babeke imihlubulo phansi 
unakabani esithi, “Akukhangele lokho okuphandle sekabantwana, 
indoda ingaqinisela nje size sife?” Wathi uyavula umnyango, 
wawuvala ilihlo elinye selipatshakile. Oke wathi kahle kengi- 
khanyise isibane, wezwa esetshaywa zimvamva zengilazi leli 
ebelisewindini lamatshe esezingela nje angathi ivele iyindlu 
yawo. 

Kanti kakupheleli lapho. Ekuseni kwabonakala ukuthi kwa- 
kulomonakalo owesabekayo. Izihlahla ezinengi ezazihlanyelwe 
nguMaphephetha -phambi kwezindlu ziphahle izindlela zaze- 
phulwe zasakazwa phansi. Inkonxa lezi ezazihamba zibekwa 
ngemuva kwezindlu ukuze omama bangadubeki ukuswela lapha 
ababengachithela khona izibi lazo zazigxotshwe zagxotshwa 
zamuncana, yeka! Kwathi abantu besamangaliswe yilokho kwe- 

zwakala sekubikwa izidumbu ezinengi zabantu ababefile begwa- 
zwa zingqamu abanye besakazwa ngamatshe. 

Yaphela ngokunjalo iKhisimisi yeNungwa iphela abanye se- 
kuyizinyembezi sebekhalela izihlobo zabo ezingasekho zibatshiye 
zisuthi kanti abanye bafa bengakwazi ukudla lemlonyeni. UNka- 
nyiso laye wadabuka ukuzwa ukuba omunye walabo abafileyo 
kwakunguSazini Songo, intombi enhle kangakaya abekade 
esoma layo izolo kukuhle. 


ISAHLUKO 24 


Ngalesi isikhathi abantu basebehlezi manzonzo lapha eNungwa 
ngenxa yezehlakalo ezasezande okwentethe kungekho osabikela 
omunye nxa eke wabona okubabazekayo. Into eyayisikhona 
kuwo wonke umuntu kwasekuyikuzifisela ukuphepha ezingo- 
zini insuku ngensuku, athi umuntu elibona litshona afise kunga- 
thi amadlozi akhe angalala emphahlile inxa zonke kanti liyothi 
liphuma kusasa esekhohliwe yikuthuthumela lokulobaloba okwa- 
yizolo esezinakanela ngomsebenzi wakhe owalelo ilanga. Abantu 
abanengi baqala manje ukugijimela kuSithole, inyanga yoMtsha- 
ngane eyayihlala lapha, ukuyofuna izintelezi zokubaphathisa 
ekuzivikeleni kulezizingozi. 

USithole lo yayiyinyanga edume kakhulu kulo lonke lalapha 
ngenxa yokwelapha kwakhe izifo zamaphoso. Abanye babelanda 
kakhulu inhlanyelo kuye besithi ikhulisa kuhle ikhaba njalo 
yenza ukuba uthi lanxa ubuzuze ihlekana nje lamabele ekuvu- 
neni kwakho, kuthi usuwafake esiphaleni ande uwadle aze eqise 
isikhathi wena obuthi azaphela ngaso. Abanengi njalo babesiya 
kuye ukumcela azobethela imizi yabo njengoba isibethelo sakhe 
sasikhawulisa abathakathi. Umthakathi wayengangeni kulowo- 
muzi obethelwe nguye ngoba wayethi nxa ebanga khona abese- 
bona inkalakatha yegusu, angabesazi lapha avela khona lalapha 

aya khona aze aselwe eselokhu entula lelizwe. Ngubani owaye- 
ngasiyekela isibethelo esinjalo? Waqala ukunotha kwaze kwathi 
loba wayehlezi esilungwini kodwa imilaga yakhe eyenkomo 
kayaphela emizini yabantu ababegqaggele inkomponi. 

USithole wayengelaphi kodwa, wayephethe lokutshaya ama- 
thambo, yena-ke ephethe ulwandle lolo olwalusetshenziswa 
ngamaNdebele esavela ezansi. Wayengakwazi yena ukutshona 
ekubuza ukuba uhamba ngani, wawusithi uhlala phansi nje 
abewaphosa esitsho ngesiT'shangane sakwabo, anikine ikhanda 
ehleka, uyathi esuka lapho abekutshela konke ohamba ngakho 
aze eqe akutshele ibizo lesibongo sakho kanye lezintombi ezake 
zakukhomba ebujaheni bakho, atsho futhi lapho zikhonza khona 
kulamhla lokuba zisakukhumbula yini. 

Ngenxa yalemisebenzi yakhe engaka eyayikholwa ngabantu 
walanjukelwa ngabantu ababevela kude besiyafuna impilo kuye 
behamba belala amalombolombo ngoba besithi kakunani kho- 
nokho uba bezazuza imputshana ezake yehlise lobuthongo 
okwelanga elilodwa imbala. 

Kodwa-ke ayekhona amadoda amabili ayebonakala engasa- 

hlalanga kuhle lakancinyane. Omunye wala amadoda kwaku- 
ngumfundisi owayesanda kwehlelwa yisimanga esingazange sibe 
khona kubani, lokhu kwasekumenze wabhodlokala kanti ibiyi- 
ndoda elesidumbu esikhuluphele ngabomo sona singakhulupha- 
langa. Ihlazo leli elingaka lokugetshengwa lalimkhathaza emo- 
yeni wakhe lanxa wayengakukhulumi kubani. Kambe umuntu 
onjengaye wayengakukhuluma esuse ngani. njengoba babungayi- 
sibunxuma nje wayeyimvu. Njalo wayengasuye umuntu othanda 
ukukhuluma ngenhlupheko zakhe; wayeqe aphathe ezakho edi- 
nga lamano angakusiza ngawo. 

Omunye wayenguPhetheni, uSibanda, usayijeni wenkomponi. 
Yena-ke wayengahlutshwa yilokhu okwakuyabulisa ilizwe lonke 
kodwa wayehlutshwa nguNkanyiso loMephi. Wayemthanda ka- 
khulu umfana lo ngenxa yesimilo sakhe, efisa ukuba angahle 
athathe indodakazi yakhe. Wayesezame ngezindlela ezinengi 

ukuba abahlanganise kodwa umfana lo wayelokhu embhidabhida, 
athi umphethe ngezandla zonke kodwa ambone esephunyukile 
kwelesiga sikaMzondiwa owayembiza ngokuthi nguPhunyuka- 
bemphethe, uMabuyazibhonsa. 

Khathesi wayesefuna isisinga sokumkhuleka esiqinileyo ukuze 
angaphindi futhi ukuphunyuka. Wayezasithatha ngaphi? Waya 
wanakana waze wakhumbula ukuba kenje wathembisa uNka- 
nyiso ukuba uzake athathe intonga ayokuzwa ngomnyama lowa- 
ya owamehlela eGwanda. Wawazuza-ke amangenanjani, wathi 
lothu wagonda ngakoSithole ekuseni kakhulu ukuze abuye kuse- 
lesikhathi sokuya emsebenzini. . 

Wayesithi ufuna ukufika uSithole esalele ukuze avulwe nguye 
amathambo esesebukhali kodwa wamangala nxa ethi usondela 
endlini kaSithole wezwa -sekuyibuwehlewehle iTshangana seli- 
weleketa liwabhula lize liwafolise igwayi. Mamo! kanti ngu- 
bani oselapha? Abantu abatshaya amathambo kabalamfihlo 
ngoba uba uke wafika ephakathi kwawo uyayaghubeke ophe 
lapha emlonyeni engakunanzile wena angathi uthi lawe akuzi- 
zwele osekukhwele phezu kwale indoda. Kwabanjalo-ke kuPhe- 
theni wazizwela konke lokho ayelokukuzwa kulandwa ngama- 
thambo: lanxa yena’ wayehlezi phandle. 

Kodwa-ke kasakuzwanga konke, wakukha phakathi ngoba 
wathi ekhuleka nje uSithole wayesesiya ekupheleni. Kodwa 
lokho akuzwayo kwamenza wenwaya impumulo waze waphu- 
misela wathi, “Ungaphi-ke uNkanyiso lamuhla azozibonela?” 
Khonokho wabona umfundisi esephuma endlini, phela wayese- 
qedile ayehamba ngakho. Amehlo akhe ayesengamanye, kambe 
ukukhandwa yindoda ebaleni elinje kungekho lapha ongaphe- 
phela khona. Waswela lomlomo owokumbingelela kwathi lanxa 
usayijeni ethi ukhuluma laye wayelokhu esethuka njengomuntu 
olunywe yimamba. 

Pho, oPhetheni bona babesethukani lokhu wawuvele ungu- 
msebenzi wakhe. Wangena endlini wafike wanaba waphosa 
umhlahlo laphaya lapha amathambo ayebuthelelwe khona. La- 


122 


wabutha iTshangana lakoGasa lathi, “Ewe. tshirume ita tiwone.” 
Lawathi khalakahla phansi, labuye lathi, “Iwe tshikadzi tawu- 
rawo zwaunazwo. Labuye lawathi khalakahla phansi. Lokho 
wakwenza kanengi uSithole ekhuluma okunengi uPhetheni aye- 
ngakuzwa kuthe ekucineni wathi, “Uyabona Sibanda, amatha- 
mbo ami angitshela ngomfana ofisa athathe umntanakho. 
Kodwa usuzame ngezindlela ezinengi langezihlahla ezinengi 
ukuba umthobe, kathobeki, uyilifalivuke futhi kasoze amthathe 
umntanakho loba usuthanda. Uyafuna ngiye phambili?” 

Ngubani ongasuye uPhetheni owayengabe esaya phambili 
indaba yona isiyenekwe phambi kwakhe kanje? Kodwa yena 
wamncenga ukuba amsize ngezihlahla angabe uyazazi ezama- 
phupho hlezi mhlawumbe aqabuke emzuza lowo ayemfisa nga- 
mnyama amehlo. Lembala wakuzuza lokho wasevalelisa. 

Uthe engakabi khatshana wabona nangu umfundisi esemhla- 
ngabeza ngoba wayelokhu emlindele laphaya ukuba ake akhu- 
lume laye. Wafika kuye wathula okwesikhathi esithile ekhangele 
laphaya ezicholo zezindlu ingathi kukhona akubukayo, kwaze 
kwathi ekucineni wavula umlomo wakhe ngelithi, “Sibanda, 
ngiyakwazi ukuthi uyindoda endala engelaphaphu. Mina bengi- 
ngafuni ukuba ngibonwe ngumuntu lapha ongifice khona kodwa 
wena usubhidlize ithemba lami kulokho ngakho ngiyakucela 
baba, wena owangithumba ngisidla amagundwane ukuba unga- 
ngilimazi ngokuxoxa lokho okubonileyo. Ngithembise baba ka- 
khokho ukuba kawusoze ungilahle.” 

Waye engasakhangeleki umfundisi, esengonethwe lizulu kanti 
phezulu lapha licwethule bha. Usayijeni wathi, “Awu! awu! awu! 
mfundisi! Ungesabi lokho ngoba yikho ukusila kwendoda. Angi- 
thi lami ngivela khona nje, thina kasikwethuki sibili. Ayi-ke 
njengokucela kwakho ngiyathembisa ukuba kawusoze uzwe umu- 
ntu ekubuza ngakho esithi utshelwe ngusayijeni. Ngimdala ka- 
khulu mina kulezizinto mfundisi, njalo aluba ikhona imithi 
oyifuna kimi nigahon ae ngoba lokho kuza- 
kuba ngokwethu sobabili.” 

Wawabonga amazwi kaSibanda amahle kangaka umfundisi 
amnika isibindi wasehwatsha isikhwama sakhe esesiqhubela 
uPhetheni esithi, “Nanku engikubonga ngakho Sibanda ‘ukungi- 
siza kwakho. Kangitsho ukuthi ngiyakuthenga, atshi baba, futhi 
kayisiyo imvalamlomo, yisibongo nje kuphela.” Wasithatha 
uPhetheni wasiphenduphendula, wasebonga, kwasekuba yikwe- 
hlukana kwabo yena-ke esesifake esikhwameni sebhatshi yakhe, 
esekhohliwe ngumfundisi kodwa esezinakanela okwakhe loNka- 
nyiso lendodakazi yakhe uMephi. 


ISAHLUKO 25 


UPhetheni wafisa kakhulu ukubonana loNkanyiso ngohambo 
lwakhe ‘kodwa wahlulwa ngumsebenzi ‘ayelawo, kwathi lanta- 
mbama esekhumukile emsebenzini wayasusa ibhabhalazi ko- 
Mbuzini, kwathi-ke ihuha lotshwala nanko selimbopha kwaze 
kwahlwa wasesiyalala. UNkanyiso wayengamfuneli ukumtshela 
ngabehambe ngakho — wayezamtshelani lokhu uhambo lwakhe 
Iwaba lamathunzi — wayethi ufuna ukumxoxela ngakubone ku- 
senziwa ngumfundisi wakhe lowo ayeziqhayisa ngaye angathi 
usenguMlimu. Phela wayesekhohliwe ukuthi umfundisi umthe- 
mbiseni. 

Ebusuku balelolanga_ kwenzakala imbedumehlwana_ eyaba- 
ngela uPhetheni akhohlwe okwensukwana ukufisa ukulandisela 
uNkanyiso lokho okwakusenhliziyweni yakhe. Sesibonile sonke 
ukuba izinto zasezimi njani lapha eNungwa, abantu besifa 
okwentethe bengazange bazibike ndawo okwaze kwabangela aba- 
nengi ukuhlala ezindlini zabo nxa sekumathunzi. 

Kodwa inhliziyo zabantu kazifanani, abanye kuyakuthi kuyi- 
wele bona baphambane labanye okwamangabuzane, wona inko- 
mo zithi zisiyale abeqhuda esiyala. Babe khona abanye ababezi- 
hambela nje ebusuku lapha angathi ilizwe lilungile njengezolo, 

kwala lanxa abanye bebakhuza bebakhumbuza ngosibanibani 
abafa labo bezihambela ebusuku njengabo. 


Emini lalizitshisela elenkosi kukhala isidlonono kodwa wonke 
umuntu wayebona ukuba kaliyikutshona lingehlanga ngoba lali- 
lazele, lesikhudumezi singesezulu. Lonela ukutshona ilanga lana 
izulu elesabekayo, phandle lapha kwaba zimpophoma zodwa 
kwezwakala amaxoxo lamadlamedlu esekhonya ezifuleni ebonga 
amanzi la awafikela engazi lapha avela khona. Umnyama owaba 
lapho wawungowempisi, abantu -babehamba betshayana ngezi- 
fuba ngoba kabasakuboni okuphambi kwabo. 


Uthi-ke uNjini eseyilanda indaba eyabehlelayo ngalobobusu- 
ku, wayehamba labangane bakhe bevela ngakuleliyana iphetshe- 
ya lesifudlana lesi esasidabula phakathi komuzi, bathe bethi 
ukuwela kuso besifica singenisa babona nampa abantu abane 
bemi ngakuleliya iphetsheya abaya ngakulo kanti labobantu 
ngotsotsi. Babona ukuba ukufa sekubathaphe ngamehlo sekufa- 
nele labo bafe bezilwele. Uthi badobha imbokodo zamatshe 
babagonda. Kabaphuzanga otsotsi, babona ngoba omunye wabo 
esendende emanzini. Yagala-ke impi enkulu, otsotsi bebagwaza 
ngezingqamu bona bebakhahlaza ngamatshe. Ekucineni kwasala 
yena yedwa lotsotsi oyedwa, kwabonakala ukuba omunye kafe. 
Kazabe esaphuza uNjini, wambeka ngesigudanga selitshe esifu- 
beni wayawela laphaya wabovula ngelizwi lokufa. Kulapho-ke 
uNjini esecela ezinyaweni eseqonda ukuyahlaba umkhosi kosa- 
yijeni ukuthi nampa abantu sebephelile. 


Ukhona yini owayesaphumela phandle ngalezinsuku? USi- 
banda laye walinda ukusa, kwathi sekusile wasesiyamangala 
enkambeni. Ngenxa yokuba umfudlana lowo wasala ugcwala, 
akufunyanwanga izidumbu zonke ngaphandle kwesisodwa eso- 
mngane kaNjini lezimbili ezabotsotsi. Amanye amapholisa ehla 
lomfula ethi kumbe angaqabuka ebona ezinye phinde azibone 
ngaphandle kwesinye esikatsotsi esaficwa siganxele esihlahleni 
phakathi komfula lapha usungenisa kuMzingwane. 

Kakho umuntu owakhathazeka kakhulu ngalendaba njengo- 
Nkanyiso. Wacela ukuphiwa iviki engasebenzi ukuze aphathi- 
sane lamapholisa ukuze kuthi mhlawumbe abone isidumbu sika- 
Mzondiwa ngoba labo abasebebonakele izidumbu zabo babe 
ngabangane bakhe, kodwa kakumsizanga ngalutho lokho. Ese- 
phelelwe yiwo wonke amano wahlala phansi waloba ugwalo 
kusekaMzondiwa emazisa ngokufa kwakhe okubi kangaka. 

Ukudla kwakungasangeni khathesi kuNkanyiso, inyembezi 
lezi sezihlala zithonta esezewakhohlwa layisonto okweviki ezi- 
mbili, waze wayolandwa nguMaThebe kwenye isonto emkhu- 
mbuza ngamazwi eNkosi athi, “Wozani kimi lonke elidiniweyo, 
lelikhatheleyo ngizakuliphumuza.” 


ISAHLUKO 26 


Kwedlula iviki ezintathu kwenzeke lesosimanga sokufa kwaba- 
ntu kanye lotsotsi abantu basebeqala ukulibala, sebekhumbula 
imisebenzi yabo lezinto zabo ezinengi ezasezimiswe yilowo- 
mhlola. Ukwesaba otsotsi ebusuku kwaqala manje ukucitsha 
abantu sebekwejiselana ebusuku lezingane lezi ezicathulayo se- 
ziziphumela phandle kusihlwa njengokuthanda kwazo. 

Ngeviki yesine ngoLwesine lwayo uNkanyiso wathi eseqedile 
ukudla kwakhe kwakusihlwa wathatha isihlabelo sakhe wathi 
esecambalele eziwalweni zakhe watshotsha izingoma njengo- 
kwenza kwakhe nxa kungekho ulutho oluke lwamphazamisa. 
Wayezithanda ingoma zeHabe njengaye wonke umuntu nxa eke 
wezwa ingoma zenye isonto angakhonzi kuyo. Futhi nxa ehla- 
bela ingoma zesonto usizi Iwaluphela lonke kuye laye azizwe 
engumuntu, kuthi lanxa eselala ubuthongo behle alale obuka- 
Bhuka aze avuswe ngumtshina usukhala ekuseni ukhumbuza 
bonke abantu ukuba kusile manje, indoda kayilahle ingubo 
ingene ebhatshini. 

Kwathi esazitshotshela nje ekhohliwe yikho konke wezwa ili- 
zwi emnyango lisithi, “Akuvule isivalo bo weNkanyiso.” We- 
thuka esizwa ukuba yilizwi likaPhetheni, emangala ukuba ku- 
ngaba - yini okumletha lapha ebusuku. Laye usayijeni wa- 
kubona lokho wasesithi, “Ungethuki mntanami ukungibona 
ngifika ngalesi isikhathi, phela izigebenga ebezikade zibulala 
abantu ebusuku kazisekho kuleli seziqedwe nguNjini.” 


UNkanyiso wathi, “Ayi-e, baba musukukuphatha lokho ngo- 
ba mina kungikhumbuza ngoMzondiwa engingaselakumbona 
futhi lapha emhlabeni.” 


“Ngiyakuzwa mntanami lokho,” sekusitsho uPhetheni ephu- 
mputha umfece wegwayi ezambeni zakhe engasawazi lapha 
awufake khona. “‘Ngiyezwa sibili njalo lami sengizisola ngo- 
kutsho kwami Nkanyiso. Ngithe kengizokwethekelela lamuhla 
kesixoxe njengayizolo. Uyazi lawe ukuthi khathesi kasisase- 
benzi ndawonye njengakuqala ngakho sesikhanukana. Mina ngi- 
yakuthanda kakhulu, futhi ngingathi kangiphosisi ukuthi lapha 
eNungwa kakho okuthanda njengami. Ulutho lunye lapha esi- 
suka sahlukane khona, kodwa kakunani lokho. Hawu! kanti 
igwayi lami ngilitheni Nkanyiso? Bengithi ngilithethe, kambe 
ngabe lisele ekhaya? A, nanti kulesi isamba, oh! ubudala bula- 
manyala, ngidinga ulutho lona lukimi angathi umuntu angaze 
ayotshaya amathambo he — he —he!” 


“Kambe Sibanda yikuthi amathambo lawa uyawakholwa 
ukuba aleqiniso?” sekubuza uNkanyiso ebobotheka. “Sonke isi- 
khathi nxa ukhuluma ngawo uwenza into eqakathekileyo kunga- 
thi umuntu angesile ngaphandle kwawo, kanti-ke thina siyazisi- 
lela ngaphandle kwawo.” UNkanyiso wayengazi ukuthi umbuzo 
wakhe lowo umumethe insindabaphendule, uba wayekwazi waye- 
ngeke awubuze lakancu. Ayekulindele yena yikuba usayijeni 
uzaphutsha ayele amtshele ngobudala bakhe lokufanele akwenze 
aphephe ezingozini zabathakathi. Kodwa kakubanga njalo la- 
muhla. 

“Njengokubuza kwakho ngizakutshela ngenye indaba eza- 
kwenza lawe ubone ukuba kakusimi ngedwa engiwathembileyo. 
Indaba le isilensuku yenzekile njalo ngabe kade ngakutshela 
ngayo, indaba ngasuke ngaphasazwa yisimanga lesi esisanda 
kwedlula.” Wathi esetsho njalo wathula wafola igwayi lakhe 
elamthimulisa waze wayafinya phandle. Uthe esebuyile wathi, 
“Igwayi leli. liyangithimulisa njengomuntu ofunda ukubhema, 
kambe ngabe kukhona amadlozi akudingayo? Ayi-ke ngizaku- 
bona lokho nxa kungiqondile. 

“Ngike- ngaya kuSithole, Nkanyiso, inyanga yalapha elodumo, 
ngifuna ukuba akangikhangelele. okunye okwakungihlupha. Ngi- 
vuke ekuseni kakhulu ukuze ngitshetshe ukubuya ngikhumbule 
umsebenzi. Mina bengithemba ukuba ngizamfica esalele kodwa 
ngimangele sengifika ukuzwa sekuyibuwehlewehle, ngathi ka- 
mbe yenalo osetshaya amathambo ekuseni lokhu angaba ngumu- 
ntu ovela ngaphi. Ngasengitshetsha ukumazi ngokuzwa okunu- 
kwa ngamathambo ukuba ngumfundisi. Into nje indaba yakhe 
ngayikha phakathi ngoba ngathi ngifika kwasekukade beaqalile. 
Inhlamvu engizizwileyo nje kuphela yilezi zokuba amathambo 
athi umnyama ulawo ngoba kulethunzi phambi kwakhe ngoba 
sekuyiminyaka emibili engathetheli, njalo udondolo lukayise 
sekufuneka alususe abeke olunye. Yikho qha engakuzwayo.” 

UNkanyiso athi kanti ubehleka waqala ukuthukuthela ngoba 
esebona ukuba uSibanda udinga ukumgwenxa ngokufaka umfu- 
ndisi phakathi. Wakubona lokho usayijeni ngoba basebefundene 
ububili babo, kazabe esamnika ithuba njengoba wayengakayi- 
gedi indaba yakhe. Waseqhubeka-ke. 

“Kuthe ukuba eseqedile umfundisi waphuma lami ngasengi- 
ngena-ke. Kodwa ngithe sengisiya ekhaya ngamfica engilindele, 
wasengipha lesisamba; nansi akusibone lawe ubuhle baso, wa- 
ngincenga ukuba ngingatsheli muntu.” Sasisihle kakhulu lesi- 
samba njalo uNkanyiso wahle wasazi ngoba wayesesibone ka- 
nengi kumfundisi ephathele kiso imali. UPhetheni sasimehlula 
ukuvulwa kwaso, wasecela uNkanyiso ukumvulela. 

“Mamo, Nkanyiso! Nansi incwadi phakathi kwaso. Kambe 
umfundisi ubengaze angiphe lencwadi ngaphandle kokuba efuna 
ukuba ngizwe lami ekukhulumayo? Akungibalele mntanami 
lokhu lina lilamehlo asesebukhali.” Waqala wala uNkanyiso 
imikhumbulo yakhe isiphithizela lapha ekhanda kodwa wezwa 
kusithi kayibale kanti kusaseleni okwedlulayo. Waqunga isibindi 
wayivula amehlo akhe asuka antantatha phezu kwayo.. Nansi 
incwadi leyo ilokhu ilamazwi ayo wonke: 


“Mfowethu othandekayo, 


Thina sonke sidanile ukuzwa ngesimanga esikwehleleyo. Nje- 
ngokucela kwakho ngiyile emhlahlo lapho okubanjwe khona 
amadlozi. Umhlahlo uthi uke wahlala lohlanya lomfana olusuke 
lwakuhlupha lukuthathela lezimali. Amadlozi yiwo aletha lolo- 
hlanya ngoba kawusathetheli, njalo lodondolo lukababa kudinge- 
ka lususwe kubekwe olutsha. 


Ngenxa yokungananzi kwakho lezizinto amadlozi azondile 
ngakho aselethe ithunzi eselikusibekele. Yiwo futhi akuthathe 
akufaka phakathi kwezigangi ezikuyangise ngehlazo elesabekayo 


“ kanti kukhulu okuzayo phezu kwakho okungelamkhosi uba uke 


wadelela. 


Ngiyakuncenga-ke mfowethu ukuba phambi kwakho konke 
akuzame ukuya emhlahlo lawe, ngasese, ukuze sibone ukuba 
ingina iyahlangana na, andubana silungise konke lokho oku- 
thiwa kulungiswe. 

Yanga izingane zonke, 


Yimina umfowenu, 
uSilo Fuyana.” 


Wathi ukuba ayigede ukuyibala incwadi uPhetheni wacha- 
theka igwayi emfeceni obukade usesandleni sakhe wasewuhlo- 
hla kuhle esambeni sebhulugwe kungathi ngumuntu othe hamba 
kuhle mfece wami, okwakho sekuphelile manje. Walifola kahle 
igwayi lakhe ngesinwe engaliwalazeleli amehlo akhe ethe ntsho 

kuNkanyiso kwazise ukuthi kunengi ayefisa ukukhuluma ngakho 
kuye. Amehlo akhe ayegcwele ukujabula njengendoda ethi isi- 
yakondla imijibila yayo ifice kubanjwe ithole lomtshwayeli eli- 
none kabi. 


Sesibonile ukuba uPhetheni wayemthanda kangakanani uNka- 
nyiso lokuba isifiso sakhe ngaye sasiyini, sesibonile njalo ukuba 
kwakuyini uPhetheni ayekufica kuswelekile kuNkanyiso waze 
wazimisela ukumdonsela kukho, kodwa simbonile uNkanyiso 
ukuba yena ubemi ngaphi ngakho lamuhla uPhetheni wayenga- 
sadingi lokudinga, esekubona obala ukuthamba kukaNkanyiso 

` ngoba nangu esemtshaye ekhanda. Uthule nje ezibhemela igwayi 
lakhe wayedinga ilizwi azakumcobodisa ngalo ukuze angaphindi 
alulame futhi. i 


UNkanyiso laye ethule nje ulowakhe umcabango futhi kawu- 
munye belo. Wakhumbula zonke izinto ezimehlele elapha esilu- 
ngwini, wakhumbula izilingo ezinengi ebezisiza kuye ngokula- 
ndelana, wakhumbula ngenkohliso evame kubakhokheli besonto 
eyayisiziveze obala ngambala ayo wonke, waqala ukufikelwa 
yibuthakathaka obunzima obasuka bamcoba izitho zakhe laye 
waze wazizwa esephetshulwa yintshongolo yodwa nje. 


Incwadi eyayilokhu isezandleni zakhe wayibuka wayibuka eyi- 
phenduphendula kungathi kukhona azabuye akubone kiyo oku- 
landula lokho ayesekubalile, kwathi ekucineni wayiqhubela 
usayijeni esithi, “Sibanda, ngiyawakhumbula lamuhla amazwi 
akho owawakhuluma kimi usithi ubudala yikubona okunengi, 
njalo ngiyakhumbula ukungilaya kwakho usithi ngiseyingane 
ekhasela eziko. Zonke izinto owangilaya ngazo, baba, lamuhla 
zigcwalisiwe. Kodwa ngingekutshele lutho khathesi Sibanda 
ngoba umoya wami ukhathazekile, buya kusasa ngaso sonalesi 
isikhathi ngoba mhlawumbe kusasa ngingabe sengilawo ama- 
ndla.” 


Ayi-ke, uSibanda laye wenza ubudala wamlalela uNkanyiso 
wathi lothu wasesithi, “Awu! ngiyezwa mntanejaha laseNgo- 

diweni, ngiyakuzwa sibili mntanami. A, usuzalala kuhle jaha 
lezansi, sizabonana kusile,” wasesiyazibekelela endlini yakhe. 

Wonela ukuthi sithe uPhetheni uNkanyiso wasevala emnyango 
esekhumbula ngalesisimanga, wazizwa esefuthelana kanti izi- 
nyembezi lazo sezifohlile lapha bezivalelwe khona. Wakhala 
waze wathula ngoba inyembezi seziphelile ezigxingini zazo. 
Wazama ukulala kodwa akwalaleka, wabayathe uyanakana 
angakwenza lakho akwavuma, khathesi waseqonda ukuqutha 
phezu kweziwalo zakhe ngoba kungasekho angakwenza waze 
wazuza isihlambu esasingafike emkhutsheni. 

Phakathi kobusuku waphaphama wazizwa ekhathele njengo- 
muntu obekade ehlinza inkomo eyedwa. Kwathi-ke esahlezi 
khonapho wafikelwa ngumkhumbulo wokuba kusasa lokhu oku- 
sayo ayevalelisana loMaphephetha abuyele ekhaya. Lo umkhu- 
mbulo wabonakala ufanele njengoba iNungwa isimalile, uthe 
esezimisele kuwo wezwa lobuthongo sebubuya ngamandla, wa- 
gexa kabili, kathathu; zaya, walala wafa. 

Kusasa wagoqa zonke izintwana zakhe wasesiya ewofisini 
likaMaphephetha lapho afica edingeka ngamehlo abomvu. Wathi 
esamuthi nhla uMaphephetha wayemghubela iphetshana esithi, 
“Nkanyiso, nangu locingo kawena, muhle wena bala yena ma- 
nje.” Lakanye waluvula izandla zakhe lezi seziqhaqhazela ngoba 
ucingo yinto esingayithandiyo sonke. Uye uthi nxa usaluzuza 
ukhwabithe kakhulu ukulubala kodwa kuthi lapha usuluvulile 
ubusufisa angathi kungaba khona ongalubala mandulo wena 
ubususizwa ngaye ukuba luthini. 

Wathi eseluvulile wafica lamazwi: “Buya masinya ekhaya 
sengiphumile ekubotshweni ngifuna ufunde. Uyihlo.” Kwathi 
dlwe eselufundile, lendlela yakhe eya ekhaya yakhanya ivulekile, 
kodwa kakubanga yinto elula ukuba amenze uMaphephetha 
amvumele. Ekucineni wamvumela esebona ukuzimisela kwakhe, 
wasesithi, “Sikhathi wena qedile lo kufunda kawena, wena 
yazibuya lapha futhi,‘ mina nika wena gudu msebenzi. Wena 
yizwa?” 

Watshetsha wayagada imota eyayisimalungana _lokusuka, 
yaye yamlahla eGwanda lapho afika wagada enye eyaze yame- 
hlisa emmangweni wakibo. Wayitshiya-ke iNungwa eyayinga- 
meva omkhaya uNkanyiso, wayitshiya engavalelisanga lamuntu 
njengesela. Wahamba ezincweba njalonjalo ngoba wayengakho» 
lwa ukuba iNungwa useyifulathele, ezifica engophuphayo nje. 


Wathi esebona ilizwe lakibo wathaba angathi uphumele esiba- 
yeni senkosi ngoba esebona ukuba ngemuva kwesikhatshana nje 
uzabe esexoxa labanawakhe, kodwa wathi ukubona intaba epha- 
nsi komuzi wakibo kaMzondiwa Iwaqala njalo usizi ukubuya, 
esenakana ngokufa kwakhe langesidumbu sakhe esingabonaka- 
langa. Wabona kufanele agale aye khona ukuyabalilela lokuba- 
landisela ngakho konke ayekwazi. 


UsekaMzondiwa wamfica ehlezi emthunzini wesihlahla nga- 
phandle komuzi ezibazela ingiga yakhe ingathi kakufiwe. Wathi 
ukuba ambone wathi, “Kanti kwenzenjani Nkanyiso, lonke 
likhanya sengathi liyabaleka?” 

“Utsho ngani baba?” 

“Negitsho phela uMzondiwa laye ubelapha, lawe usufikile 
enyaweni zakhe.” 

“Uthini? U... u... uMz... Uthini baba?” UNkanyiso 
wayesetshwabhene esesenziwa yilokhu osekukhulunywa_ likhehla 
elingusekaMzondiwa engakwazi ukuthi kutshoni. 


Wasesithi, “Wo! besengikhohliwe ukuthi kenje nguwe owa- 
ngigwalela incwadi ungazisa ngokufa kukaMzondiwa. Ngiza- 
kutshela ukuba kwenzenjani.” Wasebeka ingiga yakhe laphaya 
okwakulelanga, esedumela imbenge yakhe esithi mothu, wase- 
yibeka ‘njalo phansi. . 

“Incwadi yakho yafika kuhle kimi, ngasengicela umntanendu- 
na yakithi uKhuzwayo ukungibalela. Sengizwile ukungibikela 
kwakho ngokufa kukaMzondiwa ngatshela umkami lendlu yami 
yonke kanye lezinini zami njalo lomakhelwana bami. Kwaba 
yinto ebuhlungu kithi sonke ukuzwa lokho, kwathi-ke njengo- 

mkhubo wethu thina abantu abamnyama, sadla inkubalo, inhli- 
ziyo zethu zadela sesisazi ukuba lowo useyehlangana lamadlozi. 

“Ngathi ngihlezi khonapha lapha ongifice khona ngelinye 
ilanga insuku zingakabi ngaki sikuzwile lokho ngabona nangu 
uMzondiwa efika ekhwele umgqobotsho. Ngethuka ukubona 
umuntu osefile, ngaphenduka ngaba mnyama ngisenziwa ngu- 
mhlolo ongazange ube khona ilizwe lokhu ladabukayo. Ngathi 
ngisamangele ngisesaba lokuvula umlomo wami hlezi ngikhu- 
lume lesituhwane wasesithi, ‘Nangu usefikile baba uMzondiwa, 
ifalivuke njengempukunyoni. Ungamangali yimi umntanakho.’ 
Ngathi ngizama ukukhuluma sala isikhwehlela ngaze ngasikhu- 
pha. Ngasengisithi, ‘Mntanami, Mzondiwa, nguwe yini kumbe 
njalo ngiyaphupha?’ ‘Wena kawuboni ngani ukuthi yimi? Pho, 
ubaba usezaba ngubani wena usungilandula na?’ Ngaqhubeka 
ngathi, ‘Kanti kwenzenjani Mzondiwa, akungitshele mntanami? 
Thina samkela incwadi evela kumnakwenu uNkanyiso esibikela 
ngokufa kwakho.’ 

Kazabe esangivumela ukuya phambili. Wathi esuka lapho 
wathi kimi, ‘Khangela baba, ukukhuluma izinto ezinengi silokhu 
sibala amabala engwe akusizi hlezi ingwe leyo isegele isifohloze 
sonke. Kangifanga mina nanku ngikhona. Ye, abanye bafa liqini- 
so lelo. Kodwa uba kuke kwezwakala ukuba ngiyasila, ngizidlela 
amabele, amapholisa angangenza kubi, futhi ngingabulawa 
ngoba iNungwa isigcwele amathambo ngenxa yami. Ngilapha 
nje kwaziwa ngubani,. hlezi amanxusa ayangidinga aselanda 
umkhondo wami. Ngakho sengihamba khathesi nje.” Ngathi-ke 
mina, ‘Uthini? Ungahamba njani unyoko engakubonanga? Futhi 
thina sesadla inkubalo zakho ngakho bekufanele ulungiswe nge- 
mithi kugala.’ Uthe ephendula wayethi, ‘Okwenkubalo lokho 
lakwenza ngobuhwaba benu. Ngingelindele umama, angithi 
ngikutshele ngathi engxenye amanxusa ayangilandela. Wena 
ufuna ngife, yi? Nanzi imphahla zami uzazigcina ngize ngibuye 
eGoli.’ Wathi eqeda ukutsho lokho wayesuka nanguya esehamba. 

Woza ngekhaya uyozibona lezompahla.” Phakathi kwalezi- 


133 


impahla uNkanyiso wakhanyelwa yisudu kaSihluku yonaleyana 
eyacatsha mzukwana etshada. Wakubona khathesi ukuba imi- 
hlolo yonke ebikhona futhifuthi eNungwa ibidalwa yinsizwa 
yakibo uMzondiwa, kwasekubuya bonke ubuhlungu lobuya abe- 
kade esithi usebutshiye eNungwa. Kakukho ayengabe esakula- 
ndisa ngoMzondiwa kuyise ngoba lenyembezi zasezifuna uku- 
wohloka, ngakho wavalelisa esithi uzakubuya azomlandisela 
kuhle ngoMzondiwa eseke waphumula. 

Wahamba-ke uNkanyiso ngakibo esenethwe njengenkukhu 
kwaze kwathi labanawakhe baphumisela besithi.khathesi umne- 
wabo kaselamusa njengakuqala ngoba bembona ebuthukuthuku. 


ISAHLUKO 27 


Khathesi sesifikile lapha indaba yezinsizwa zaseNgodlweni 
iphelela khona. Sibabonile bobabili befika esilungwini njalo sa- 
bona ukuba baphatheka njani khona. Thina-ke okwethu sesiku- 
gqibile sesikutshiya kini ukuba lilandé ngembangela yalelibanga 
elingaka lomahluko empilweni yabo besesilungwini. Kodwa 
singakanyamalali sithe kuyimfanelo yethu ukuthi silande ngoku- 
fitshane isiphetho sabanye balabo esibone ukuthi libaqakathele. 
-UMzondiwa kaziwa ukuba waphetha ngani. Ngemuva kwe- 
nyanga esenyamalele kwafika enye indoda yeBukaka eyakhe 
phansi koNgulukudela, yathi ixoxa etshwaleni belima lokuhla- 
kula elakokaZibi, uMaNcube, owayethethwe nguNtusi, umnta- 
nomzawakhe kaMzondiwa, yathi-ke lendoda yathi izingela 
ekuseni nje ngelinye ilanga yathi iphosa amehlo ayo ngakuleli- 
yana iphetsheya — phela yayiphansi komfula iNgulukudela 
eyayigcwele ithe kliki — yabona izilwane zixotsha izinsizwa 
ezintathu. Kuthe ezimbili lezi zazibamba zazifohloza emehlweni 
akhe, kodwa enye yawugibela umqobotsho wayo yanyamalala 
ngale kwamahlathi. 

UsekaMzondiwa wathi ekuzwa lokho wathi, “We mfokaDa- 
yiza, uyangizwisa lokho?” esebiza unakaMzondiwa. “Angithi 
inkubalo zikaMzondiwa kade zadliwa, kakusafanele zidliwe 
futhi, sekuphelile. 


Abantu bambuza ukuba ubesitshoni ngalokho, yena wabatshela 
ukuba uyakholwa yena ukuthi indodana yakhe yayingomunye 
wabo lababantu ngoba yathi isihamba yamtshela ukuba indlela 
yakhe yeGoli uyibambisene labanakwabo ababili futhi lesikhathi 
sokuhamba kwabo sasivumelana lalesi esoMkaka. Balinga abantu 
ukulahlisa umoya wakhe kulokho kodwa yena wajinga esithi, 
“Uyezwa yini kaDayiza? Lanxa sengifile lingaqali ukudla inku- 
balo zikaMzondiwa uba like lezwa ngaye, kade sazidla.” 


UNkanyiso wayageda izifundo zakhe, uthe eseqede indima 
yesithandathu ekufundeni kwakhe wasesiya esikolo sikaHulu- 
mende esokufundela imisebenzi esiseMzingwane esesiyafundela 
ubulimisi, umsebenzi ayewuthanda kakhulu lasebuntwaneni 
bakhe. Esekhulile wathatha intombi enhle kakhulu eyakoMloyi. 
Kodwa yayikhona into eyayihlezi imhlupha emoyeni wakhe, 
wayehlala enakana ngenkohliso eyayicatshe ngaphakathi kwemi- 
duli yezindlu zokusontela eyayibonakala isanda ngokuhamba 
kwezinsuku. Ekucineni walahla umsezenzi wokulimisa wayafu- 
ndela ubufundisi ngoba wayesezimisele ukulwa layo inkohliso 
leyo. Waba ngumfundisi odumileyo ozondana lokuzenzisa lo- 
kunye okunje. Kodwa kakholiswanga yikuqhuba kwebandla 
lakibo eleLandani, kungakho wamisa elakhe ibandla lophumo 
elalisonganyelwa nguye uqobo, elaba lamandla ekusebenzeni 
esaphila kodwa kwathi ekufeni kwakhe lalo lanyamalala. 


‘UPhetheni, usayijeni waseNungwa yena-ke kakuthathanga 
isikhathi eside ngemuva kokuhamba kukaNkanyiso ukuba kube 
sobala ayekuphethe. Ubunyanga bamkhakhamezela waze wa- 
bona ukuba ukuhlala esilungwini kakusamfanelanga ngakho 
wayakwakha umuzi kibo eSizindeni lapho afika waba ngumnu- 
mzana ngenxa yokukhuphuka okwalethwa yizihlahla zakhe. 

UMephi wendela kuMsunduzelwa bayahlala esiqintini sabo 
eGwathemba lapha ababethenge khona. Kodwa kabasahlalanga 
khona okutheni ngoba bezwa indumela yenotho phetsheya ko- 
Gwembe kulabo ababekwazi ukuwusebenza umhlabathi. Labo-ke 
baluwela uGwembe beqonde kwelabaLozwi, kabazabe besazwi- 
wa langomoya. 

Umfundisi yena wahlalahlala eNungwa wasecela ukuntshi- 
ntshelwa koBulawayo ngoba lapha amashwa akhe ayengasapheli 
kanti lakhonale azakumlandela. Waphetha ngokutshiya umsebe- . 
nzi wasesiyahlala esiqintini sakhe eSomneni ngentshonalanga 
yakoBulawayo. Isimanga sakhe esesesigintini sakhe saba yilesi 
sokuba kaphindanga avume ukutshumayela esontweni kodwa 
ukungena, hatshi engena njengensukwini. Njalo enye into eya- . 
bambi yikuba basuka basebechitha umtshado wabo loMaThebe, 
kwathi uMaThebe wasesiyazikhonzela Bei Sc owaya- 
khe eduze lentaba uMfazomithiyo. 


Lapha komkhwenyana isonto yayingaziwa ngakho ekufikeni 
kwakhe waba lokuhlulukelwa labo abekhaya baze badana ngo- 
bana unina wabo engakhululekanga. UNkanyiso waphanga wa- 
yiquma leyontambo. Kwathi ukuba esehlahle isonto yophumo 
wamncenga uMaThebe ukuba azomisa isonto yakhe khona ko- 
Mfazomithiyo. Lakanye kwahlandlelelwa ibandla eliqinileyo 
khona elavutha laba ngumlilo likhokhelwa nguye uMaThebe 
ugobo. Kuthe lamhla efayo uMaThebe, wafa esithi, “Nkanyiso, 
mntanami, khanyisa isibane sakho, Nkanyiso basa umlilo unga- 
citshi.” 

Kodwa-ke mzukwana efayo uNkanyiso wacitsha umlilo lowo 
owawutshiwo ngunina, uMaThebe, lonxiwa Iwesonto yabo se- 
lwamilwa ngumahlabakhondwane. 


ISIPHELO 


EO ———— Da a | 


Igama elithi “Inhlamvu ZaseNgodlweni” litsho ukuthi 
inzalo yaseNgodlweni. UMnu. E.M. Ndlovu kule 
incwadi yakhe uxoxa ngabafana ababili, uNkanyiso 
loMzondiwa ababedabuka khona eNgodlweni. Eku- 
tshiyeni kwabo izinkomo basuka bayadinga umsebenzi 
emgodini owawubizwa ngokuthi yiNungwa. 


Impilo yabo behlala lapha enkomponi imnandi oku- 
mangalisayo. UNkanyiso ngumfana owayethanda 
ezobuKrestu, engathandi ukuzwa ngezinto zobuqaba 
ezinjengentebe leminye imithi yokuziginisa enjalo. 
Kukanti-ke uMzondiwa ngumfana owayelesimilo sakhe 
yedwa, ethanda ukutshova amakhasi lezinye izindlela 
ezinengi zobutsotsi. Kulapha-ke isimilo sakhe esasise- 
hlukana khona lesomngane wakhe uNkanyiso. 


Umuntu wesithathu ngusayijeni uPhetheni, onguye 
owayephethe abantu bonke enkomponi. Ngezikhathi 
ezinengi usayijeni lo wayezama ukuthi uNkanyiso 
atshiye izinto zobukholwa alandele ezamadlozi. 


Ngakho-ke ingxoxo yonke isekelwe yilaba bobatha- 
thu. UNdlovu uzama ukuveza okuyikho okulamandla 
phakathi kobukholwa lobuqaba. Indaba le ixoxwe 
ngesiNdebele esijulileyo njalo esingelangcekeza yolimi 
lwemadolobheni. Zifundele uzwe! 

